প্রসংগ : বড়োভূমিত অবড়োৰ অহেতুক উত্তেজনা\nPublished on April 11, 2018 | News Source: প্রমোদ বৰা\n‘দৈনিক জনমভূমি’ কাকতৰ ২৮ মার্চ ২০১৮ তাৰিখৰ সংখ্যাত ৰাজনীতি শিতানত প্রকাশিত জনকলাল বসুমতাৰীৰ ‘বড়োভূমিত অবড়োৰ অহেতুক উত্তেজনা’ শীর্ষক লেখাটো পঢ়ি একলম লিখিব লগা হ’ল৷ লেখাটো পঢ়ি এজন সাধাৰণ স্কুলীয়া ছাত্রয়ো বুজি পাব যে তেওঁ এজন উগ্র জনগোষ্ঠীবাদী আৰু অজনজাতি তথা অবড়ো বিদ্বেষী লোক৷ তেওঁ বড়ো তথা জনজাতিৰ অধিকাৰৰ কথা কওঁতে অবড়ো আৰু অজনজাতিৰ লোকসকলৰ অধিকাৰৰ কথা পাহৰি যায়৷ গণতন্ত্রত সংখ্যাগৰিষ্ঠৰ শাসন চলাটোৱেই নিয়ম৷ গণতন্ত্র মানে এইটো নহয় যে সংখ্যাগৰিষ্ঠসকলৰ অধিকাৰ সংখ্যালঘিষ্ঠই কাঢ়ি নিব৷ অথচ বি টি এ ডিত এইটোৱেই সম্ভৱ হৈছে৷ ২২ লাখ অবড়োক ১০ লাখমান বড়োৱে শাসন কৰিছে৷ ‘বি টি চি’ৰ ধাৰণাটোৱেই সম্পূর্ণ অগণতান্ত্রিক৷\nবি টি চিত ৭৩ শতাংশ অবড়ো আৰু ২৭ শতাংশহে বড়ো লোকে বাস কৰে৷ জনজাতিৰ বাবে যদিহে ক্ষেত্রীয় পৰিষদ গঠন কৰা হ’ল তেন্তে কিয় ‘জনজাতীয় ক্ষেত্রীয় পৰিষদ’ নাম দিয়াৰ সলনি ‘বড়োলেণ্ড ক্ষেত্রীয় পৰিষদ’ নাম দিয়া হ’ল? ১০ লাখ বড়োৰ বাবে ২২ লাখ অবড়োৰ স্বার্থক উপেক্ষা কৰাটো উচিত হৈছে? গণতান্ত্রিক হৈছে? বড়োলেণ্ড নামটো ২২ লাখ অবড়োৰ ওপৰত জোৰকৈ জাপি দিয়া নাইনে? ইয়াৰ পৰিৱর্তন হ’ব নালাগেনে? আমোদজনক কথাটো হৈছে ৭৩ শতাংশ মানুহৰ বাবে বি টি এ ডিত ৫খন মাত্র আসন ৰখা হৈছে৷ ইয়াৰ বিপৰীতে ২৭ শতাংশৰ বাবে ৰখা হৈছে গৰিষ্ঠসংখ্যক ৩০খন আসন৷ এনেদৰেই বি টি চি চুক্তিৰ জৰিয়তে গণতন্ত্রক হত্যা কৰা হৈছে৷ সংবিধানৰ প্রস্তাৱনা (Preamble)ত উল্লিখিত লক্ষ্য আৰু উদ্দেশ্যক বি টি এ ডিত বি টি চি চুক্তিৰ জৰিয়তে পদদলিত কৰা হৈছে৷\nভাৰতীয় সংবিধানৰ প্রস্তাৱনাত ভাৰতবর্ষৰ সকলো লোককে সামাজিক, অর্থনৈতিক আৰু ৰাজনৈতিক ন্যায়, চিন্তা, প্রকাশ, বিশ্বাস, ধর্ম আৰু উপাসনাৰ স্বাধীনতা, সমমর্যাদা আৰু সমান সুযোগ দিম বুলি আৰু তেওঁলোকৰ সকলোৰে মাজত ব্যক্তি-মর্যাদা, জাতীয় ঐক্য আৰু সংহতি নিশ্চিতকাৰী ভাতৃভাব বৃদ্ধিৰ কথা কোৱা হৈছে৷ অথচ উগ্র বড়ো জনগোষ্ঠীবাদী লেখক জনকলাল বসুমতাৰীয়ে ‘বি টি এ ডি’ত বসতি কৰা আন খিলঞ্জীয়া তথা অবড়োসকলৰ অধিকাৰ খর্ব কৰিব বিচাৰে৷\nবি টি চি চুক্তিৰ ৪.৩ দফাত কোৱা হৈছে– ‘অজনজাতিৰ সম্পত্তিৰ বন্দবস্তি অধিকাৰ, হস্তান্তৰ আৰু উত্তৰাধিকাৰৰ সুৰক্ষা ব্যৱস্থাৰাজিক ষষ্ঠ অনুসূচীৰ দফা ৩-ত উপযুক্তভাৱে অন্তর্ভুক্ত কৰা হ’ব৷ বি টি চিয়ে এই সম্পর্কে প্রস্তুত কৰা কোনো আইনে– (ক) কোনো এজন ভাৰতীয় নাগৰিকে নিজা ভূমিৰ বিষয়ত উপভোগ কৰি থকাৰ অধিকাৰ সুবিধাৰাজিক বি টি চি গঠনৰ দ্বাৰা বিলুপ্ত কৰা নহ’ব আৰু (খ) কোনো নাগৰিককে উত্তৰাধিকাৰ আবণ্টন, বন্দবস্তি সূত্রে হস্তান্তৰণৰ দ্বাৰা বি টি চিৰ ভিতৰত ভূমি আহৰণৰ পৰা বিৰত কৰিব নোৱাৰিব– যদিহে নাগৰিকজনৰ এনেধৰণে ভূমি আহৰণৰ বাবে যোগ্যতা থাকে৷’ অথচ ইয়াৰ পাছতো বসুমতাৰীয়ে উদ্দেশ্যপ্রণোদিতভাৱে বি টি চি চুক্তিৰ অপব্যাখ্যা কৰি আহিছে৷ বসুমতাৰীয়ে আৰু লিখিছে– ‘আছুৱে আৰু অবড়ো সংগঠনে অসমীয়া ভাষা প্রচলন কৰাৰ দাবী অসাংবিধানিক৷ জনজাতি শাসনত অজনজাতি সংগঠনে অজনজাতিক এনে বাধ্যতামূলক নীতিৰ বশৱর্তী কৰিব নোৱাৰে৷’ অথচ ‘বি টি চি চুক্তি’ৰ ৯.২ দফাত স্পষ্টভাৱে কোৱা হৈছে– ‘বড়ো ভাষা বি টি চিৰ চৰকাৰী ভাষা হিচাপে ব্যৱহূত হোৱাৰ লগতে অসমীয়া আৰু ইংৰাজী ভাষাও একে সময়তে চৰকাৰী কাম-কাজত ব্যৱহূত হৈ থাকিব৷’ বসুমতাৰী ডাঙৰীয়া ইয়াৰ পৰা আপুনি কি বুজিলে? আপুনি ‘বয়স হৈলে বুদ্ধি হৈবে ভাল’ বুলি ক’বলৈও বসুমতাৰী অৱসৰপ্রাপ্ত চৰকাৰী কর্মচাৰী৷ এই বয়সত আৰু সেইটোও আশা কৰিব নোৱাৰি৷ অসমীয়া ভাষা বিদ্বেষী বসুমতাৰীয়ে বি টি চিত ইংৰাজী ভাষা কিয় চৰকাৰী ভাষা হ’ব বুলি প্রশ্ন কৰিবলৈ সাহস কৰিছেনে?\nবি টি চি চুক্তিৰ ৪.৮ দফাত ‘ষষ্ঠ অনুসূচীৰ সংশোধনীসমূহে অজনজাতিৰ লোকসকলে বি টি চি গঠনৰ মুহূর্তত ভোগ কৰি থকা অধিকাৰসমূহক বাধা প্রদান নকৰাকৈ আৰু তেওঁলোকৰ ভূমিস্বত্বকে ধৰি সকলো অধিকাৰ- সুবিধা সুৰক্ষিত কৰাৰ ব্যৱস্থাৱলী সামৰি ল’ব বুলি লিপিবদ্ধ আছে৷ তাৰ পাছতো বি টি চি এলেকাত অজনজাতিৰ অধিকাৰ নস্যাৎ কৰিব খোজা লোকজন ‘দুষ্ট লোক’ বুলি ক’লে অন্যায় নহ’ব নিশ্চয়৷\nসততে বড়োৰ অধিকাৰৰ বাবে সৰৱ হৈ থকা জনকলাল বসুমতাৰীয়ে বড়োৰ সঁচা অধিকাৰ গোপন কৰি ৰাখি স্বকল্পিত ইতিহাস প্রচাৰ কৰিবৰ অপচেষ্টা অব্যাহত ৰখা দেখা যায়৷ বিশ্বসিংহই কোচবিহাৰ ৰাজ্যৰ প্রতিষ্ঠা কৰিছিল৷ বিশ্বসিংহ নিজেও কোচ আছিল আৰু তেওঁ প্রতিষ্ঠা কৰা ৰাজ্যখন কোচ ৰাজ্য বুলিয়েই বুৰঞ্জীত উল্লেখ আছে৷ বুৰঞ্জীত কোচবিহাৰ ৰাজ্যক ‘বড়ো ৰাজ্য’ বুলি কোৱা নাই আৰু বিশ্বসিংহও বড়ো ৰজা বুলি ইতিহাসে নকয়৷ অথচ এনে অদ্ভুত কথাকে জনকলাল বসুমতাৰীয়ে কয়৷ বিশ্বসিংহৰ পুত্র নৰনাৰায়ণ আৰু চিলাৰায় বড়ো হয় কেনেকৈ?\nড০ কে ব্রহ্মৰ ‘এ ষ্টাডী ইন৲ কালচাৰেল হেৰিটেজ অব৲ দি বড়োজ’, এছপেক্ট৲ছ অব৲ ছ’চিয়েল কাষ্টম৲ছ অব৲ দি বড়োজ’ আদি গ্রন্থত বড়োসকল বোড দেশ (চীন দেশৰ অংগৰাজ্য তিববত)ৰ পৰা অহাৰ কথা উল্লেখ কৰিছে৷ ড০ ব্রহ্মই তেখেতৰ Aspects of the Social Customs of the Bodos গ্রন্থত লিখিছে– ‘The Bodos arearace of the Mongolian people who are described to be the inhabitants of the Country north of the Himalayas and West of China. This land is known as Bod... The inhabitants of the Bod country are known as the Bodo Ficha or Bodocha or Bodosa (Bodo means land and Ficha or Cha means Children, hence children of the Bod country). In course of time they come to be known as simply Boddo-Bodo-Boro.’ (2008:1)\nপ্রত্নতত্ত্ববিদ ৰাজমোহন নাথ, বড়ো সাহিত্যিক ভবেন নার্জি, বড়ো ঐতিহাসিক ড০ ৰবীন্দ্র নাথ মুছাহাৰী, E.T. Aitkinson, G.A. Grierson আদি পণ্ডিতসকলে বড়োসকল বোড দেশ অর্থাৎ তিববত-চীনৰ পৰাহে অসমলৈ অহাৰ বিষয়টো উল্লেখ কৰিছে৷ বড়ো-কছাৰীসকলৰ নিজা প্রবাদ অনুসৰি তেওঁলোক তিববত-চীনৰ পৰাহে ভাৰতলৈ আহিছিল৷ তেওঁলোকৰ ভিতৰত এটা বহুল প্রচলিত প্রবচন হ’ল– ‘জৌমা ফুতমা বিফা হাজোমা’৷ অর্থাৎ ‘সমূহ পাহাৰৰ ভিতৰত উচচতম আৰু শুভ্রতম পাহাৰ হ’ল পিতৃ’৷ বড়ো ঐতিহাসিক ড০ ৰবীন্দ্রনাথ মুছাহাৰীৰ মতে প্রবচনটোৱে হিমালয়ক পিতৃ বুলি সম্বোধন কৰি ইয়াকে ইংগিত কৰিছে৷ ইয়াৰ পৰা প্রতীয়মান হয় যে হিমালয়ৰ অংগ তিববত বা বোড (BOD) দেশেই আছিল বডো (Bodo) বা বড়োসকলৰ পিতৃভূমি৷ অসমলৈ প্রব্রজন কৰি অহাৰ আগতে এই বোড দেশতে এই মংগোলীয় প্রজাতিমূলীয় লোকসকলে বসতি কৰিছিল৷\nওঠৰ শতিকাৰ আদিভাগতে বড দেশ (তিববত)ৰ জালোর্ং আৰু ফাংগাছ উপত্যকাৰ একশ্রেণী কৃষিজীৱী লোকে নতুন পলসুৱা ভূমিৰ সন্ধানত কামৰূপ, নেপাল, ভূটান, পশ্চিম বংগৰ উত্তৰাঞ্চললৈ প্রব্রজন কৰিছিল৷ বড দেশৰ নাম অনুসৰি তেওঁলোক বডো (Bodo) নামেৰে জনাজাত হ’ল৷ আজিও তেওঁলোকে বিদেশৰ বড নামৰ ঠাইৰ নামটোৰেই নিজৰ পৰিচয় দি আছে৷ বড দেশৰ পৰা আহি ভূটানত বসতি কৰিবলৈ লোৱাৰ পাছতে ভূটীয়াৰ লগত সঘনে যুঁজ-বাগৰ হৈ থকাত ভূটীয়াৰ হেঁচাত বড়োসকল ভূটান পাহাৰৰ পৰা নামি আহি সমতলৰ কোচ ৰাজ্য বিজনীৰ অন্তর্গত দুৱাৰ অঞ্চলত ১৮৪০ চনমানৰ পৰা বসতি কৰিবলৈ লয়৷ ১৮৬৪ চনত ঝাউলীয়া মেচ নামৰ ভূটানৰ উপ-সেনাপতিজনৰ নেতৃত্বত বড়ো আৰু ভূটীয়া সৈন্যৰ এটা দলে কোচ ৰাজ্য বিজনী আক্রমণ কৰি বিজনীৰ ৰাজধানী নগৰ ধবংস কৰে৷ বিজনীৰ ইতিহাসত এই আক্রমণক ‘ঝাউলীয়া ধুমা’ বুলি কোৱা হৈছে৷ বিজনী ৰজাই ব্রিটিছৰ সহায় লৈ আক্রমণকাৰীসকলক খেদি পঠিয়ায় যদিও পমুৱা বড়োসকলৰ লগত আক্রমণকাৰী বড়োসকলৰো একাংশ ৰৈ যায়৷ উল্লেখযোগ্য যে পমুৱা বড়োসকলে ঝাউলিয়া মেচৰ পক্ষ লৈছিল যদিও ব্রিটিছৰ সৈন্যই ঝাউলীয়াক খেদি পঠোৱাত পমুৱা বড়োসকলে বিজনীৰ ৰজাৰ আনুগত্য স্বীকাৰ কৰে আৰু থলুৱা অসমীয়া ভাষী লোকসকলক ‘হার্’ (হামাটি, ছা সন্তান) অর্থাৎ ভূমিপুত্র বা থলগিৰি বুলি সন্মান প্রদর্শন কৰিবলৈ লয়৷ ১৮৬৫ চনত ভূটানৰ দখললৈ যোৱা দুৱাৰ অঞ্চল ব্রিটিছ আৰু ভূটানৰ মাজত স্বাক্ষৰিত ছিনছুলা চুক্তি অনুসৰি মাটিৰে সৈতে পমুৱা বড়োসকলৰ সৈতে বিজনী ৰাজ্যত সাঙুৰি দিয়ে৷ পূর্বেও এই ভূ-খণ্ড কোচ ৰাজ্যৰ অধীনতে আছিল৷\n১৫৩৬ খ্রীষ্টাব্দত আহোমৰ আক্রমণত ডিমাপুৰৰ পৰা প্রাণ লৈ পলাই অহা কিছুমান ডিমাচা কছাৰী লোকে দুৱাৰ অঞ্চলত বসতি কৰি আছিল৷ এই লোকসকলো পূর্বৰ বড দেশৰে লোক আছিল৷ সেই অনুসৰি ভাষা-সংস্কৃতিৰ কিছু সাদৃশ্য দেখি পমুৱা বড়োসকলে থলুৱা কছাৰীসকলৰ সৈতে মিলা-মিছা কৰিবলৈ লয়৷ দুয়োটা জনগোটৰ সংমিশ্রণৰ ফলত ‘বড়ো-কছাৰী’ জনগোষ্ঠীৰ উদ্ভৱ হয়৷ ডিমাচা-কছাৰীৰ ভাষাৰ সংমিশ্রণতেই আধুনিক বড়ো ভাষা গঢ়ি উঠিছে৷ বড়োসকলে পূর্বে ‘ছয়’লৈকেহে সংখ্যা গণনা কৰিব পাৰিছিল৷ স্বৰাজোত্তৰ কালতহে ডিমাচা ভাষাৰ সংখ্যা সংগ্রহ কৰি বড়ো সংখ্যা ১০০লৈকে গণিব পৰা হৈছিল৷\nকোচ ৰজা নৰনাৰায়ণক বড়ো ৰজা বুলি দাবী কৰা মহাপণ্ডিত জনকলাল বসুমতাৰীয়ে নৰনাৰায়ণৰ ভাতৃ চিলাৰায়ৰ পুত্র ৰঘুদেৱৰ পৰা বঢ়া দৰঙী ৰজাৰ ৰাজবংশৰে এজন সচেতন যুৱ নেতা প্রণৱ নাৰায়ণ দেৱক ‘নকল ব্রাহ্মণ বঙালী’ বুলি লিখাত তেওঁৰ মানসিক সুস্থতাৰ ওপৰত পাঠকসকলৰ সন্দেহ নোহোৱাকৈ নাথাকিবহ্ল ১৫৮১ খ্রীষ্টাব্দত নৰনৰায়ণে চিলাৰায়ৰ পুত্র ৰঘুদেৱক কোচ ৰাজ্যৰ পূব খণ্ড এৰি দিয়াত ৰঘুদেৱে বর্তমানৰ দৰং, কামৰূপ, গাৰোপাহাৰ, মৈমনসিং জিলাৰ উত্তৰৰ অংশটোলৈকে সামৰি কোচ হাজো (কামৰূপ) ৰাজ্য শাসন কৰিছিল৷ এই বংশৰে পৰীক্ষিত কোচ হাজো ৰাজ্যৰ ৰজা হৈ থকা অৱস্থাতে মোগলে কোচ হাজো অধিকাৰ কৰাত পৰীক্ষিতৰ ভায়েক বলিনাৰায়ণে পলাই গৈ আহোম ৰজা প্রতাপ সিংহৰ আশ্রয় লোৱাত ১৬১৫ খ্রীষ্টাব্দত দৰং অঞ্চলৰ পৰা মোগলক খেদি প্রতাপ সিংহই বলিনাৰায়ণক ধর্ম নাৰায়ণ নাম দি দৰঙৰ ৰজা পাতে৷ প্রণৱ নাৰায়ণ দেৱ এই দৰঙী ৰাজবংশৰ লোক৷ অধিক খাদ্য খালে বদহজম হোৱা দৰে অধিক পঢ়া-শুনা কৰি বসুমতাৰী ডাঙৰীয়াৰ মতিভ্রম হৈছে বোধহয়৷ দৰঙী ৰাজবংশৰ বিষয়ে তেখেতে অসম বুৰঞ্জীত পঢ়িব পাৰে৷ এজন বয়োবৃদ্ধ সাহিত্যসেৱী হিচাপে তেখেতৰো এটা সামাজিক দায়বদ্ধতা থকা উচিত৷ বড়োসকল চাহ জনজাতি, গোর্খা, পূর্ব বংগীয় মুছলমানসকলৰ সমসাময়িকভাৱেই অসম দেশলৈ আহিছিল৷ ৰাষ্ট্রসংঘৰ খিলঞ্জীয়া সংজ্ঞা অনুসৰি এটা জাতি সাম্রাজ্যবাদী শক্তিৰ দ্বাৰা পৰাধীন হোৱাৰ আগলৈকে সেই ভূখণ্ডত বসতি কৰি থকা জাতি, জনগোষ্ঠীবোৰেই সেই ভূখণ্ডৰ খিলঞ্জীয়া লোক৷ ১৮২৬ চনত অসম দেশ পৰাধীন হৈছিল৷ গতিকে ১৮২৬ চনৰ পূর্বতে অসমত বসতি কৰি থকা জাতি-জনগোষ্ঠীহে অসম দেশৰ খিলঞ্জীয়া লোক৷ অনুপ চেতিয়া নেতৃত্বাধীন প্রায় ৩০টা জনগোষ্ঠীয় সংগঠনৰ ঐক্যমঞ্চ ‘খিলঞ্জীয়া ঐক্যমঞ্চ, অসম’-এও সর্বসন্মতভাৱে এই সিদ্ধান্তকে গ্রহণ কৰিছে৷ সেই অনুসৰি বড়োও খিলঞ্জীয়া নহয়৷ পিছে বড়োসকল কছাৰী (ডিমাচা কছাৰী)ৰ সৈতে সংমিশ্রণ হৈ বড়ো-বড়ো-কছাৰী জনগোষ্ঠী গঢ়ি তুলিছে৷ সেই অনুসৰিহে বড়োসকলক বোধহয় খিলঞ্জীয়া বুলি ক’ব পাৰি৷ এই দুৱাৰছ অঞ্চলত পমুৱা বড়োসকলে মেলেৰীয়াৰ লগত যুঁজি বসতি কৰাৰ কথাকে এছলে ইডেনে লিখি থৈ গৈছে৷\nআমোদজনকভাৱে বসুমতাৰীয়ে দুৱাৰ অঞ্চলৰ বড়োসকল আদিম অধিবাসী বুলি লিখিছে৷ এইটো এটা ভিত্তিহীন ধাৰণা৷ ভূটানত ভূটীয়া টেমু নামৰ এটা জনজাতি বাস কৰিছিল৷ প্রায় ২৬০ বছৰমান পূর্বে এদল তিববতীয় সৈন্যই এই জনজাতিটোক পৰাজিত কৰি ভূটানত বসতি কৰিবলৈ লয় আৰু টেমুসকলৰ লগত সংমিশ্রণ হৈ আধুনিক ভূটীয়া জাতি গঢ়ি তোলে৷ বড বা তিববতৰ পৰা হোৱা আটাইতকৈ শেহতীয়া প্রব্রজনটোৰ ফলতেই বড়োসকল দুৱাৰ অঞ্চলত বসতি কৰিছিল৷ এই সম্পর্কীয় বিভিন্ন জনশ্রুতিৰো প্রচলন আছে যিবোৰে এই অনুমানৰ ভেটি সবল কৰে৷\nজনকলাল বসুমতাৰীৰ মতে নৰনাৰায়ণ বড়ো ৰজা৷ সেই অনুসৰি কোচবিহাৰৰ নাম ‘বড়ো বিহাৰ’ হ’ব লাগিছিল৷ নৰনাৰায়ণৰ বংশধৰ কোচ-ৰাজবংশীসকল পশ্চিম বংগত অনুসূচিত জাতি (S.C.) হিচাপে চৰকাৰীভাৱে স্বীকৃত৷ নৰনাৰায়ণৰ বংশধৰ হিচাপে তেওঁ SCহে হ’ব লাগিছিল S.T. হৈ আছে কিয়? চল্লিশৰ দশকমানলৈকে বড়োসকলে মৃতকৰ শৱদেহ দাহ নকৰিছিল বৰং হাবিত পেলাই থৈ আহিছিল বুলি জনা যায়৷ পাছতহে হার্সকলৰ প্রভাৱত শৱদেহ সৎকাৰ কৰিবলৈ শিকিলে৷ কোচ-ৰাজবংশীসকলে পূর্বৰে পৰাই শৱদেহ দাহ কৰাৰ পৰম্পৰা মানি চলিছে৷ বসুমতাৰীয়ে লিখিছে– ‘সংবিধানৰ বিধি সকলোৱে মানি চলিলে কোনো খেলিমেলি নহ’ব৷’ ‘উপদেশতকৈ আর্হি ভাল’৷ প্রথমে তেওঁ সংবিধানক সন্মান কৰিবলৈ শিকক৷ অজনজাতি, অবড়ো আৰু অসমীয়া ভাষা বিদ্বেষী লেখা-মেলা বন্ধ কৰক৷ দেখিব, সকলো ঠিকেই আছে৷ অজনজাতি তথা অবড়োৱে ভাৰতীয় নাগৰিক হিচাপে নিজৰ অধিকাৰহে বিচাৰিছে৷ বড়ো-কছাৰীসকলৰ অধিকাৰ কাঢ়ি আনিব খোজা নাই৷ ভূমিপুত্র অবড়োসকলৰ মর্মবেদনা যিদিনা জনকলালৰ দৰে উগ্র জনগোষ্ঠীবাদী বুদ্ধিজীৱীয়ে বুজিবলৈ যত্ন কৰিব তেতিয়াই বড়োভূমিত উত্তেজনা হ্রাস পাব৷\nফ’ন : ৮৪৮৬২৮১৭৮৮\nArunachal CM inducts five new parliamentary secretaries\nঐতিহাসিক উগ্রতাৰা দেৱালয় উদং কৰিলে চোৰে\nLion Air plane with 188 on board crashes into sea\nTwo militants killed as Pampore encounter enters third day\nকাজিৰঙাৰ বেদখল উচেছদ ঃ প্রচাৰ আৰু অপপ্রচাৰ\nএজাহাৰ দাখিলৰ পাছৰে পৰা কার্যালয়লৈ যোৱা নাই জনসংযোগৰ সঞ্চালক ৰঞ্জিত গগৈ\nযশস্বী পৰিচালক মুনিন বৰুৱা আৰু নাই\nCM at Athkhelia Namghar\n‘আলিমূৰৰ কেঁকুৰি’ৰ দ্বিতীয় খণ্ড উন্মোচন\nAll Rights Reserved 2019 © The Janambhumi | Total visits : 9773762


xukhdukh.com August 13, 2013\n১. মণি চুম্মাৰ চিডি চাই সকলো জ্বলি পকি আছে৷ ইমান ভোগ, ইমান সুখ, ইস তেওঁকহে সকলো লাগেনে বুলি ৰাইজে অভিমান কৰাৰ খবৰ৷ সেয়ে লখিমপুৰতো হিংসাকুৰীয়া সন্থাই জ্বলালে মণি চুম্মাৰ প্ৰতিকৃতি৷\n"ৰাস লীলাৰ এশটা কাৰ্যকৰী কিটিপ" বুলি এখন কিতাপো লিখি অহা গ্ৰন্থ মেলাত মণি চাহাবে মুকলি কৰি দি সদাশয় ৰাইজক গাইড কৰিব লাগে বুলি দাবী জনাইছে, নহ’লে কিহৰ নেতাহে, বুলি ৰসিক শৰ্মাই মন্তব্য কৰিছে ৷\n২. এতিয়া পিয়াজ কাঁটি চকুলো টোকক আৰু আমেৰিকান হোৱাৰ অনুভৱখিনি ফ্ৰীকৈ পাওক! কাৰণ অসমত এতিয়া পিয়াজৰ মূল্য হ’লগৈ ১.১০ ডলাৰ৷ এতিয়া অসমতে থাকিল ডলাৰ দৰত পিঁয়াজ কিনি আমেৰিকাত থকাৰ অনুভৱ কৰিবলৈ আহ্বান জনালে ৰসাল গগৈয়ে৷ "মই এনেয়ে কৈ থাকোনে?, মোৰ ছোৱালীৰ পৰা খবৰ লৈ গম পাইছো, যে পিয়াঁজৰ দৰত এতিয়া আমিও আমেৰিকাৰ সমকক্ষ হবলৈ সক্ষম হৈছো৷ এতিয়া ৰাইজলৈ অভিনন্দনহে! মিচা ক’লে কি ডাল হব হেঃ হেঃ হেঃ"!\n৩. দীঘলীয়া হব নামনি অসম বন্ধ৷ মানুহক ধান বিক্ৰী নকৰি আৰু নিমখ কিনি ৰাখিবলৈ পৰামৰ্শ দিলে ভাবী বন্ধ আহ্বানকাৰী দলৰ নেতাই৷ তেওঁ কয় -"১০০০ঘণ্টীয়া বন্ধ দি ৰাইজক অসুবিধা দিয়াৰ সমূলি মন নাই৷ কিন্তু কি কৰিব, ৰাজপাট পোৱাৰ বাটতো চিকুনাবলৈকে এনে কৰাৰ বাবে আমি উপায়হীন হৈ পৰিছো"৷ সেয়ে ৰাইজক নিমখ ভাত খায় অনাগত দিনত চকুপানী বোৱাবলৈ সাজু হৈ থাকিবলৈ তেখেতসকলে সহানুভূতিশীল হৃদয়েৰে আহ্বান জনাইছে৷\n৪. অসমীয়াৰ সুখ দুখৰ জুতি লগা আখলত বিশেষ ৰেছিপিয়ে আনি দিলে হাজাৰ হাজাৰ ক্লিক! পিয়াজ বিহীন জুতি লগা ৰেছিপি বুলি এক বিশেষ ধাৰাবাহিক ৰেছিপি সম্ভাৰ যুগুতাই উলিওৱাৰ পাছৰে পৰাই অসমীয়াৰ সুখ দুখ উত্তৰ-পূৱৰ এক নম্বৰ বেৱ-চাইট হৈ পৰিছে৷ ঘৰে ঘৰে, মোবাইলে-চোবাইলে সকলো গৃহিনীয়ে নেট পেক-লৈ এইটো শিতান চাই পাকঘৰক পিয়াঁজৰ জুই চাই দামৰ পৰা ৰক্ষা কৰিবলৈ এক আন্দোলন গঢ়ি তুলিছে৷ সকলো মহিলাকে সচেতন হৈ এনেদৰেই মূল্যবৃ্দ্ধিৰ বিৰুদ্ধে যুঁজি এক প্ৰতিৰোধ গঢ়ি তুলিবলৈ মূলাগাভৰু নাৰী সন্থাই আহ্বান জনাইছে৷\n৫. এইবাৰ শিৰোনামাৰ পৰা নামিবলৈ অমান্তি হৈছে মৰিয়নিৰ যুৱৰাজ ৰূপকোঁৱৰ কুৰ্মী৷ তেখেত নগাৰ বিৰু্দ্ধে যুঁজি শিৰোনাম পোৱাৰ পাছত এইবাৰ মৰিয়নিক ৰাজধানী কৰি এখন ৰাজ্য গঠনৰ বাবে দাবী কৰি শিৰোনাম দখল কৰিবলৈ সক্ষম হৈছে৷ তাৰোপৰি উপায়ুক্তক গামোচা পিন্ধাবলৈ গ’ল, কিন্তু উপায়ুক্তই তেওঁক ফুটবল খেলৰ দৰেই ৰেড কাৰ্ড দেখুৱাই অফিচৰ পৰা বাহিৰ কৰি দিলে৷ সেই সন্মান লাভ কৰি আহি টিভিত তাৰ ধাৰাভাষ্য দি নকৈ শিৰোনামা দখল কৰিছে৷ অসমত এতিয়া শিৰোনামত থাকিবলৈ ঔ-কিল গগৈ আৰু ৰূপকোঁৱৰ কুৰ্মীৰ মাজত এখন ভয়ানক শীতল যুঁজ আৰম্ভ হোৱাৰ কথা জানিব পৰা গৈছে৷\n৬. ৰাজ্য সভাত জলসম্পদ মন্ত্ৰীয়ে জনালে যে চীনে ইতিমধ্যেই ব্ৰহ্মপুত্ৰৰ ওপৰত তিনিটা বান্ধ নিৰ্মাণৰ বাবে অনুমোদন জনাইছে৷ তাকে লৈ অতি উৎসাহিত হৈ পৰিছে ৰাইজৰ বানমন্ত্ৰী৷ বোলে তাত বান্ধ হব, হুৰ-মূৰকৈ পানী খুলি দিব, তেহে মাথাউৰি চিগিব, তেওঁৰো বেপাৰ বাঢ়িব৷ তেখেতে ঠিকাদাৰ সন্থাৰ লগত সহযোগিতা কৰি তিনিওটা বান্ধৰ কাৰ্যালয়লৈ সোণৰ লক্ষ্মী মূৰ্তি উপহাৰ দিবলৈ সিদ্ধান্ত গ্ৰহণ কৰাৰ বাতৰি আহিছে৷\n৭. অসমৰ এহেজাৰ শিশুৰ ৩৫টাৰ মৃত্যু হয় পুষ্টিহীনতাত আৰু বঙাইগাঁও জিলা আটাইতকৈ দৰিদ্ৰ পীড়িত বুলি ইউনিচেফে দিলে তথ্য৷ খাদ্য যোগান-ধৰা মন্ত্ৰীৰ মতে আচলতে এই তথ্যই পুষ্টিকৰ খাদ্য খাই জীয়াই থকা ৯৬৫জন শিশুৱে যে চৰকাৰৰ সফলতাৰ ধ্বজ হে উৰুৱাই জীয়াই আছে সেই কথাহে প্ৰতীয়মান হ’ল বুলি মন্তব্য কৰিছে৷\nসেয়ে ইমানগাল খাবলৈ পাই জীয়াই থকা শিশুৰ কলকলনিত সেই ৩৫টাৰ কান্দোন চৰকাৰৰ কাণত নপৰাকৈ থকাটোৱেই স্বাভাৱিক বুলি মত প্ৰকাশ কৰিছে৷\nএতিয়া বঙাইগাঁও জিলাত কামতাপুৰ ঘোষণাৰে কোটিপতি কিছুমান সৃষ্টিৰ বাবে তেওঁলোকে অহোপুৰুষাৰ্থ কৰিয়েই আছে, সেয়ে হ’লে আৰু তাত দৰিদ্ৰৰ সলনি ৰাইজে কোটিপতিৰ ভিৰহে অচিৰেই প্ৰত্যক্ষ কৰিব বুলি নহৰুল চাহাবে দৃঢ়মত প্ৰকাশ কৰিছে৷\n৮. সোপাঢিলা নিৰাপত্তাৰ সুযোগ লৈ পলাল ৪৯জন কাৰাবন্দী৷ পলোৱা সকলে অসম বিকাশ আঁচনিত যোগ দি অচিৰেই অসমৰ উন্নতিত জয় আই অসম বোলিব বুলি কাৰাবন্দী কেইজনৰ সতীৰ্থ সকলে জনাইছে৷\nতেওঁলোকে কয়, জেলত সোমাই থকাৰ পৰা আচল বছ সকলৰ বেপাৰত বহুতো দিগদাৰ হোৱাৰ পৰাৰ বাবেহে তেওঁলোকে এনেদৰে পয়ালন কৰিবলৈ বাধ্য হ’ল৷ নহ’লে জেলতো একো খাবলৈ থাকিবলৈ অসুবিধা হোৱা নাছিল৷\nআৰু কেতিয়া ইলেকচন হয়, কেতিয়া এই দাগী মানৱ সম্পদ সকলৰ ব্যৱহাৰৰ প্ৰয়োজন হয়, সেই কথাৰ নিশ্চিতি নোহোৱাৰ বাবেই আগতীয়াকৈ প্ৰত্যাগমন কৰা বুলিও সূত্ৰত প্ৰকাশ৷ অচিৰেই অনাগত লোকসভা নিৰ্বাচনত হাতে-কামে এই সকলে নিজৰ অৰিহণা দিবই আৰু ফলাফলত ইয়াৰ প্ৰতিফলন দেখিবলৈ পাবই বুলি ৰসিক শৰ্মাই জনাইছে৷\nআন আন শেহতীয়া লোকেল গুজৱৰ বাবে ইয়াতে ক্লিক কৰক\nBy xukhdukh.com on August 13, 2013


সংঘাত স্পষ্ট! পবিন্দ্ৰ নাথ ডেকাৰ অনুপস্থিতিত অগপত যোগ দিলে পাটাচাৰকুছি সমষ্টিৰ টিকটৰ দাবীদাৰ ড০ ৰঞ্জিত ডেকাইdr-ranjit-deka-joins-agp-tvbipul– News18 Assam\nসংঘাত স্পষ্ট! পবিন্দ্ৰ নাথ ডেকাৰ অনুপস্থিতিত অগপত যোগ দিলে পাটাচাৰকুছি সমষ্টিৰ টিকটৰ দাবীদাৰ ড০ ৰঞ্জিত ডেকাই\nUpdated:October 7, 2020, 9:04 PM IST\n২০২১ৰ অসম বিধানসভা নিৰ্বাচনলৈ মাজত মাত্ৰ কেইটামান দিন বাকী। ২০২১ চনৰ বিধান সভা নিৰ্বাচনৰ বাবে এতিয়া তৎপৰ হৈছে শাসক বিৰোধী।\nLast Updated: October 7, 2020, 9:04 PM IST\n২০২১ৰ অসম বিধানসভা নিৰ্বাচনলৈ মাজত মাত্ৰ কেইটামান দিন বাকী। ২০২১ চনৰ বিধান সভা নিৰ্বাচনৰ বাবে এতিয়া তৎপৰ হৈছে শাসক বিৰোধী। শাসক বিৰোধী বিভিন্ন দলে আৰম্ভ কৰিছে নিজৰ নিজৰ দলৰ ৰণকৌশল। পিছপৰি ৰোৱা নাই আঞ্চলিক দল অসম গণ পৰিষদো।\nঅন্যান্য দলৰ দৰেই অগপয়ো বুধবাৰে দলৰ আমবাৰীৰ মূখ্য কাৰ্য্যলয়ত অনুষ্ঠিত কৰে যোগদান কাৰ্য্যসূচী। বুধবাৰে অগপ দলত যোগ দিলে শিক্ষাবিদ ড০ ৰঞ্জিত ডেকাই।পাঠশালাৰ আনন্দৰাম বৰুৱা একাডেমীৰ অধ্যক্ষ শিক্ষাবিদ ৰঞ্জিত ডেকাই পাটাচাৰকুছি সমষ্টিৰ পৰা বিচাৰিব দলীয় টিকট।\nঅতি তাৎপৰ্যপূৰ্ণ ভাৱে ড০ ৰঞ্জিত ডেকাই যোগদান কৰা সভাত উপস্থিত নাছিল পাটাচাৰকুছি সমষ্টিৰ অগপ দলৰ জ্যেষ্ঠ বিধায়ক পবিন্দ্ৰ নাথ ডেকা। ইফালে অগপৰ সভাপতি অতুল বৰাৰ নিৰ্বাচন অবৈধ নহয় বুলি বুধবাৰে ৰায় দিলে কামৰূপ মেট্ৰো জিলা ন্যায়াধীশে। পূৰ্বৰ নিম্ন দেৱানী আদালতৰ ৰায়ক স্থগিত কৰে জিলা ন্যায়াধীশে।\nএই কথা বুধবাৰে সংবাদ মাধ্যমক জনাই জ্যেষ্ঠ অধিবক্তা বিজন মাহাজনে। বুধবাৰৰ সভাত দলৰ সভাপতি অতুল বৰাৰ লগতে আন দুগৰাকী মন্ত্ৰী কেশৱ মহন্ত আৰু ফনীভূষণ চৌধুৰী উপস্থিত আছিল।\nFirst published: October 7, 2020, 9:04 PM IST


মিচিং শব্দবোৰ শুদ্ধকৈ কেনেকৈ লিখিব? – Tultul Kutum\nমিচিং শব্দবোৰ শুদ্ধকৈ কেনেকৈ লিখিব?\nDecember 3, 2018 Tultul KutumLeaveaComment on মিচিং শব্দবোৰ শুদ্ধকৈ কেনেকৈ লিখিব?\nMg. Meghnath Kaman\nমিচিং শব্দত বাৰুকৈ খেলিমেলি লগোৱা মূল ধ্বনিবোৰ হ’ল অঘোষ (voiceless) আৰু সঘোষ (voiced) ধ্বনি৷ এই অঘোষ ধ্বনিকেইটা হ’ল- P, T, K, S আৰু সঘোষ ধ্বনিবোৰ হ’ল B, D, G. বহুসময়ত এই P, T, K ৰ উচ্ছাৰণ B, D, G ৰ ওচৰ চাপে কাৰণে এই ধ্বনিবোৰ ব্যৱহাৰ কৰোঁতে কেতিয়াবা বিপাঙত পৰিবলগীয়া হয়৷ যেনে- PAGTO লিখিমনে PAKTO লিখিম, YAPGO টো শুদ্ধ নে YABGO টো শুদ্ধ, TABAD হ’বনে TABAT হ’ব ইত্যাদি ইত্যাদি৷ তলত মিচিং শব্দৰ বানান ৰীতিৰ কিয়দংশ চমুকৈ আগবঢ়োৱা হ’ল৷\n১/ P, T, K, S ৰ আগত B নহৈ P হ’ব, D নহৈ T হ’ব আৰু G নহৈ K হ’ব৷ যেনে- Yupta (Yubta নহয়)৷ যদিও এইক্ষেত্ৰত P ৰ উচ্ছাৰণ সাইলাখ B ৰ দৰেই আছিল কিন্তু পিছত T বৰ্ণটো থকাৰ কাৰণে ইয়াত P বহিল৷ অৰ্থাৎ Yupta হ’ল৷ ঠিক তেনেকৈ\nYub+sum = Yupsum (Yubsum নহয়)\nTad+po = Tatpo (Tadpo নহয়)\nYud+tab = Yuttab\nLod+kum = Lotkum\nGad+sum = Gatsum\nTag+por = Takpor\nAb+ke = Apke ইত্যাদি৷\n২/ P, T, K, S ৰ বাহিৰে বাকী এঘাৰটা সঘোষ ব্যঞ্জন ধ্বনি অৰ্থাৎ B, D, G, J, L, R, N, M, NY, NG, Y আদিৰ আগত P, T, K নহৈ B, D, G হ’ব৷ যেনে- Magbo (Makbo নহয়)৷ এইক্ষেত্ৰত Magbo শব্দটোত G ৰ উচ্ছাৰণ সাইলাখ K ৰ দৰেই আছিল যদিও পিছত B বৰ্ণটো থকাত ইয়াৰ আগত K নবহি G বহিল৷ ঠিক তেনেকৈ Yubdí (Yupdí নহয়), Abgab (Apgab নহয়),Yabgo (Yapgo নহয়), Sebjog (Sepjog নহয়), Ablom (Aplom নহয়), Gabnam (Gapnam নহয়), Sebnyíng (Sepnyíng নহয়), Sabngad (Sapngad নহয়), Kabyo (Kapyo নহয়), Mudbor (Mutbor নহয়), Adjong (Atjong নহয়), Pagbo (Pakbo নহয়), Gagmur (Gakmur নহয়) ইত্যাদি৷\n(ওপৰৰ এই নিয়ম দুটাক এটা বাক্যৰে কোনোবাই এনেকৈয়ো সহজে মনত ৰাখিব খোজে P, T, K, S বোৰ সদায় একেলগে বহে৷)\n৩/ শব্দৰ শেষত B, D, G নে P, T, K ?\nমিচিং ভাষাত এনে বহুতো শব্দ আছে যিবোৰৰ শেষত P, T, K অথবা B, D, G ব্যৱহাৰ কৰিব পাৰি৷ P, T, K লিখিলে উচ্ছাৰণ বেছি ওচৰ চাপে যদিও ৰূপতাত্বিক বিচাৰৰ দিশৰ পৰা B, D, G লিখাহে সুবিধাজনক হয়৷ উদাহৰণ স্বৰূপে Tabad, Talab, Kopag আদি শব্দৰ লগত e’ বিভক্তি যোগ দিলে আমি দেখা পাওঁ-\nTabad+é = Tabadé, কিন্তু Tabat+e’ = Tabate’ নহয়৷\nঅৰ্থাৎ মূল শুদ্ধ ৰূপটো হ’ব Tabad, Tabat নহয়৷\nTalab+ é = Talabé, কিন্তু Talap+é =Talapé নহয়\nKopag+é= Kopagé (Kopaké নহয়)৷ ঠিক তেনেকৈ\nPo:tub (Po:tup নহয়), Yakeb (Yakep নহয়), Tagad (Tagat নহয়), Simad (Simat নহয়), Po:rag (Po:rak নহয়), Porog (Porok নহয়), Mimag (Mimak নহয়) ইত্যাদি৷\n৪/ শব্দৰ শেষত P, T, K\nকিছুমান শব্দৰ ক্ষেত্ৰত ওপৰৰ এই ৩ নং নিয়মৰ ব্যতিক্ৰম হ’ব৷ সাধাৰণ কথা-বতৰাত ké আৰু pé বিভক্তি বা প্ৰত্যয় অন্য শব্দৰ লগত যোগ হ’লে শেষৰ ধ্বনিটো হেৰুৱাই প্ৰায়ে K বা P হয়৷ যেনে-\nNgok+ké = Ngokké\nOdok+ké = Odokké\nঠিক তেনেকৈ Aso:p, Aso:pé (Aso:b নহয়)\nBolo:p, Bolo:pé (Bolo:b নহয়)\nBíkkolo:p, Bíkkolo:pé (Bíkkolo:b নহয়)\n৫/ যিবোৰ শব্দ দীৰ্ঘ স্বৰধ্বনিৰে শেষ হয়, সেইবোৰৰ শেষত দীৰ্ঘ চিহ্ন নিদিলেও শব্দটোৰ অৰ্থ বুজাত বিশেষ অসুবিধা নহয়৷ তথাপি ধ্বনি স্পষ্টীকৰণৰ কাৰণে দীৰ্ঘ চিহ্ন দিয়া ভাল হয়৷ যেনেঃ-\nএইবোৰ শব্দৰ লগত বিভক্তি বা প্ৰত্যয় যোগ কৰিলে দীৰ্ঘস্বৰটো স্পষ্ট হৈ পৰে৷ যেনে- Tani:ko, Aki:dé, Ki:ni:dé Ajji:né ইত্যাদি৷\n৬/ নামবাচক বিশেষ্যবোৰ (যেনে- মানুহৰ নাম, ঠাইৰ নাম আদি) মিচিঙত উচ্ছাৰণ কৰা মতেই লিখা হ’ব; অৱশ্যে, যিবোৰ নামত মহাপ্ৰাণ ধ্বনি থাকে, মিচিঙত উচ্ছাৰণ নকৰিলেও H আখৰটো প্ৰয়োগ কৰি মহাপ্ৰাণ ৰূপত লিখা হ’ব৷ যেনে- Ghono Kanto (Ghana Kanta নহয়), Khogen (Khagen নহয়), Bhimkanto, Ghilamora, Bhimpora, Kherkota ইত্যাদি৷\n৭/ পৰিভাষাৰ অভাৱত আমি এতিয়া বহুতো বিদেশী বা ঋণ শব্দ (Loan word) মিচিঙত ব্যৱহাৰ কৰিবলগা হৈ আছে৷ পৰিভাষা তৈয়াৰ কৰাৰ পিছতো কিছুমান ঋণ শব্দ ব্যৱহাৰ কৰি থাকিবলগা হ’ব পাৰে৷ এনে ঋণ শব্দবোৰ যদি মিচিং ভাষাৰ অংগ হৈ পৰে তেন্তে মিচিং উচ্ছাৰণৰ কাষ চপাকৈ লিখিব লাগে৷ যেনে- Iskul, Kolej, Hai Kort, Prodhan Montri, Hikhyamontri ইত্যাদি৷ কিন্তু মূল বানান একে ৰাখি বিদেশী বা ঋণ শব্দ যদি লিখা হয়, তেন্তে এনে শব্দৰ ওপৰত দুইকাষে দুটাকৈ উৰ্ধকমা দিব লাগে৷ যেনে- “School”, “High Court”, “Prime Minister” ইত্যাদি৷\n৮/ W ৰ ব্যৱহাৰঃ-\nW (ৱ) ধ্বনিটো মিচিং ভাষাৰ মৌলিক ধ্বনি নহয়৷ কিছুমান শব্দৰ লগত স্বৰবৰ্ণৰে আৰম্ভ হোৱা বিভক্তি, প্ৰত্যয় আদি সন্ধি হ’লে মাজত W (ৱ) ধ্বনি উচ্ছাৰিত হয়৷ W ধ্বনিৰ এইদৰে আগমন ঘটিলে পূৰ্বস্বৰ বৃদ্ধি হৈ U যুক্ত যুগ্ম স্বৰত পৰিণত হয়, অৰ্থাৎ W ধ্বনিৰ আগত হ্ৰস্ব U ধ্বনি এটা উচ্ছাৰিত হয় গতিকে W ৰ আগত সদায় এটা U ব্যৱহাৰ কৰা যুগুত হ’ব৷ যেনে-\nNgo+o:i = Ngouwoi\nKo+é = Kouwé\nRo+ém = Rouwém\nKo+í:+ko = Kouwí:ko ইত্যাদি৷\n৯/ দ্বিস্বৰ (Diphthong)- ত i (ই) নে y (য়) ?\nশব্দত -ai, -oi, -ui আদি ধ্বনি থাকিলে i ৰ সলনি y ব্যৱহাৰ কৰিও আখৰ জোঁটনি কৰিব পাৰি কিন্তু নিৰ্দিষ্ট ৰীতি হিচাপে এনে ক্ষেত্ৰত y ৰ সলনি i ব্যৱহাৰ কৰিব লাগে৷ যেনে- Ba:boi, Na:noi, Sé:koi ইত্যাদি৷\n১০/ Abbreviation লিখাৰ ক্ষেত্ৰত আমাৰ বানান পদ্ধতিয়ে দুই ধৰণৰ ৰীতি অৱলম্বন কৰাৰ কথা পোষকতা কৰিছে৷ যেনে- “DC” অথবা Di Si, “SDO” অথবা Es Di O, “IAS” অথবা Ai E Es, “NDA” অথবা En Di E, “MP” অথবা Em Pi ইত্যাদি৷\n[মিচিং শব্দৰ শুদ্ধ আখৰ জোঁটনিৰ বাবে বহু পৰীক্ষা-নিৰীক্ষাৰ অন্তত আগম মিগাং টাবু টাইদদেৱে ১৯৮৩ চনত “মিচিং ভাষাৰ বানান পদ্ধতি” নামেৰে এখনি পুস্তিকা আগম কৗবাঙৰ সৌজন্যত প্ৰস্তুত কৰি উলিয়াইছিল৷ এই পুস্তিকাখনৰ আলম লৈ এই লেখাটি চমুকৈ যুগুতোৱা হ’ল৷]\nvia Blogger https://ift.tt/2rfH58z\nPrevious বিশ্ব ব্ৰহ্মাণ্ড সৃষ্টিৰ তত্ব আৰু মিচিং দেৱ দেৱীসকলৰ চমু পৰিচয়


বুজাত পলম হ’ল! এইবাৰ RSS ৰ ওচৰত আঁঠু ল’বলৈ সাজু ৰূপজ্যোতি কুৰ্মী!\nবুজাত পলম হ’ল! এইবাৰ RSSৰ ওচৰত আঁঠু ল’বলৈ সাজু ৰূপজ্যোতি কুৰ্মী!\n‘হাতযোৰ কৰিম, হয়তো আঁঠু কাঢ়িব লাগিব বা সেৱা কৰিব লাগিব’ আৰএছএছ নেতাৰ ওচৰত সেও মানিলে ৰূপজ্যোতিয়ে!\nগুৱাহাটী , June 20, 2021 5:23 pm\nকংগ্ৰেছত থকা সময়ত ৰাষ্ট্ৰীয় স্বয়ংসেৱক সংঘৰ লগতে বিজেপি দলক কুকুৰে কাঁইট নোখোৱাকৈ গালি পাৰি এতিয়া অনুসূচনাত ভুগিছে প্ৰাক্তন কংগ্ৰেছী বিধায়ক ৰূপজ্যোতি কুৰ্মী।\nআনকি তেওঁৰ সমষ্টিৰ এখন মহাবিদ্যালয়ত আৰএছএছৰ প্ৰশিক্ষণ অনুষ্ঠিত কৰাৰ বিৰোধিতা কৰি মহাবিদ্যালয়ৰ ভিতৰত ভাৰত মাতা কি জয় শ্লোগান দিয়াৰো বিৰোধিতা কৰিছিল ৰূপজ্যোতি কুৰ্মীয়ে।\nকিন্তু কুৰ্মীয়ে যেন এতিয়া সেই পাপৰ প্ৰায়শ্চিত্ত কৰিবলৈ সাজু হৈছে। আনকি তেওঁ কেশৱ ধামত গৈ আৰএছএছৰ নেতাৰ সন্মুখত আঁঠু ল’বলৈয়ো প্ৰস্তুত।\nআজি সাংবাদিকে কেশৱ ধামত গৈ আৰএছএছক ক্ষমা খুজিব নেকি বুলি প্ৰশ্ন কৰাত তেওঁ কয়, ‘স্বাভাৱিকতে মই পাপৰ প্ৰায়শ্চিত্ত কৰিব লাগিব। মই নিয়ম মতে আগতেই যাব লাগিছিল। বিজেপি দলত যোৱাত মই পলম কৰিলো। মই ডাঙৰ সময় অপচয় কৰিলো।‘\nইপিনে, কেশৱ ধামত গৈ কুৰ্মীয়ে হাত যোৰ কৰিব নেকি বুলি সাংবাদিকে প্ৰশ্ন কৰাত তেওঁ কয়, ‘স্বাভাৱিকতে হাত যোৰ কৰিম, হয়তো আঁঠু কাঢ়িব লাগিব বা সেৱা কৰিব লাগিব। মৰিয়নী সমষ্টিৰ ৰাইজৰ উন্নয়নৰ বাবে বা অসমৰ ৰাইজৰ কাৰণে যিহেতু সেৱা কৰিবলৈ আগবাঢ়ি আহিছো গতিকে হাত যোৰ কৰিম, আঁঠু কাঢ়িম সেৱাও কৰিম।‘\nৰূপজ্যোতি কুৰ্মীৰ এই মন্তব্যৰ পৰা স্পষ্ট হৈছে যে পূৰ্বৰ ৰূপজ্যোতি কুৰ্মীৰ এক্সন মুড অসমৰ ৰাইজে আৰু দেখিবলৈ নাপাব। আগতে আৰএছএছৰ বিৰুদ্ধে সিংহৰ দৰে গৰজি এতিয়া যেন নেজ পেলাই সেৱা ল’বলৈও কোনো কুন্ঠাবোধ নকৰে ৰূপজ্যোতি কুৰ্মীয়ে।\nএতিয়া যেন নিজকে ‘অভদ্ৰ’ বুলি পৰিচয় দিয়া ৰূপজ্যোতি কুৰ্মী আৰএছএছৰ আদৰ্শৰে অনুপ্ৰাণিত হৈ শান্ত-শিষ্টলৈ ৰূপান্তৰিত হ’ব।


সাক্ষাৎকাৰ : গীতিকাৰ এলি আহমেদ | enajori.com xuror panchoi\n← হীৰেন ভট্টাচাৰ্যক সুঁৱৰি কিছু ডুখৰীয়া ছবি : ড: বীৰেন্দ্ৰনাথ দত্ত\nসাক্ষাত্কাৰ : তুলিকা সেনাপতি →\nঅসমীয়া সংগীত জগতত এলি আহমেদ এটি পৰিচিত নাম। ‘ডঃ বেজবৰুৱা’ৰ পৰা আৰম্ভ কৰি ‘ককা দেউতাৰ ঘৰ জোঁৱাই’ লৈকে বহুতো সুমধুৰ গীতৰ স্রষ্টা এলি আহমেদ। কোনে পাহৰিব পাৰে দ্বীপেন বৰুৱাৰ কণ্ঠত ‘ডঃ বেজবৰুৱা’ৰ সেই কালজয়ী গীত ‘ফুল ফুল ফুল…’ অথবা বৰুৱাৰ সংসাৰৰ ‘গা গা আজি গাই যা…’, যি দুটা গীতে এতিয়াও নৱ প্রজন্মৰ শ্রোতাক আকৰ্ষিত কৰে। দেৱী, সোণমইনা, সাদৰী, বৰদৈচিলা, যখিনী, ধ্রুৱতৰা, দেৱতা, বনফুল, ৰিক্সাৱালা, ককাদেউতাৰ ঘৰ জোঁৱাই আদি অলেখ কথাছবি আৰু বিভিন্ন ধাৰাবাহিকৰ বাবে গীত ৰচোতা এইগৰাকী স্বনামধন্য গীতিকাৰৰ মনৰ কথা জানিবলৈ আমি তেখেতৰ কাষ চাপিছিলো –\nঅসমীয়া গীতি সাহিত্যত এলি আহমেদ এটি স্বনামধন্য নাম। অসমীয়া সংগীত জগতখনলৈ আপুনি কেইবাটিও যুগজয়ী গীত আগবঢ়াইছে। আপুনি গীতৰ সুৰীয়া জগতখনৰ লগত কেতিয়া কেনেকৈ পৰিচিত হৈছিল?\nমই সৰুৰে পৰা গীত লিখিছিলো। গানৰ লগত মই সৰুৰে পৰাই জড়িত। আমাৰ ঘৰখন আগৰ পৰাই খুউব cultured আছিল। কিন্তু তথাপি আইতাই গান গোৱাত বাধা দিছিল। তেতিয়া মই যুক্তি সহকাৰে কৈছিলো যে, আমাৰ আজানতেই দেখোন ‘চা ৰে গা মা’ সোমাই আছে। কোৰাণ পঢ়িলেও দেখোন সুৰ দিয়েই পঢ়া হয়। সৰুৰে পৰা নাট ভাওনাৰ সৈতে জড়িত আছিলো। তাৰ বহু দিনৰ কথাছবি পৰিচালক ব্রজেন বৰুৱাৰ কথামতে লিখিলো ‘ফুল ফুল ফুল…’ গীতটি। ছবিখনৰ নাম আছিল ডঃ বেজবৰুৱা। তাৰ পাছত পুনৰ ব্রজেন দাৰ অনুৰোধত নিপ বৰুৱাৰ ছবি ‘বৰুৱাৰ সংসাৰৰ’ বাবে আন এটি গীত লিখিলো- ‘গা গা আজি গাই যা…’। দুয়োটা গীততেই ৰমেন বৰুৱাৰ সংগীত পৰিচালনাত কণ্ঠ নিগৰালে দ্বীপেন বৰুৱাই। তাৰ পাছত দেৱী, সোণমইনা, সাদৰী, বৰদৈচিলা, যখিনী, ধ্রুবতৰা, দেৱতা, বনফুল, ৰিক্সাৱালা, ককাদেউতাৰ ঘৰ জোৱাই আদি বোলছবিৰ লগতে প্রগতি কি ঔৰ, গধুলি, শাহু আই, নৰ্তকী, জীবনধাৰা, শিক্ষাবন্তি আদি ধাৰাবাহিক সমূহৰ বাবেও গীত লিখিলো। এইদৰেই সংগীতৰ জগতখনৰ সৈতে একাত্ম হৈ পৰিলো।\nআপুনি ইতিমধ্যে বহুতো অসমীয়া চলচ্চিত্রৰ বাবে গীত লিখিছে। চলচ্চিত্রৰ বাবে গীত লিখাৰ অনুপ্রেৰণা কেনেদৰে পালে?\n১৯৬৭ চনৰ শেষৰ ফালে মই এদিন মোৰ ভাইটি দাৰাৰ(দাৰা আহমেদ) লগত ফাঁচীবজাৰলৈ গৈছিলো। এনেতে মই দেখিছিলো এজন ওখ পাখ হৃষ্ট পুষ্ট ব্যক্তি। তেখেতে দোকানৰ পৰা সৰু ল’ৰা ছোবালীৰ কাপোৰ কিনিছিল। দোকানীজনে বান্ধি দিয়া কাপোৰৰ ভাঁজত কিছু অংশ ফটা আছিল। মই সেয়া দেখি দোকানীজনক কিয় ফটা কাপোৰ দিছে বুলি সুধিলো। তেতিয়াই সেই ব্যক্তিজনে মোক দেখি সুধিছিল, “তুমি এলি নহয়নে?”। মই থত্ মত্ খালো। ব্যক্তিজনে পুনৰ সুধিলে, “তুমি গীতবোৰ কি কৰিছা?” মই কৈছিলো, “গীতবোৰ সুৰ নিদিলে কবিতা হৈ থাকে”। ব্যক্তিজনে দোকানৰ পৰা ওলাই আহি মোক কৈছিল, “মই এখন ছবি কৰিম। মোক গীত লাগে”। মই ঘামি জামি গৈছিলো। তেওঁ গীতৰ সুৰটো গুন গুনাই দিছিল আৰু কৈছিল, “তুমি এই সুৰতে গীতটো লিখিব লাগিব। মই কাইলৈ পুবা তোমাৰ তালৈ যাম। গীতটো মোক কাইলৈ লাগিব”। সেইজনা ব্যক্তিয়েই হ’ল স্বনামধন্য কথাছবি পৰিচালক, ব্রজেন বৰুৱা। মই ভাইটিহঁতক লৈ তেতিয়া উলুবাৰীত আছিলো। ব্রজেন দাই দিয়া গানটো কানত লৈ সেইদিনা সন্ধিয়াৰ পৰা নিশালৈকে মই গানৰ শব্দ বিচাৰি ফুৰিছিলো; মোৰ মালৈ স্মৰণ কৰোতে মাৰ নামটো মনত পৰি গৈছিল।। মাৰ নাম আছিল, ফুল। মই মাৰ নামেৰে গানটো আৰম্ভ কৰিছিলো- “ ফুল ফুল ফুল…”। পুবা নিৰ্দিষ্ট সময়তকৈ কিছু সময় আগতে আহি ব্রজেন দা আমাৰ বাৰাণ্ডাত থিয় হৈছিল। তেখেতক দেখি মই অভিভূত হৈ পৰিছিলো আৰু ভিতৰলৈ মাতি আনোতে ঘঁড়ীটোলৈ চাই নিৰ্দিষ্ট সময়তহে ঘৰৰ ভিতৰলৈ সোমাইছিল। গীতটো পঢ়ি চাই ব্রজেন দাই কৈছিল, “একে ৰাতিৰ ভিতৰতে তুমি গীতটি লিখি দিলা?” তেনেকৈয়ে মই কথাছবিৰ গীতৰ মাজত সোমাই পৰিছিলো।\nএটি গীত ৰচনা কৰোতে কোনবোৰ দিশৰ প্রতি আপুনি বিশেষভাবে চকু ৰাখে?\nগীতৰ বহুতো ধৰণ আছে। কথাছবিৰ গীত লিখিবলৈ হ’লে যিটো কাহিনী, সেইটোৰ ওপৰত ভিত্তি কৰি অৰ্থাৎ ক’ত, কেতিয়া, কোনে, কি পৰিবেশত গীতটি গাব লাগিব সেইটো বিচাৰ কৰি লোৱাটো দৰকাৰী। কিছুমান গীত বন্ধ মঞ্চত, কিছুমান গীত মুকলি মঞ্চত গোৱা হয়। সেইবাবে গীত ৰচোতে এইবোৰ দিশো চালি জাৰি চাবলগীয়া হয়। বিষয়বস্ত হিচাপে প্রকৃতিৰ প্রতি মোৰ এক বিশেষ আত্মীয়তা আছে। মই মাটিৰ গোন্ধ ভাল পাওঁ, মাটি মানে মোৰ দেশৰ মাটি, দেশৰ আকাশ, দেশৰ পৃথিৱী।\nদ্বীপেন বৰুৱাৰ কণ্ঠত ডঃ বেজবৰুৱাৰ ‘ফুল ফুল ফুল’, বৰুবাৰ সংসাৰৰ ‘গা গা আজি গাই যা’ অথবা মালবিকা বৰাৰ কণ্ঠত দেৱী বোলছবিৰ ‘জোনাক ভৰা নিশা’, এই গীত সমূহ শ্রোতাৰ মাজত আজিও খুবেই জনপ্রিয়। এই সৃষ্টিসমূহৰ ভিতৰত কোনটো গীত আপোনাৰ শ্রেষ্ঠতম সৃষ্টি বুলি ভাবে? অথবা কোনটো গীত আপোনাৰ প্রিয়?\n‘গা গা গা আজি গাই যা’ গীতটি মোৰ খুৱেই প্রিয়। জীৱনটো কেনেদৰে হাঁহি হাঁহি পাৰ কৰিব লাগে সেইখিনি মই গীতৰ জৰিয়তে প্রকাশ কৰিব বিচাৰিছিলো। মই নিজেও হাঁহি ভাল পাওঁ। প্রত্যেকজন মানুহে এই গীতটি প্রানখুলি গাব পাৰে। সেইবাবে এই গীতটি মোৰ খুউব প্রিয়। ঠিক সেইদৰে ধাৰাবাহিকৰ সংগীতৰ ভিতৰত মোৰ ‘শাহু আই’ৰ শিৰ্ষ গীতটি ভাল লাগে। আৰু মই লিখা শিশু গীতবোৰৰ ভিতৰত ‘অ’ আইতা আকাশত কিমান তৰা আছে?’ গীতটি ধৰিব পাৰি।\nবৰ্তমান দেখা যায়, কোনো এটা গীত সফল হ’লে তাৰ স্বীকৃতি যিদৰে গায়ক বা সুৰকাৰ জনে পায়, কিন্তু গীতিকাৰ গৰাকী যেন নেপথ্যত থাকি যায়। আপুনি ভাবেনে গীতিকাৰ সকল এইদৰে প্রাপ্য স্বীকৃতিৰ পৰা বঞ্চিত হয় বুলি?\nনিশ্চয় বঞ্চিত হয়। মোৰ মতে কোনো এটা সৃষ্টিৰ পিতৃ মাতৃৰ পৰিচয় থকাটো জৰুৰী। গায়ক বা গায়িকা এগৰাকীয়ে যেতিয়া গানটো গায় তাৰ বিনিময়ত গীতিকাৰ গৰাকীয়ে একো নিবিচাৰে। কিন্তু নামটো এবাৰ উচ্চাৰণ কৰি দিলে ভাল পায়। কাৰণ সেইটোৱে ৰাইজক উপকৃত কৰে আৰু গীতিকাৰ গৰাকীয়ে সেইদৰে এটা স্বীকৃতি পায়।\nসংগীতৰ শেহতীয়া ধাৰাটো লৈ আপোনাৰ মতামত?\nপুৰণি যুগৰ সংগীতৰ লগত বৰ্তমান যুগৰ বহুতো পাৰ্থক্য আহি পৰিছে। যুগৰ ৰূপান্তৰে অতীতৰ গীতসমূহ ৰূপান্তৰলৈ আনিলেও অতীতৰ গীতসমূহ কালজয়ী গীত। জ্যোতিপ্রসাদ আগৰৱালা, বিষ্ণুপ্রসাদ ৰাভা, পাৰ্বতী প্রসাদ বৰুৱা, ডঃ ভূপেন হাজৰিকাৰ গীতত আমি মাটিৰ গোন্ধ পাওঁ, আত্মীয়তাৰ সোৱাদ পাওঁ, মানৱতাৰ উমান পাওঁ। সংগীতৰ বৰ্তমান ধাৰাতো চালে দেখা যায়, এতিয়াৰ গীতিকাৰ, সুৰকাৰ, বাদ্যশিল্পীকে ধৰি কণ্ঠশিল্পীৰ অনুশীলনৰ প্রয়োজন আছে। এই অনুশীলনে গীতৰ জগতত তেওঁলোক প্রতিষ্ঠা লাভত সহায় কৰিব।\nবৰ্তমান দেখা গৈছে গীত ৰচনা কৰা হয় সম্পূৰ্ণ ব্যবসায়িক মনোবৃত্তিৰে। বৰ্তমানৰ বেছিভাগ সংগীততে নাই সেই আগৰ মধুৰ কথা, সুৰ অথবা কণ্ঠ। বৰ্তমানৰ সংগীত জগতখনক আপুনি কি চকুৰে চায়?নবীন গীতিকাৰৰ হাতত অসমীয়া গীত মাত সমূহ জৰ্জৰিত হৈ পৰিছে বুলি ভাবে নেকি?\nনাভাবো। বৰ্তমান যুগৰ পৰিবৰ্তন হৈছে। নবীন সকলৰ হাতত যে অসমীয়া গীতৰ ভৱিষ্যত অন্ধকাৰ মানি লব নোৱাৰি। কাৰণ নৱপ্রজন্ম সকলৰ মাজৰো বহুতে পুৰণি গীত ভাল পায় অথবা প্রবীণ গীতিকাৰ সকলৰ গীতো গায় আৰু তাৰ চৰ্চা অনুশীলনো চলি আছে। সোণ সোণেই, ৰূপ ৰূপেই। পুৰণি গীতসমূহ কেতিয়াও নষ্ট নহয়।\nএগৰাকী গীতিকাৰ হিচাপে আপুনি যিধৰণেৰে সামাজিক স্বীকৃত্বি তথা ৰাইজৰ সঁহাৰি লাভ কৰিছে আপুনি তাকে লৈ সুখীনে?\nঅসমৰ ৰাইজৰ পৰা যথেষ্ট মৰম চেনেহ পাইছো আৰু সেয়াই মোৰ বাবে স্বীকৃতি স্বৰূপ, বঁটাস্বৰূপ। মই মাটিত বহি খোৱা খাৰখন, টেবুল চকীত বহি খালেও একে সোৱাদেই বিচাৰো। তাত লং, ইলাচী, দালচেনি দিলে সি খাৰ হৈ নাথাকে।\nনৱপ্রজন্মৰ গীতিকাৰ সংগীতশিল্পী/গীতিকাৰ সকললৈ আপোনাৰ কিবা পৰামৰ্শ?\nপাত্র চাই দান দিয়াত মই আগ্রহী। সকলো পাত্রতে সকলো দান সম্ভৱ নহয়। তেওঁলোকে বিচাৰিব লাগিব পৰামৰ্শ। যদিহে নতুন শিল্পী সকলে পৰামৰ্শ বিচাৰে তেন্তে নিশ্চয় দিম। কিন্তু উপযাচি পৰামৰ্শ দিবলৈ গৈ তেওঁলোকক অসুবিধাত পেলোৱাৰ অভিপ্রায় মোৰ নাই।\nসম্প্রতি আপুনি নিজকে কিদৰে ব্যস্ত কৰি ৰাখিছে?\nএতিয়া বুলি নহয় সদায়েই মই ব্যস্ত। ব্যস্ততাই মোৰ জীৱন। নিজকে ব্যস্ত ৰাখি মই ভাল পাওঁ। কলমেই মোৰ প্রাণ। টাৰুমাৰি ডালতেই থাকে মোৰ খাদ্যৰ নিভাঁজ তৃপ্তি।\n– এনাজৰী ডট্ কম্\n| Tagged Eli Ahmed


মিষ্টাৰ ফটোজেনিক কিশোৰ দাসৰ কৃতি আৰু কৃতিত্ব\nমুখত বাৰ্থমাৰ্ক থকাটোৱে বুজায় আপুনি আচলতে কিমান ভাগ্যশালী!\nবক্স অফিচত দক্ষিণৰ চলচ্চিত্ৰৰ দপদপনি ! বলীউড ক'ত আছে ? কাৰ কিমান ব্যৱসায় ?\nকি কথাত আৰু কেতিয়া ক্ৰোধিত হয় শনি দেৱতা? জানি লওক কাৰণ আৰু ক্ৰোধৰ লক্ষণ\nচেন্নাইতে সম্পন্ন হ'ল কিশোৰৰ অন্ত্যেষ্টিক্রিয়া\nঅসমৰ ক্ৰীড়া সাংবাদিক সংগঠনে পালন কৰে বিশ্ব ক্ৰীড়া সাংবাদিক দিৱস\nটকা লৈ শ্ব’ নকৰিলে কপিল শৰ্মাই, সোমাই পৰিছে আইনী মেৰপাকত। জানক সবিশেষ\nকৃষকৰ ১৫ পইচাৰ বৰঙণিৰে পৰিচালিত এখন বিদ্যালয়, এইখন অসমৰে বিদ্যালয়\nচেন্নাইলৈ যোৱাৰ পূৰ্বে হাঁহিমুখে কিশোৰ দাসে কৈছিল এই কথা\nৰামধেনুখন কিয় ধেনুৰ দৰে দেখি? আচলতে ৰামধেনু গোলাকাৰ নেকি? জানক সত্য\nঅভিনেতা কিশোৰৰ মৃত্যুত শোকত ভাগি পৰিল জুবিন গাৰ্গ-যতীন বৰা\nমণিপুৰৰ ভয়ংকৰ ভূমিস্খলনত মৃত্যু সেনা জোৱান সঞ্জয় দেৱনাথৰ\nঅসমত বানপানীৰ ফলত ঘৰ-শস্যৰ ব্যাপক ক্ষতি, ২৯ লাখ লোক ক্ষতিগ্ৰস্ত !\nআঠটা বলৰ অভাৰ ! ৪, ৫, ৭, ৪, ৪, ৪, ৬ , ১! বেটেৰে 'বলাৰ' বুমৰাহে ৰচিলে অভিলেখ\nজাদেজাই বছৰটোৰ দ্বিতীয় শতক অৰ্জন কৰে, ইংলেণ্ডত প্ৰথমবাৰৰ বাবে এই কৃতিত্ব..\nকলিয়াবৰত বন্যাৰ্তক বান সাহাৰ্য গৌৰৱ গগৈৰ। স্বাস্থ্যমন্ত্ৰীৰ সমষ্টিত বান সাহ\nGaurab Gogoi: কলিয়াবৰৰ বৰঘূলীৰ বৰ্নাত্যক বান সাহাৰ্য বিতৰণ সাংসদ গৌৰৱ গগৈৰ। স্বাস্থ্যমন্ত্ৰী কেশৱ মহন্তৰ সমষ্টিত স্থানীয় প্ৰশাসনে বৰ্নাত্যক পৰ্যাপ্ত বান সাহাৰ্য নিদিয়াৰ অভিযোগ সাংসদ গৌৰৱ গগৈৰ।\nচিৰা, মুৰি, গুড়ৰ ওপৰত GST লগোৱা বিজেপি চৰকাৰে উশাহ নিশাহৰ ওপৰতো কৰ লগাব\nমণিপুৰৰ ভূমিস্খলনত নিহত-আহত-নিৰুদ্দিষ্ট শ্ৰমিকৰ পৰিয়ালৰ কাষত ৰিপুণ বৰা\nRashid Khan: পিতৃ-মাতৃ সকলো মৃত, ভূমিকম্পত পৰা ৰক্ষা পৰা একমাত্ৰ সন্তানৰ ছবি পোষ্ট কৰিলে ৰছিদ খানে\nWeird Story : জীয়েকে শোৱনি কোঠাত অকলে শুবলৈ ভয় কৰে, পিছত মাকে বিচাৰি পালে ভয়ৰ শিহৰণকাৰী কাৰণটো\nCholesterol: কলেষ্টেৰলে হৃদ আক্ৰমণ, ষ্ট্ৰোকৰ আশংকা বৃদ্ধি কৰে! সাৱধান হ'ব, এই ৫বিধ খাদ্যই কলেষ্টেৰল হ্ৰাস কৰে ...\nBeer: পৰিমিতভাৱে বীয়েৰ সেৱন কৰাটো উপকাৰী নেকি, জানক ইয়াৰ ৫টা উপকাৰিতা\nনতুন Brezzaৰ আকৰ্ষণীয় look চাই মোহিত অনুৰাগীসকল, ফটো...\nMaruti Suzuki এ আনুষ্ঠানিকভাৱে ভাৰতত ২০২২ ব্ৰেজা (Maruti Suzuki Brezza 2022) মুকলি কৰিছে। ইয়াৰ আৰম্ভণি মূল্য ৭.৯৯ লাখ টকা ৰখা হৈছে। ২০১৬ চনত, মাৰুতি চুজুকি ব্ৰেজা ইয়াত প্ৰথমবাৰৰ বাবে মুকলি কৰা হৈছিল। ই ভাৰতীয় বজাৰত এক জনপ্ৰিয় চাব-কম্প্যাক্ট এছ.ইউ.ভি. এতিয়ালৈকে লাখ লাখ ইউনিট বিক্ৰী হৈছে।\nমুখত বাৰ্থমাৰ্ক থকাটোৱে বুজায় আপুনি আচলতে কিমান ভাগ্...\nBirthmark On Face : এজন ব্যক্তিয়ে জন্ম লোৱা প্ৰতিটো চিহ্নৰে নিজস্ব তাৎপৰ্য্য আৰু অৰ্থ থাকে। গতিকে আহকচোন সমুদ্ৰিক শাস্ত্ৰত শৰীৰত এই চিনবোৰ থকাৰ অৰ্থ কি।\nকি কথাত আৰু কেতিয়া ক্ৰোধিত হয় শনি দেৱতা? জানি লওক কা...\nShani Dev: আপোনাৰ ওপৰত শনি দেৱৰ খং উঠিছে নে নাই কেনেকৈ জানিব? কিছুমান সংকেতৰ পৰা শিনদেৱ ৰুষ্ট হোৱাৰ কথা জানিব পাৰি। পুৰীৰ জ্যোতিষী ড° গণেশ মিশ্ৰৰ পৰা জানি লওক সবিশেষ।\nচাণক্য নীতি অনুসৰি এই ৩ বিধ মানুহক কেতিয়াও বিশ্বাস ...\nChanakya Niti: সাধাৰণতে সকলোৰে জীৱনত কোনোবা এজন থাকে, যাক আমি নিজতকৈ বেছি বিশ্বাস কৰোঁ। একে সময়তে কিছুমান মানুহে আমাৰ বিশ্বাসৰ লগত খাপ খায়। গতিকে বহুতে বিশ্বাসৰ ভুল সুবিধা ল’বলৈ বাদ নিদিয়ে। এনে অৱস্থাত আচাৰ্য চাণক্য (Acharya Chanakya)ৰ দ্বাৰা ৰচিত নীতিশাস্ত্ৰই আপোনাৰ বাবে এক মহান পথ প্ৰদৰ্শক হিচাপে প্ৰমাণিত হ’ব পাৰে। চাণক্য নীতিৰ মতে একাংশ লোকক কেতিয়াও বিশ্বাস কৰা উচিত নহয়। ই আপোনাক প্ৰতাৰণা কৰিব পাৰে। কাক বিশ্বাস কৰিব আৰু কাক বিশ্বাস নকৰিব সেইটো সিদ্ধান্ত লোৱাটো সহজ নহয়। অৱশ্যে চাণক্য নীতিয়ে কিছুমান মানুহক একেবাৰে বিশ্বাস নকৰিবলৈ শিকাইছে। কিয়নো এনে লোকক বেছিকৈ বিশ্বাস কৰিলে প্ৰতাৰণাৰ বলি হ’ব পাৰে। কাক বিশ্বাস কৰিব লাগে জানি লওক আপোনাৰ বাবে ক্ষতিকাৰক হ’ব পাৰে।\nৰামধেনুখন কিয় ধেনুৰ দৰে দেখি? আচলতে ৰামধেনু গোলাকাৰ ...\nRainbow is Full Circle: ঘূৰণীয়া ৰামধেনু দেখাৰ পিছত সকলোৰে মনত নিশ্চয় এটা প্ৰশ্ন উত্থাপন হৈছে যে যদি ৰামধেনু ঘূৰণীয়া হয় তেন্তে আমি কেৱল আধাহে দেখিবলৈ পাওঁ কিয়। এই প্ৰশ্নৰ উত্তৰ How Stuff Works নামৰ এটা ৱেবচাইটত দিয়া হৈছে।\nভ্ৰমণকাৰীসকলৰ বাবে ভাল খবৰ,ভূটানে ছেপ্টেম্বৰত পৰ্যটক...\nCovid: ক'ৰোনাৰ সময়ৰ পৰা ভূটানৰ গেট বন্ধ হৈ থকাৰ বাবে উত্তৰ বংগৰ অন্যতম বাণিজ্য চহৰ জয়গাঁৱৰ অৰ্থনীতি প্ৰায় খহি পৰিছে। স্থানীয় ব্যৱসায়ীসকলে অভিযোগ কৰিছে যে ভূটান সীমান্তৰ অঞ্চলটোৰ প্ৰায় ৯০ শতাংশ খুচুৰা বজাৰ শেষ হৈ গৈছে ।\nআজিও বৃদ্ধি পালে সোণৰ দাম ! বজাৰলৈ যোৱাৰ পূৰ্বে ইয়াত...\nএই ব্যৱসায়িক সপ্তাহত, সোণৰ মূল্য (Gold Price) প্ৰতি ১০ গ্ৰামত ৬৯৭ টকা বৃদ্ধি পাইছে, আনহাতে ৰূপৰ মূল্য (Silver Price) প্ৰতি কিলোগ্ৰামত ৩০৫৯ টকা হ্ৰাস পাইছে।\nৰাশিফল অনুসৰি আপোনাক ২ জুলাইৰ দিনটো\nচিতাৰা – দ্য ৱেলনেছ ষ্টুডিঅ’ৰ (Citaaraa- The Wellness Studio) বিশেষজ্ঞা পূজা চন্দ্ৰাই (Pooja Chandra) আজিৰ দিনটোত জন্মদিন মিলাই কোন ৰাশিৰ জাতক–জাতিকাৰ ভাগ্যক লৈ কি কৈছে চাওঁ আহক (Daily Horoscopes)।\nফেটৰ পৰা ফিট কেনেকৈ থাকে? কি খাই কেজিৰ পিছত কেজি কমা...\nBollywood Actress Secrets: টিনচেল টাউনৰ নায়িকাসকলে প্ৰায়ে ফটো লুকৰ প্ৰয়োজনত ওজন বৃদ্ধি বা কমোৱা প্ৰক্ৰিয়াটোৰ মাজেৰে পাৰ হ’বলগীয়া হয়।\nকেঁচা গাখীৰ আৰু Pasteurized গাখীৰৰ মাজত পাৰ্থক্য কি?...\nগাখীৰ আমাৰ দৈনন্দিন আহাৰৰ এক অপৰিহাৰ্য অংশ। কিন্তু গাখীৰ সম্পৰ্কে মতভেদ আছে। বহুলোকে কেঁচা গাখীৰ আৰু পেষ্টুৰাইজড গাখীৰৰ মাজৰ পাৰ্থক্য সঁচাকৈয়ে বুজি নাপায়\nঘৰতে থকা এইবোৰ খাদ্যই হোৰাহোৰে কমাব পাৰে আপোনাৰ ওজন!...\nসুস্থ জীৱন যাপন কৰিবলৈ হ’লে প্ৰয়োজনীয় শাৰীৰিক ব্যায়াম কৰিব লাগিব, লগতে আহাৰত কিছুমান বিশেষ খাদ্য যোগ কৰিব লাগিব। (Weight Loss Tips)\nমণিপুৰৰ ভূমিস্খলনত ১৮ জন জোৱানসহ ২৪ জন নিহত ! ৩৮ জন এতিয়াও সন্ধানহীন ...\nদেশত যোৱা ২৪ ঘণ্টাত ১৭,০৯২ জন Coronaত আক্ৰান্ত, ২৯ জনৰ মৃত্যু ...\n৫ হাজাৰ ফুট উচ্চতাত স্পাইচজেটৰ বিমানৰ ভিতৰত ধোঁৱা, Video চাওক ...\nমণিপুৰৰ ভূমিস্খলনত মৃতকৰ সংখ্যা ২০লৈ বৃদ্ধি\nসিন্দে চৰকাৰে ৪ জুলাইত ফ্ল'ৰ টেষ্টৰ সন্মুখীন হ'ব ...\nযি ঘটিছে তাৰ বাবে অকল দায়ী নুপুৰ শৰ্মা, উচ্চতম ন্যায়ালয়ৰ তীব্ৰ ককৰ্থনা\nইৰাণত ৬.১ প্ৰাবল্যৰ ভূমিকম্প, ৫ জন নিহত আৰু ৪৪ জন আহত\n২০২০ চনৰ পিছত প্ৰথমবাৰৰ বাবে চীন ত্যাগ কৰা জিনপিং উপস্থিত হৈছে হংকঙত ...\nকিম জং উনে ক'ৰোনাৰ বাবে এলিয়েনক দায়ী কৰিছে, তেওঁৰ যুক্তি শুনিলে আচৰিত হ'ব\nপাকিস্তান চৰকাৰে হঠাতে মোবাইল আৰু ইণ্টাৰনেট সেৱা স্থগিত ৰখাৰ নিৰ্দেশ দিছে !\n'আমাৰ শৰীৰ, চৰকাৰে নিয়ম কৰিব কিয় ?' আমেৰিকাৰ ৰাজপথত মহিলাৰ প্ৰতিবাদ ...\nআমেৰিকা যুক্তৰাষ্ট্ৰত এখন ট্ৰাকৰ ভিতৰত ওলাল ৪৬টা মৃতদেহ\nপূৱ ইউক্ৰেইনৰ জনবহুল শ্বপিং মলত আঘাত কৰিলে ৰাছিয়াৰ মিছাইলে, দুজন নিহত ...\nছাউথ আফ্ৰিকাৰ নাইট ক্লাবত উদ্ধাৰ ২২টাকৈ মৃতদেহ\nইমৰান খানৰ বেডৰুমত স্পাই কেমেৰা, কৰ্মচাৰীক গ্ৰেপ্তাৰ\nপিতৃ-মাতৃ সকলো মৃত, ভূমিকম্পত পৰা ৰক্ষা পৰা শিশুৰ ছবি পোষ্ট কৰিলে ৰছিদ খানে\nআফগানিস্তানৰ ভূমিকম্পত কমেও ১০০০জন নিহত; ভাৰত, ৰাষ্ট্ৰসংঘই আগবঢ়াইছে সহায়\nবিমানত যুৱতীয়ে কৰিলে লজ্জাজনক কাণ্ড! ভাইৰেল ভিডিঅ'\nচাণক্য নীতি অনুসৰি এই ৩ বিধ মানুহক কেতিয়াও বিশ্বাস নকৰিব, প্ৰতাৰিত হব পাৰে\nএম এছ ধোনীৰ আঁঠুৰ বিষ ! গাঁৱৰ আশ্ৰমলৈ গৈ ৪০ টকাৰ ঔষধ আনিলে ধোনীয়ে ...\nকম বয়সতে হাৰ্ট এটাকৰ মৃত্যু বৃদ্ধি পাইছে ! বিশেষজ্ঞসকলে কি কয় ?\nআজিও বৃদ্ধি পালে সোণৰ দাম ! বজাৰলৈ যোৱাৰ পূৰ্বে ইয়াতেই চাওক সোণ-ৰূপৰ দাম...\nঘৰতে থকা এইবোৰ খাদ্যই হোৰাহোৰে কমাব পাৰে আপোনাৰ ওজন!\nআপুনি প্ৰতিদিনে মিঠা দৈ খায় নেকি ? কি বিপদ আহি আছে ?\nথাইৰয়ড বাঢ়িছে নেকি ? অধ্যয়নে দেখুৱাইছে যে ইয়াৰে কিছুমান খাদ্যই হ্ৰাস কৰে\nপ্ৰস্ৰাৱৰ জ্বলা-পোৰা আৰু UTI হালধীয়া হোৱাৰ ৫ টা গুৰুতৰ লক্ষণক অৱজ্ঞা নকৰিব\nআপুনি থাইৰয়ডত ভুগি আছে নেকি? এই খাদ্যবোৰ ভুলতো নাখাব, থাইৰয়ড বৃদ্ধি হ'ব ...\nৰাজপাল যাদৱক প্ৰৱঞ্চনাৰ গোচৰত ইন্দোৰ আৰক্ষীয়ে জাৰি কৰিলে ন'টিচ\nজ্য়েষ্ঠ ভগ্নীৰ সৈতে প'জ দিয়া কণমানিগৰাকী এগৰাকী অভিনেত্ৰী, তেওঁৰ নাম কি ?\nবাম্বল ইয়াৰ নতুন পদক্ষেপ সুৰক্ষাৰ সৈতে থিয় হৈছে\nভাৰতত মুকলি হ’ল মহিন্দ্ৰা স্ক’ৰপিঅ’-এন, ১১.৯৯ লাখ টকাৰ পৰা আৰম্ভ\nআনলিমিটেড কল আৰু বাম্পাৰ ডাটাৰ সস্তা ৰিচাৰ্জ, কাৰ প্লান অধিক লাভজনক?\nভোটাৰ আইডি কাৰ্ড আধাৰৰ সৈতে সংযোগ কৰিব লাগিব, চৰকাৰে জাৰি কৰিলে অধিসূচনা\n'পন্তক অভিনন্দন কিন্তু আমি ভয় নকৰোঁ', ঋষভক প্ৰত্যুত্তৰ ইংলেণ্ডৰ প্ৰশিক্ষকৰ


Assam Weather Forecast: কাতি বিহুৱেই পালেহি, কিন্তু কমা নাই গৰমৰ প্ৰকোপ! অক্টোবৰ মাহৰ গৰমে ভংগ কৰিলে অভিলেখ!– News18 Assam\nAssam Weather Forecast: কাতি বিহুৱেই পালেহি, কিন্তু কমা নাই গৰমৰ প্ৰকোপ! অক্টোবৰ মাহৰ গৰমে ভংগ কৰিলে অভিলেখ!\n»Assam Weather Forecast: কাতি বিহুৱেই পালেহি, কিন্তু কমা নাই গৰমৰ প্ৰকোপ! অক্টোবৰ মাহৰ গৰমে ভংগ কৰিলে অভিলেখ!\nUpdated:October 14, 2021, 4:51 PM IST\nসোমবাৰৰ পৰা বৃহস্পতিবাৰৈ ৰাজ্যৰ বিভিন্ন প্ৰান্তত প্ৰৱল বৃষ্টিপাত হোৱাৰ সম্ভাৱনা আছে।\nLast Updated: October 14, 2021, 4:51 PM IST\nআহিন শেষ হৈ কাতি মাহ সোমাবৰ হ'ল, কিন্তু এতিয়াও কমা নাই গৰমৰ প্ৰকোপ। বাহিৰলৈ ওলাব নোৱাৰি, সূৰ্য দেৱতাৰ খাও খাও ৰূপ। ৰ'দৰ প্ৰকোপৰ ফলত এতিয়া দিনৰ ভাগত নাই পূজা মণ্ডপক বিশেষ ভিৰ! পিছে কেতিয়া আহিব শীত? এতিয় সকলোৰে মনলৈ আহিছে এই প্ৰশ্ন...\nকালিৰ দিনটোৰ তাপমাত্ৰাই অক্টোবৰ মাহৰ সৰ্বকালৰ সৰ্বোচ্ছ তাপমাত্ৰাৰ ৰেকৰ্ড ভংগ কৰিছে। বুধবাৰৰ দিনটোত ডিব্ৰুগড়ত ৩৬.৮ ডিগ্ৰী চেলছিয়াচ হোৱাৰ বিপৰীতে গুৱাহাটী মহানগৰীত তাপমাত্ৰা ৩৭.১ ডিগ্ৰী চেলছিয়াচ হৈছেগৈ।\nবতৰ বিজ্ঞান কেন্দ্ৰই জনোৱা মতে, অহা দেওবাৰ পৰ্যন্ত বৰষুণ হোৱাৰ কোনো ধৰণৰ সম্ভাৱনা নাই। শনিবাৰ পৰ্যন্ত ৰাজ্যত সৰ্বোচ্ছ তাপমাত্ৰাই ৩৭ ডিগ্ৰী চেলচিয়াছৰ ঘৰ অতিক্ৰম কৰাৰ সম্ভাৱনা আছে।\nকিন্তু অহা দেওবাৰৰ পৰা কিছু সেমেকিব বতৰ। সোমবাৰৰ পৰা বৃহস্পতিবাৰৈ ৰাজ্যৰ বিভিন্ন প্ৰান্তত প্ৰৱল বৃষ্টিপাত হোৱাৰ সম্ভাৱনা আছে। আৰু সেই বৰষুণেই শীতৰ আগজাননী দিব পাৰে ৰাজ্যবাসীক!\nFirst published: October 14, 2021, 4:32 PM IST\nAssam Weather Reports


Black Fungus : সাৱধান! ভাৰতত কিশোৰৰ দেহত প্ৰথমটো ব্লেক ফাংগাছৰ সংক্ৰমণৰ ঘটনা। কোভিড নিগেটিভ হোৱা পাছত আক্ৰান্ত ব্লেক ফাংগাছত।– News18 Assam\nBlack Fungus : সাৱধান! ভাৰতত কিশোৰৰ দেহত প্ৰথমটো ব্লেক ফাংগাছৰ সংক্ৰমণৰ ঘটনা। কোভিড নিগেটিভ হোৱা পাছত আক্ৰান্ত ব্লেক ফাংগাছত।\n»Black Fungus : সাৱধান! ভাৰতত কিশোৰৰ দেহত প্ৰথমটো ব্লেক ফাংগাছৰ সংক্ৰমণৰ ঘটনা। কোভিড নিগেটিভ হোৱা পাছত আক্ৰান্ত ব্লেক ফাংগাছত।\nUpdated:May 23, 2021, 6:02 AM IST\nআহমেদাবাদৰ ১৫ বছৰীয়া কিশোৰ আক্ৰান্ত ব্লেক ফাংগাছত। কিশোৰটিৰ দেহত দাঁতৰ বিষ, তালুত সৰু আলচাৰ হোৱাৰ লক্ষণ দেখা গৈছিল। অস্ত্ৰোপচাৰ কৰাৰ পাছত বৰ্তমান কিশোৰটি সুস্থ।\nLast Updated: May 23, 2021, 6:02 AM IST\nকোৰোণাৰ মাজতে ত্ৰাসৰ আন এক কাৰণ হৈ অহা ব্লেক ফাংগাছ (Black Fungus)ৰ সংক্ৰমণে এইবাৰ টাৰ্গেট কৰিলে শিশু-কিশোৰক। ব্লেক ফাংগাছত কিশোৰ আক্ৰান্ত হোৱা প্ৰথমটো ঘটনা পোহৰলৈ আহিছে গুজৰাটত।\nআহমেদাবাদৰ ১৫ বছৰীয়া এটি কিশোৰ আক্ৰান্ত হৈছে ব্লেক ফাংগাছত। কোভিড ১৯ (Covid 19)ত আক্ৰান্ত হৈ আছিল কিশোৰগৰাকী। আচৰিত কথাটো হ'ল কোভিড নিগেটিভ হোৱাৰ পাছতো ব্লেক ফাংগাছত আক্ৰান্ত হৈছে কিশোৰটি। মাত্ৰ এসপ্তাহ পূৰ্বে চিকিৎসালয়ৰ পৰা কিশোৰগৰাকীক ৰিলীজ দিয়া হৈছিল । কিশোৰটিৰ দেহত দাঁতৰ বিষ, তালুত সৰু আলচাৰ হোৱাৰ লক্ষণ দেখা গৈছিল। পৰীক্ষা কৰাত ধৰা পৰে ব্লেক ফাংগাছৰ সংক্ৰমণ।\nআহমেদাবাৰ শিশু ৰোগ বিশেষজ্ঞ অভিষেক বানছালে জনোৱা মতে "এইটোৱেই কিশোৰৰ দেহত ব্লেক ফাংগাছ সংক্ৰমণৰ প্ৰথমটো ঘটনা হ'ব লাগে।"\n১৪ এপ্ৰিলত কোৰোণা পজিটিভ হোৱাত কিশোৰটিক চিকিৎসালয়ত ভৰ্তি কৰোৱা হৈছিল আৰু ১০ দিনৰ কাৰণে ICUত ৰখা হৈছিল। কিশোৰটিক অক্সিজেন, ৰেমডিছিভিৰ বেজী আৰু ষ্টেৰয়ড দিয়া হৈছিল। ২৪ এপ্ৰিলত কিশোৰটিক ডিচাৰ্জ দিয়া হৈছিল। পাছত কিশোৰটিৰৰ দেহত দাঁতৰ বিষ, তালুত সৰু আলচাৰ হোৱাৰ লক্ষণ দেখা গৈছিল।\nকিশোৰগৰাকীৰ ইতিমধ্যে অস্ত্ৰোপচাৰ কৰা হৈছে আৰু বৰ্তমান সুস্থ আছে বুলি জনাইছে চিকিৎসক বানছালে।\nউল্লেখ্য যে গুজৰাটত ২২৮১ জন লোক মিউকৰমাইকোছিছ (Mucormycosis) অৰ্থাৎ ব্লেক ফাংগাছত আক্ৰান্ত হৈছে।\nFirst published: May 23, 2021, 6:00 AM IST


সম্পাদকলৈ চিঠি (বিকাশ দাস) - সাহিত্য ডট অৰ্গ\nসম্পাদকলৈ চিঠি (বিকাশ দাস)\nনাৰী তুমি অৰ্ধ আকাশ -এই বিষয়টো আমাৰ সমাজখনে বুজি পাবলৈ বহু দিন আছে । লিখিবলৈ চেষ্টা কৰিছোঁ নিজৰ ভাষাৰে ।\nতুমি অনন্যা ,\nতুমি অলংকাৰ সমাজৰ\nৰূপেৰে , গুণেৰে সজাই তুলিছা ধৰণী ।।\nহয় এক অতুলনীয় অপৰূপ সৃষ্টি হ’ল নাৰী । সততা ,ধৈৰ্যৰ চাক্ষুষ প্ৰমাণ হ’ল নাৰী । আমাক জীৱনৰ বীণাখনিত খোজ কাঢ়িবলৈ এগৰাকী নাৰীয়ে আঙুলিত ধৰি আগুৱাই নিছিল , সেই নাৰীৰ অন্য এক নাম হ’ল ‘ মা ’ । ইমান সুন্দৰ পৰিচয় দিয়াৰ পিছত আমাৰ সমাজখনে নাৰীক কি সন্মান দিছে সেইটো মনকৰিবলগীয়া । যিগৰাকী মাৰ আশীৰ্বাদত আমি শিকিলোঁ পুৰুষ নাৰীৰ মাজৰ প্ৰভেদ সেই নাৰী জাতিটোক আমাৰ সমাজখনে সুৰক্ষা দিব পাৰিছেনে? মধ্যযুগৰ পৰায়ে নাৰীক অৱহেলাৰ দৃষ্টিৰে চাইছে এখন পংগু সমাজে । এতিয়া নাৰী-পুৰুষৰ নামত সংৰক্ষণৰ ব্যৱস্থা আছে, কিন্তু তাৰ পাছতো নাৰী অৱহেলিত । সমাজ ব্যৱস্থা ইমানেই নিম্ন পৰ্যায় পাইছে নে গৈ ? মধ্যযুগত নাৰী শব্দতো মাথোন এটি সম্পত্তি হে আছিল । নিজৰ ইচ্ছা –অনিচ্ছা বুলি একো এটা নাছিল । সৰু বয়সতে বিয়া পাতি দিছিল । শৈশৱে মেলানি নলওঁতেই সাংসাৰিক জীৱন-যাপন কৰিব লগা হৈছিল । এয়া আছিল সামাজিক প্ৰথা । ছোৱালীক লিখা –পঢ়া শিকোৱা পাপ বুলি ভাবিছিল । বিয়া হোৱাৰ পিছত নাৰীক জন্তু দৰে ব্যৱহাৰ কৰিছিল । মধ্যযুগত সতীদাহ প্ৰথা , বাল্য বিবাহ এই প্ৰথাবোৰ আছিল । বিধৱা বিবাহত বাধা আছিল । সময়ে সময়ে কোৱা হৈছে যে সমাজ সলনি হৈছে । কিন্তু মানুহবোৰে জা’নো সময়ৰ সৈতে লগত একেলগে খোজ মিলাব পাৰিছে ? হয়তো খোজ মিলাব পৰা নাই ,সেই কাৰণে আজিকালি ৰাতিপুৱাই বাতৰি কাকতখন মেলি চালে কেৱল ধৰ্ষণ , যৌতুকৰ সমস্যা ইত্যাদি খবৰবোৰ পোৱা যায় । আজিও বহুতে নাৰীক পণ্য সামগ্ৰী হিচাপে জ্ঞান কৰে । ঘৰৰ চাৰিবেৰৰ পৰা ওলাই আজিৰ দিনত নাৰীশক্তিয়ে কেনেকৈ দপদপাই ফুৰিছে হয়তো এই কথা বহুতে নাজানে । বহুতো নাৰীয়ে আজি দেশৰ ইমুৰৰ পৰা সিমুৰলৈ পুৰুষৰ প্ৰতিটো খোজৰ লগত সমানে খোজ মিলাবলৈ সক্ষম হৈছে । কিন্তু আমাৰ সমাজখনে এই কথা হেয়জ্ঞান কৰি যিমান পাৰে সিমান ঘৰত আবদ্ধ কৰি ৰাখিছে । কিছুমান নাৰীয়ে আজিৰ উন্নতিৰ দিনতো চাৰিবেৰৰ মাজৰ পৰা ওলাই আহিবলৈ সঁহাৰি নাপায় । সেইসকলৰ কাৰণে বাহিৰৰ জগতখন এটা নেদেখা গ্ৰহৰ দৰে । নিজৰ পৰিয়াল , ঘৰৰ কাম এইচবেই হল তেওঁলোকৰ নিজৰ পৃথিৱী ।এফালে নাৰীৰ হাতত দেশৰ শাসনভাৰ , এফালে জীয়ৰী-বোৱাৰীক যৌতুকৰ নামত জ্বলাই দিয়া দুষ্কৰ্ম । ৱাহ কি যে সমাজ ! কি যে শাসন !\nভূপেন হাজৰিকাদেৱৰ গানৰ তালে তালে আমিও মানুহ গঢ়ি তুলিব লাগিব যিয়ে মানুহক ভাল পাব পাৰে । প্ৰতিজন মানুহে নিজৰ মাজত এজন ভাল মানুহ বিচাৰি পাব লাগিব । তেতিয়াহে হয়তো সমাজ সলনি হব । উপযুক্ত স্থান পাব নাৰীয়ে ।\n← সম্পাদকলৈ চিঠি (মনোহৰ দত্ত)\nবাখৰ : লক্ষ্মীনাথ বেজবৰুৱা (ইউনিক’ড ৰূপান্তৰ- অঞ্জল বৰা) →\nসম্পাদকলৈ চিঠি (পৰেশ মহন্ত)


৭৫ সংখ্যক ৰাষ্ট্ৰ সংঘ সাধাৰণ পৰিষদ (UNGA) সত্ৰ, ২০২০ত প্ৰধানমন্ত্ৰীৰ সম্বোধনৰ পূৰ্ণ পাঠ\nPosted On: 26 SEP 2020 7:48PM by PIB Guwahati\nসাধাৰণ পৰিষদৰ সন্মানীয় অধ্যক্ষ মহোদয়। ভাৰতৰ ১.৩ বিলিয়ন নাগৰিকৰ হৈ, ৰাষ্ট্ৰ সংঘৰ ৭৫ সংখ্যক বাৰ্ষিকীত মই প্ৰত্যেকখন সদস্য ৰাষ্ট্ৰক অভিনন্দন জ্ঞাপন কৰিছো। ৰাষ্ট্ৰসংঘৰ প্ৰতিষ্ঠাপক সদস্য হিচাপে ভাৰত গৌৰৱান্বিত। এই ঐতিহাসিক কাৰ্যক্ৰমত, মই ভাৰতৰ ১.৩ কোটি লোকৰ অনুভূতি বেকত কৰিবলৈ এই গ্ল’ৱেল প্লেটফৰ্মলৈ আহিছো।\nআজিৰ বিশ্বখনতকৈ ১৯৪৫ ৰ বিশ্বখনি লক্ষ্যণীয়ভাৱে পৃথক আছিল। এই গোলকীয় পৰিস্থিতি, উৎস-সমল, সমস্যা-সমাধান, সকলোখিনিয়েই অতি পৃথক। আৰু ফলশ্ৰুতি হিচাপে বিশ্বজনীন কল্যাণৰ অৰ্থে স্থাপন কৰা প্ৰতিষ্ঠানটোৰ ধৰণ আৰু সংযুক্তি সেই সময়ৰ পৰিস্থিতি অনুসৰিয়েই নিৰূপিত হৈছিল। আজি আমি সম্পূৰ্ণৰূপে পৃথক যুগত ভৰি দিছোহি। ২১শ শতিকাত, আমাৰ বৰ্তমানৰ প্ৰয়োজনীয়তা আৰু প্ৰত্যাহ্বান একেদৰে ভৱিষ্যতৰ প্ৰয়োজনীয়তা আৰু প্ৰত্যাহ্বানসমূহ অতীততকৈ বহুগুণে পৃথক আৰু পৃথক হ’ব। সেয়েহে, আজি আন্তঃৰাষ্ট্ৰীয় সম্প্ৰদায়ে অতি গুৰুত্বপূৰ্ণ প্ৰশ্নৰ মুখামুখি হৈছেঃ ১৯৪৫ ৰ পৰিস্থিতিত প্ৰতিষ্ঠা কৰা প্ৰতিষ্ঠানটোৰ যি চৰিত্ৰ আছিল, সেয়া আজিও প্ৰাসংগিক হৈ আছেনে? যদি শতিকা সলনি হয় আৰু আমি নহ’মনে, তেন্ত শক্তিও পৰিৱৰ্তন হৈ দুৰ্বল হৈ পৰিছে। যদি আমি ৰাষ্ট্ৰসংঘৰ যোৱা ৭৫ বছৰৰ মূল্যায়ন কৰো, আমি বহু অভিজ্ঞতা প্ৰত্যক্ষ কৰিম।\nকিন্তু একে সময়তে, তদুপৰি কিছুমান ঘটনা ৰাষ্ট্ৰসংঘৰ বাবে বিচাৰ্য্যৰ বিষয়। কোনোৱে হয়তু ক’ব পাৰে যে আমি সফলতাৰে তৃতীয় বিশ্ব যুদ্ধৰপৰা আঁতৰি থাকিলো, কিন্তু আমি উপেক্ষা কৰিব নোৱাৰো যে বহু কেইখন যুদ্ধ আৰু বহু গৃহযুদ্ধ ইতিমধ্যে সংঘটিত হৈ গ’ল। বহু সন্ত্ৰাসবাদীয়ে বিশ্বখনক আক্ৰমণ কৰিলে আৰু তেজৰ নৈ বৈ গ’ল। এই যুদ্ধ আৰু আক্ৰমণসমূহত যিসকল লোকে তেওঁলোকৰ জীৱন হেৰুৱালে তেওঁলোক মানুহেই আছিল, আপোনাৰ দৰে আৰু মোৰ দৰে। হাজাৰ-হাজাৰ শিশুৱে বিশ্বখনক উৰ্বৰ কৰাৰ বিপৰীতে আমাক অকালতে এৰি থৈ গুচি গ’ল। বহু সংখ্যক লোকে তেওঁলোকৰ সঞ্চয় হেৰুৱাই পেলালে আৰু হৈ পৰিল গৃহহীন শৰণাৰ্থী। এই সময়সমূহত ৰাষ্ট্ৰ সংঘৰ প্ৰচেষ্টা যথোপযুক্ত আছিল নে বা আজিও এই প্ৰচেষ্টা সঠিক হৈছেনে? যোৱা ৮-৯ মাহে ক’ৰোনাৰ বিশ্বজনীন মহামাৰীৰে বিশ্বখনে যুঁজ দি আছে। মহামাৰীটোৰ বিৰুদ্ধে ৰাষ্ট্ৰসংঘই যুটীয়াভাৱে যুঁজত অংশগ্ৰহণ কৰিছে নে? ইয়াৰ ফলপ্ৰসূ সঁহাৰি আছিল নে?\nসঁহাৰি, প্ৰক্ৰিয়াকৰণত ৰাষ্ট্ৰসংঘৰ চৰিত্ৰৰ সংস্কাৰ এই সময়ৰ আহ্বান। এইটো উল্লেখযোগ্য যে ভাৰতৰপৰা ৰাষ্ট্ৰসংঘই যি বিশ্বাস আৰু সন্মান লাভ কৰিছে, সেয়া অতুলনীয়। কিন্তু এইটোও সত্য যে ৰাষ্ট্ৰসংঘৰ সংস্কাৰৰ সম্পূৰ্ণতাৰ বাবে ভাৰতৰ জনসাধাৰণে দীৰ্ঘ সময় ধৰি অপেক্ষা কৰি আহিছে। আজি, এই সংস্কাৰ-প্ৰক্ৰিয়াই ইয়াৰ যুক্তিসংগত সমাপ্তিক সিদ্ধ কৰিব নে নকৰে, তাকে লৈ ভাৰতৰ জনতা আশাবাদী?\nভাৰতে কিমান দিনলৈকে ৰাষ্ট্ৰসংঘৰ সিদ্ধান্ত-গ্ৰহণ গাঁথনিৰ বাহিৰত থাকিব লাগিব? এখন দেশ, যি বিশ্বখনৰে সৰ্ববৃহৎ গণতন্ত্ৰ, যিখন দেশৰ জনসংখ্যা বিশ্বৰ জনসংখ্যাৰ ১৮% ৰোধিক, এখন দেশ, য’ত আছে শ-শ ভাষা, শ-শ উপভাষা, বহু গোষ্ঠী, বহু আদৰ্শ, এখন দেশ, যিখন দেশে শতিকা ধৰি বিশ্ব অৰ্থনীতিৰ অগ্ৰণী আৰু য’ত শ-শ বছৰ ধৰি বিদেশী শাসনো বৰ্তি আছিলে।\nআমি শক্তিশালী হোৱাৰ অৰ্থ এইটো নহয় যে আমি বিশ্বখনক যন্ত্ৰণা দিম; আমি দুৰ্বল হোৱাৰ অৰ্থ এইটো নহয় যে আমি বিশ্বখনৰ বাবে সমস্যাৰ কাৰক হৈ পৰিম।\nবিশেষকৈ এখন দেশত হোৱা পৰিৱৰ্তনে বিশ্বখনৰ এটা বৃহৎ অংশক প্ৰভাৱিত কৰে তেতিয়া দেশখনে কিমান অপেক্ষা কৰিব লাগিব?\nযি আদৰ্শৰে ৰাষ্ট্ৰসংঘৰ প্ৰতিষ্ঠা কৰা হৈছিল সেয়া ভাৰতৰ কাৰণেও সমজাতীয় আৰু ইয়াৰ নিজা প্ৰাথমিক দৰ্শনতকৈ পৃথক নহয়। বসুধৈৱ কুটুম্বকম, সমগ্ৰ বিশ্বখনেই এটা পৰিয়াল এই শব্দযুগল প্ৰায়েই ৰাষ্ট্ৰসংঘৰ প্ৰেক্ষাগৃহটোত প্ৰতিধ্বনিত হয়। আমি সমগ্ৰ বিশ্বখনকে এটা পৰিয়াল হিচাপে গণ্য কৰো। এয়া আমাৰ সংস্কৃতি, চৰিত্ৰ আৰু ভাৱনাৰ এটা অংশ। ৰাষ্ট্ৰসংঘতো, ভাৰতে সদায়েই সমগ্ৰ বিশ্বখনৰে কল্যাণত অগ্ৰাধিকাৰ প্ৰদান কৰি আহিছে। ভাৰত হৈছে সেইখন দেশ, যিয়ে প্ৰায় ৫০ টা শান্তিৰক্ষা অভিযানলৈ সাহসী জোৱান প্ৰেৰণ কৰিছে। ভাৰত হৈছে সেইখন দেশ, য’ত সৰ্বাধিক সংখ্যক সাহসী জোৱানে শান্তি স্থাপন কৰিবলৈ গৈ শ্বহীদ হ’ব লগীয়া হৈছে। আজি প্ৰতিজন ভাৰতীয়ই, ৰাষ্ট্ৰসংঘলৈ যেতিয়া ভাৰতৰ বৰঙণিৰ অৱলোকন কৰে, ৰাষ্ট্ৰসংঘলৈ ভাৰতৰ বিস্তৃত বৰঙণি প্ৰত্যক্ষ কৰি অনুপ্ৰাণিত হয়।\nসন্মানীয় অধ্যক্ষ মহোদয়\nভাৰত সেইখনেই ৰাষ্ট্ৰ যিয়ে ০২ অক্টোবৰত ‘আন্তঃৰাষ্ট্ৰীয় অহিংসা দিৱস’ আৰু ২১ জুনত ‘আন্তঃৰাষ্ট্ৰীয় যোগ দিৱস’ৰ সূচনা কৰিছে। একেদৰে, ভাৰতৰ প্ৰচেষ্টাৰ বাবে কোৱালিশ্যন ফৰ ডিজেষ্টাৰ ৰেজিলিয়েন্ট ইনফ্ৰাচট্ৰাকচাৰ আৰু ইন্টাৰনেশ্যনেল ছ’লাৰ এলায়েন্স আজি বাস্তৱায়িত হৈছে। ভাৰতে সদায়েই সমগ্ৰ মানৱজাতিৰ চিন্তা কৰি আহিছে আৰু কেতিয়াও ন্যস্ত স্বাৰ্থক অগ্ৰাধিকাৰ প্ৰদান কৰা নাই। এই দৰ্শনেই ভাৰতৰ নীতিৰ চালিকা শক্তি হৈ আহিছে। ভাৰতৰ চুবুৰীয়া প্ৰথম নীতিৰপৰা আৰম্ভ কৰি আমাৰ এক্ট ইষ্ট পলিচীলৈকে কোনোৱে এই দৰ্শনৰ মুহূৰ্তবোৰ প্ৰত্যক্ষ কৰিব পাৰে তথা অঞ্চলটোত সকলোৰে বিকাশ আৰু সুৰক্ষাৰ বাবে ভাৱনাক অনুধাৱন কৰিব পাৰে আৰু ইণ্ডো পেচিফিক ৰিজনত আমাৰ প্ৰচেষ্টা জুকিয়াই চাব পাৰে। এই মূল নীতিসমূহৰদ্বাৰা ভাৰতৰ বন্ধুত্ব পৰিচালিত। কোনো এখন দেশৰ প্ৰতি ভাৰতৰ বন্ধুত্বৰ ইংগিত আন কাৰোবাৰ প্ৰতি বিৰুদ্ধাচৰণ হ’ব নোৱাৰে। ভাৰতে ইয়াৰ উন্নয়নমূলক বন্ধুত্ব শক্তিশালী কৰি থকাৰ সময়তে, ইয়াৰ অৰ্থ এইটো নহয় যে বন্ধু দেশখনক নিৰ্ভৰশীল বা অনৰ্থক কৰি তোলা। আমি কেতিয়াও আমাৰ উন্নয়নৰ অভিজ্ঞতা ব্যক্ত কৰিবলৈ সংকোচ নকৰো।\nবৰ্ধিত মহামাৰীৰ এই অতিশয় জটিল সময়তো, ভাৰতৰ ফাৰ্মা উদ্যোগটোলৈ ১৫০ খনৰো অধিক দেশলৈ নিত্যব্যৱহাৰ্য্য মেডিচিন প্ৰেৰণ কৰিছে। বিশ্বখনৰ সৰ্ববৃহৎ ভেকচিন প্ৰস্তুতকৰ্তা হিচাপে, আজি মই বিশ্ব সম্প্ৰদায়ক আৰু এটা নিশ্চিতি প্ৰদান কৰিব বিচাৰিম, ভাৰতৰদ্বাৰা প্ৰস্তুত ভেকচিন আৰু হস্তান্তৰ ক্ষমতা এই সংকটেৰে যুঁজি থকা সকলো লোকৰ সহায়ৰ অৰ্থে ব্যৱহাৰ কৰা হ’ব। আমি ভাৰতত ৩ য় পৰ্যায়ৰ ক্লিনিকেল ট্ৰায়েল অতিক্ৰম কৰিলো আৰু চুবুৰীয়া দেশসমূহতো একে কথাই প্ৰযোজ্য। তদুপৰি ভাৰতে সকলোবোৰ দেশকে তেওঁলোকৰ শীতল শৃংখলৰ বৰ্ধন আৰু ভেকচিনসমূহৰ হস্তান্তৰৰ অৰ্থে মজুত ক্ষমতা বৃদ্ধিত সহায় কৰিব।\nঅহা বৰ্ষৰ জানুৱাৰীৰপৰা, নিৰাপত্তা পৰিষদৰ অস্থায়ী সদস্য হিচাপেও ভাৰতে ইয়াৰ দায়িত্ব পালন কৰিব। ভাৰতৰ ওপৰত এই আস্থা প্ৰোথিত কৰাৰ বাবে মই আমাৰ সহযোগী দেশসমূহক কৃতজ্ঞতা জ্ঞাপন কৰিলো। আমি সমগ্ৰ বিশ্বৰ লাভালাভৰ বাবে প্ৰতিপত্তি আৰু অভিজ্ঞতা ব্যৱহাৰ কৰি যাম। আমাৰ পথ মানৱ কল্যাণৰপৰা বিশ্বখনৰ কল্যাণলৈ প্ৰসাৰিত হৈছে। ভাৰতে সদায়েই শান্তি, নিৰাপত্তা আৰু সমৃদ্ধিৰ হকে মাত মাতি আহিছে। মানৱতা, মানৱ জাতি আৰু মানৱীয় মূল্যবোধৰ শত্ৰুৰ বিৰুদ্ধে মাত মাতিবলৈ সংকোচ বোধ নকৰে – সন্ত্ৰাসবাদ, অবৈধ অস্ত্ৰৰ চোৰাং কাৰবাৰ, ড্ৰাগছৰ সৰবৰাহ আৰু ক’লা ধনৰ বিৰুদ্ধে মাত মাতি যাম। ভাৰতৰ সাংস্কৃতিক ঐতিহ্য, পৰম্পৰাৰ হাজাৰ বছৰ পুৰণি অভিজ্ঞতা সদায়েই উন্নয়নশীল দেশসমূহৰ দৃষ্টিগোচৰ হৈ আহিছে। ভাৰতৰ অভিজ্ঞতা, খলা-বমাইদি ভাৰতৰ উন্নয়নৰ যাত্ৰাই বিশ্বৰ কল্যাণৰ পথত ইয়াক শক্তিশালী কৰি তুলিব।\nযোৱা কোইটামান বছৰত, ৰিফৰ্ম-পাৰ্ফম-ট্ৰেন্সফৰ্ম মন্ত্ৰফাঁকিক অনুসৰণ কৰি, ভাৰতে ইয়াৰ কেইবা নিযুত লোকৰ জীৱন-ধাৰণ প্ৰণালীৰ ৰূপান্তৰ সাধন কৰাত ৰত হৈ আহিছে। এই অভিজ্ঞতা আমাৰ হিত চিন্তা কৰা বিশ্বখনৰ বহু দেশৰ বাবেই উপযোগী। মাথো ৪-৫ বছৰৰ ভিতৰতে ৪০০ নিযুত লোকক বেংকিং প্ৰণালীৰে সংযোজিত কৰাটো সহজ কাম নহয়। কিন্তু এয়া যে সম্ভৱ, ভাৰতে সেয়া কৰি দেখুৱালে। মাত্ৰ ৪-৫ বছৰৰ ভিতৰতে ৬০০ নিযুত লোকক মুকলিত মলত্যাগৰপৰা মুক্ত কৰি তোলাটো সহজ কথা নহয়। কিন্তু, ভাৰতে ইয়াত সফলতা লাভ কৰিছে। মাত্ৰ ২-৩ বছৰৰ ভিতৰতে বিনমূলীয়া স্বাস্থ্যসেৱা আগবঢ়াব পৰাটো সহজ নাছিল। কিন্তু ৫০০ নিযুতৰো অধিক লোকলৈ এই সেৱা প্ৰশস্ত কৰি ভাৰতে এনে কৰিবলৈ যে সক্ষম তাৰ নিদৰ্শন দাঙি ধৰিলে। আজি, ভাৰত হৈছে ডিজিটেল লেন-দেনৰ অন্যতম নেতৃত্ব। আজি, ইয়াৰ কেইবা নিযুত জনসাধাৰণলৈ ডিজিটেল প্ৰৱেশ প্ৰদানৰ জৰিয়তে ভাৰতে সৱলীকৰণ আৰু স্বচ্ছতা নিশ্চিত কৰি তুলিছে। আজি, ভাৰতে ২০২৫ ৰ ভিতৰত এখনি টিবি-মুক্ত ভাৰতৰ বাবে এটা বৃহৎ অভিযান ৰূপায়ণ কৰি আছে। আজি, ১৫০ নিযুত গ্ৰামীণ গৃহস্থীলৈ পাইপেৰে খোৱা পানী যোগান ধৰিবলৈ ভাৰতে এটি কাৰ্যক্ৰম ৰূপায়ণ কৰি আছে। শেহতীয়াভাৱে, ভাৰতে ইয়াৰ ৬ লাখখন গাঁৱক ব্ৰডবেণ্ড অপ্টিকেল ফাইবাৰেৰে সংযোগ কৰাৰ নিমিত্তে এটা বৃহৎ প্ৰকল্পৰ সূচনা কৰিছে।\nমহামাৰীৰ পৰৱৰ্তী সময়ৰ পৰিৱৰ্তিত পৰিস্থিতিৰে ৰজিতা খুৱাই “আত্ম-নিৰ্ভৰ ভাৰত”ৰ লক্ষ্যৰে আমি আগবাঢ়িছো। এখন আত্ম-নিৰ্ভৰ ভাৰত বিশ্ব অৰ্থনীতিৰ বাবে বল গুণকো। আঝি, এইটোও নিশ্চিত কৰা হৈছে যে দেশখনৰ প্ৰতিজন জনসাধাৰণৰ অৰ্থে ৰূপায়ণ কৰা আঁচনিসমূহৰ লাভালাভ অৰ্জনৰ ক্ষেত্ৰত কোনো ধৰণৰ বৈষম্য থাকিব নোৱাৰিব। মহিলাৰ প্ৰতিষ্ঠান আৰু নেতৃত্বক প্ৰোৎসাহনৰ অৰ্থে ভাৰতত বৃহৎ প্ৰচেষ্টা গ্ৰহণ কৰা হৈছে। আজি ভাৰতীয় মহিলা বিশ্বখনৰ সৰ্ববৃহৎ ক্ষুদ্ৰ সঞ্চয় আঁচনিৰ সৰ্ববৃহৎ হিতাধিকাৰী হৈ উঠিছে। ২৬ সপ্তাহৰ পেইড মেটাৰনিটি লীভ আগবঢ়োৱা দেশসমূহৰ অন্যতম হৈছে ভাৰত। যাৱতীয়া আইনী সংস্কাৰৰ জৰিয়তে তৃতীয় লিংগৰ অধিকাৰো সুৰক্ষিত কৰা হৈছে।\nঅগ্ৰগতিৰ এই যাত্ৰাটোত, ভাৰতে বিশ্বখনৰপৰা জানিব বিচাৰিছে আৰু একেদৰে বিশ্বখনেৰে ইয়াৰ স্বকীয় অভিজ্ঞতাৰ আদান-প্ৰদান কৰিব খুজিছে। মই বিশ্বাসী যে ৭৫ সংখ্যক বাৰ্ষিকীত, এই মহান প্ৰতিষ্ঠানটোৰ গৰিমা অক্ষুণ্ণ ৰখাত সকলো সদস্য ৰাষ্ট্ৰই প্ৰৱল অংগীকাৰ প্ৰদৰ্শন কৰিব। বিশ্বখনৰ কল্যাণৰ অৰ্থে ৰাষ্ট্ৰ সংঘৰ সুস্থিৰতা আৰু ৰাষ্ট্ৰসংঘৰ সৱলীকৰণ অতিকে প্ৰয়োজনীয়। ৰাষ্ট্ৰসংঘৰ ৭৫ সংখ্যক বাৰ্ষিকীৰ এই অনুষ্ঠানত, বিশ্বখনৰ কল্যাণৰ অৰ্থে নিজকে সমৰ্পণৰ পুনৰ এবাৰ সংকল্প গ্ৰহণ কৰো আহক।\n(Release ID: 1659460) Visitor Counter : 23\nRead this release in: Hindi , Punjabi , Gujarati , Kannada , Manipuri , English , Urdu , Marathi , Bengali , Odia , Tamil , Telugu , Malayalam\n(Release ID: 1659460)


ৰাজকন্যা বৰুৱাই কিয় দিছিল আত্মহত্যাৰ ভাবুকি? ক'লে চিকিৎসক নৱনীল বৰুৱাই\nডাঃ নৱনীল বৰুৱাই কি ক’লে দিছপুৰ আৰক্ষীৰ জেৰাত, ৰাজকন্যাই কিয় দিছিল আত্মহত্যাৰ ভাবুকি?\nডাঃ বৰুৱাক চলোৱা জেৰাৰ সৱিশেষ তথ্যলৈ আদালতত আবেদন জনাব আৰক্ষীয়ে\nজিএনআৰচিৰ জ্যেষ্ঠ চিকিৎসক নৱনীল বৰুৱাৰ বিৰুদ্ধে GNRCত মডেল ৰাজকন্যা বৰুৱাক SEMI ICU প্ৰদান কৰি আৰক্ষীৰ পৰা ৰক্ষণাবেক্ষণ দিয়াৰ অভিযোগ উঠাৰ পিছতে আৰক্ষীয়ে চিকিৎসকগৰাকীলৈ চমন জাৰি কৰিছিল।\nচমন লাভ কৰাৰ পিছতে আজি দিছপুৰ থানাত উপস্থিত হয় ডাঃ নৱনীল বৰৱাই।\nবৰ্তমান থানাত জেৰা চলি আছে চিকিৎসকগৰাকীৰ। আৰক্ষীৰ জেৰাত নৱনীল বৰুৱাই কয় যে ৰাজকন্যা বৰুৱাক আইচিএউত ভৰ্তি কৰোৱাৰ বাবে তেওঁক তীব্ৰ হেঁচা দিছিল স্বয়ং ৰাজকন্যা বৰুৱাই।\nআইচিএউত ভৰ্তি নকৰিলে ৰাজকন্যাই আত্মহত্যা কৰিব বুলিও ভাবুকি দিছিল বুলি চিকিৎসকগৰাকীয়ে আৰক্ষীৰ আগত প্ৰকাশ কৰে। এই কথাৰ প্ৰমাণ তেওঁৰ হোৱাটএপ মেছেজতে আছে বুলিও চিকিৎসকগৰাকীৰ প্ৰকাশ কৰে।\nথানা চৌহদতে চিকিৎসকগৰাকীয়ে ৰাজকন্যাৰ সৈতে পূৰ্বে চিনাকী নাছিল বুলি সাংবাদিকৰ আগত বাৰে বাৰে প্ৰকাশ কৰে।\nইপিনে ডাঃ বৰুৱাক চলোৱা জেৰাৰ সৱিশেষ তথ্যলৈ আদালতত আবেদন জনাব আৰক্ষীয়ে। এই আবেদন আজিয়েই জনোৱাৰ সম্ভাৱনা আছে। আদালতে সেউজসংকেত দিলেই গ্ৰেপ্তাৰ কৰা হ’ব ডাঃ নৱনীল বৰুৱাক।\nবাতৰি লিখা পৰলৈকে থানাত ডাঃনৱনীল বৰুৱাৰ জেৰা চলি আছে।\nইপিনে আজি বিয়লি পুনৰ ৰাজকন্যাক আদালতত হাজিৰ কৰোৱা হৈছে।\nলক্ষ্যণীয় কথাটো হ’ল জেৰা চলি থকাৰ মাজতে আজি জিএনআৰচিত ভৰ্তি কৰোৱা কেইবাগৰাকী ৰোগীৰ পৰিয়ালে থানা চৌহদত উপস্থিত হৈ চিকিৎসালয় খনে সংঘটিত কৰি অহা নানান অনিয়মকলৈ সৰৱ হৈ পৰা পৰিলক্ষিত হয়।\nআজি ডাঃবৰুৱাৰ উপৰি আৰক্ষীয়ে জিএনআৰচিৰ আন কেইবাজনো বিষয়াকো জেৰা চলায়।\nপ্ৰায় ৭ ঘণ্টা ধৰি দিছপুৰ থানাত জেৰা চলাই থকা হৈছে জ্যেষ্ঠ চিকিৎসক নৱনীল বৰুৱাক।\nসংবাদমাধ্যমৰ আগত বৰুৱাৰ পুনৰ মন্তব্য “ৰাজকন্যাৰ ক্ষেত্ৰত আমি যি কৰিছো মেডিকেল এঠিক্স অনুসৰি কৰিছো।বাকী পিছত জনাই আছো।”\nঅৱশ্যে, পুৱাৰ ভাগত মন্তব্য কিছু সুকীয়া আছিল নৱনীল বৰুৱাৰ।\nথানাত উপস্থিত হৈয়ে ৰাজকন্যাক তেওঁ ICU ত ৰখা নাই বুলি মন্তব্য কৰে নৱনীল বৰুৱাই ।\nনৱনীল বৰুৱাই কয় “মই কাকো নিৰাপত্তা দিয়া নাই\nমই একো ভুল কৰা নাই ।পূৰ্বে মোৰ কোনো চিনাকী নাছিল ৰাজকন্যাৰ স’তে।”\nইপিনে, আৰক্ষীৰ হাতত নৱনীল বৰুৱা আৰু ৰাজকন্যা বৰুৱাৰ whatsapp ৰ কথোপকথন আহি পৰিছেহি। য’ত ৰাজকন্যা বৰুৱাই চিকিৎসালয়ৰ ICU ত ভৰ্তি নকৰিলে আত্মহত্যাৰ ভাবুকি দিছিল নৱনীল বৰুৱাক।\nবৰুৱাৰ বিৰুদ্ধে GNRC ত মডেল ৰাজকন্যা বৰুৱাক SEMI ICU প্ৰদান কৰি আৰক্ষীৰ পৰা ৰক্ষণাবেক্ষণ দিয়াৰ অভিযোগ।\nউল্লেখ্য বুধবাৰে চুপাৰমাৰ্কেটস্থিত GNRC ত উপস্থিত হৈ দিছপুৰ আৰক্ষীয়ে মডেল ৰাজকন্যা বৰুৱাক গ্ৰেপ্তাৰৰ কৰিছিল।\nআৰক্ষী বিষয়া দুগৰাকীৰ বিৰুদ্ধে তদন্তৰ নিৰ্দেশ দিছে মুখ্যমন্ত্ৰীয়ে। কিহৰ বাবে লোকনির্মাণ বিভাগত কৰ্মৰত ৯ জনকৈ শ্ৰমিকক সান্ধ্য আইনৰ মাজত সুৰাৰ ৰাগীত মাতাল হৈ দুৰ্ঘটনা সংঘটিত কৰিব পালে সুন্দৰী ৰাজকন্যা বৰুৱাই? এই প্ৰশ্নই এতিয়া ছ’চিয়েল মেডিয়াত তোলপাৰ লগোৱা পৰিলক্ষিত হৈছে।


May | 2018 | নতুন আশা May 2018 – নতুন আশা\nShines with flying colours\nMay 27, 2018 নতুন আশা (Notun Asha) Leaveacomment\nAshish Handique and Sayeda Inaya Tabasumm brought laurels to Namrup again. Keeping the legacy B.V.F.C Model High School achieved the 8th and 10th position in the HSLC examination declared on 25th May. Entire people of Namrup along with the Model School family celebrated the achievement.\nMay 3, 2018 নতুন আশা (Notun Asha) Leaveacomment\nThe World Press Freedom Day was observed across the world on May 3, 2018 with an aim to celebrate the fundamental principles of press freedom. Its main aim is to defend the media from attacks and pay tribute to all the journalist who have lost their life.\nThe theme of 2018 World Press Freedom Day is ‘Keeping Power in Check: Media, Justice and The Rule of Law’,\nThe World Press Freedom day was established by the UN General Assembly in December 1993.\nThe day marks the anniversary of the Windhoek Declaration,astatement of press freedom principles put together by African newspaper journalists, which was produced ataUNESCO seminar that was held from 29 April to3May 1991.\nOn the occasion of the World Press Freedom Day, UNESCO also heldaceremony to give away the 2018 UNESCO/Guillermo Cano World Press Freedom Prize.\n• The 2018 Guillermo Cano World Press Freedom Prize went to jailed Egyptian photographer Mahmoud Abu Zeid, popularly known as Shawkan. Abu Zeid was arrested in August 2013 for covering deadly demonstration between the security forces and supporters of ousted Islamist president Mohammed Morsi at Rabaa Al-Adawiya Square in Cairo, Egypt.\nThe link provided below contains the whole story.\nMay 1, 2018 নতুন আশা (Notun Asha)2Comments\nমৰম লব আশা কৰো আপোনাৰ ভাল। মোৰ কিন্তু একদম ভাল নহয়। আপুনি আজি কালি দেখোন মোৰ কোনো খবৰয়েই নাৰাখে। মাথো পইচা কেইটা লৈ হে বাট চাই থাকে। মোৰ ভাল বেয়া খবৰ ৰাখিবলৈ আপোনাৰ সময় নাই ,কলীয়া মাৰুটি জনীকে লৈ বৰ বিয়স্ত হৈ থাকে কিনো কাম কৰে তাই। কিনো কম আপোনাক অকলে অকলে কথাবোৰ ভাবিলে মোৰ দুখেই লাগে। প্ৰথম যিদিনা মোক ঘৰলৈ আনিছিল সিদিনা মোক ঘৰৰ সকলোৱে মিলি মালা পিন্ধাই আদৰিছিল। মোক ঘৰলৈ অনাৰ আনন্দত মায়ে টিলিঙা মন্দিৰত গৈ চাকি ও এগছি জ্বলাইছিল। আহ কি দিন আছিল সেইবোৰ। মোৰো যে কি আনন্দ লাগিছিল।\nকিন্তু কি হব সময় জানো সদায় একে থাকে। ভাড়া মাৰি মাৰিয়ে জীৱনটো যায় যায় অৱস্থা কিন্তু কাৰো সময় নাই মোৰ এটা খবৰ লবলৈ। মাথো গধূলি সময়ত পইচা কেইটা ঘৰ সোমালেই হল। ৰাস্তাৰ যি অৱস্থা থেকেচনী মেকেছনিত মোৰ জীৱ যাও যাও হয়। তাৰ উপৰি পান জপা দি মানুহবোৰ টো জাপিয়ে থাকে। মোৰ কেতিয়াবা খঙেই উঠে কিন্তু মই নো কি কৰিব পাৰো মালিকে যেনেকৈ চলাইছে তেনেকৈয়ে চলি গৈ আছো। দাদা মোকো অলপ আনৰ দৰে মৰম কৰিবচোন, মোকো কেতিয়াবা আৰাম দিবচোন, মোৰ ওপৰত ইমান বেছি বেছি মানুহ নুঠাব চোন। মাৰুটিৰ দৰে মোকো কেতিয়াবা দূৰলৈ ফুৰাবলৈ নিবচোন।


এযোৰ পয়গম্বৰ চকুৰ সন্ধানত – জুৰী বৰা বৰগোহাঞি – ফটাঢোল\nFebruary 1, 2020 গল্প\t7 Comments\nএযোৰ পয়গম্বৰ চকুৰ সন্ধানত – জুৰী বৰা বৰগোহাঞি\nমই কোৰোনাৰে ধান চপাইছিলো। মায়ে ৰ’দত থকা ওখোৱা ধান দুটামান হাতৰ তলুৱাত মোহাৰি দাঁতত দি শুকুৱাৰ উমান লৈছিল। মাৰ দাঁতত পৰি চাউলটোৰ পৰা কটৰকৈ এটা শব্দ বাহিৰ হ’ল। ধান শুকাল। দীঘল পদূলিৰে উধাতু খাই খুড়ী আহিল। অবিন্যস্ত কাপোৰ। চকুপানী, নাকৰ পানী একাকাৰ।\n: নবৌ কান্দক কান্দক সেইজনা চলি গ’ল।\nখুড়ীৰ কথাত মোৰ হাঁহি ওলাই গ’ল। মালৈ চালো। কেইমুহূৰ্তমান আগতেই হাঁহি থকা মাৰ চকুতো পানী।\nঃ কোন মৰিল খুড়ী?\nঃ উস্ নাপায় নাপায়। মৰিল বুলি ক’ব নাপায়। চলি গ’ল তেওঁ। বৈকুন্ঠ প্ৰয়াণ হ’ল তেওঁৰ।\nঃ প্ৰভু ঈশ্বৰ! অ’ প্ৰভু ঈশ্বৰৰ বৈকুন্ঠপ্ৰয়াণ ঘটিছে।\nমাৰ উচুপনি বাঢ়িছে। খুড়ীৰো।\nমসৃণ ছাল, বগা চুলিৰ খোপাৰে, কপালত আঁতৰৰ পৰা জিলিকি থকা চন্দনৰ ৰেখা, শুদ্ধ বগা ধুতি, চেলেঙৰে এটা সাম্য মূৰ্তি মোৰ দুচকুত ভাহি উঠিল। শীতল পাটি পাৰি একে ভঙ্গিমাৰে বহি ভকত বৈষ্ণৱক আশীৰ্বাদ দি থকা এটা প্ৰাচীন চিনাকি দৃশ্য ভাহি আহিল। ধূপ-ধূনাৰ এটি চিনাকি গোন্ধ আহিও মোৰ নাকত আহি লাগিল।\n“সেৱা কৰ সেৱা কৰ… প্ৰভু ঈশ্বৰ তেওঁ।”\n“এইজন ভগৱান নেকি দেউতা?”\nএজনী অকালপক্ক ছোৱালীৰ প্ৰশ্নত প্ৰভু ঈশ্বৰৰ সন্মুখত অপ্ৰস্তুত হৈ উঠিছিল পঞ্চাছ বছৰীয়া মোৰ দেউতা। এইখন আশ্ৰম, এইজনা প্ৰভুক কেন্দ্ৰ কৰিয়েই তেওঁলোকৰ পৰিধি, পিতৃ-পিতামহৰ দিনৰে পৰা চলি অহা জীৱন ৰেখা।\n“তেওঁ ভগৱান। আমাৰ প্ৰভু ঈশ্বৰ!”\nমোৰ কাণত দেউতাই ফুচফুচাই কৈছিল।\nমই দেউতাই দেখুৱাই দিয়া ভগৱানক চাইছিলো। ভক্তৰ পৰা নিৰ্দিষ্ট অথবা নিৰাপদ দূৰত্বত ৰৈ তেওঁ এখন কাহীৰ পৰা ভক্তলৈ ফুল দলিয়াইছিল। গাৰ চেলেং, চাদৰৰ আগ পাৰি গদ গদ ভংগিমাৰে ফুল পোৱাৰ গৰ্ব আৰু কৃতজ্ঞতাত উজলি উঠিছিল ভকত বৈষ্ণৱৰ মুখ। মোৰ দেউতাৰো।\n“হো ল, শিৰত গুজি ল।”\n“এইপাহ শুকান নাৰ্জি ফুল।”\n“ফুল নহয় নিৰ্মালী। প্ৰভু ঈশ্বৰে দিছে। সেইসকল ভকতে নিৰ্মালি নাপালে অন্নই মুখত নিদিয়ে।”\nমই ভগৱানৰ সন্মুখত বহি ৰোৱা দুজনমান ভক্তলৈ চাইছিলো। ভাৱ ভক্তিত জীৱন-যায়া সমৰ্পিত মানুহ কেইজনে আজলি পাতি নিৰ্মালী লৈছিল। যেন সৰগৰ মুকুতা। ভক্তিত চকু তলমল।\n“আৰু সেই সোমাই অহাখিনিত ৰৈ থকাবোৰক?”\n“তেওঁলোক নীচ জাতি। প্ৰভু ঈশ্বৰে নিজ হাতে তেওঁলোকক নিৰ্মালী নিদিয়ে। লগুৱাই লৈ যাব।”\nদেউতাই পুনৰ ফুচফুচাই কৈছিল।\nআশ্ৰমৰ মূল ঘৰলৈ সোমাই যোৱা ঠাইতে মানুহ কিছুমানক মাটিত লেপেতা খাই বহি থকা দেখি আহিছিলো। আজন্ম চিনাকি কৈৱৰ্ত, মিছিং মানুহখিনিৰ পৰা আমিও নিৰাপদ ঠাইতে ৰৈছিলো। জ্যেষ্ঠ সকলে দেখুৱাই দিয়া পথেই আমি মানি চলিছিলো।\n‘‘ঘৰলৈ গৈ নিৰ্মালী গোঁসাই ঘৰত থ’বি।”\nদুজন বিদেশী সোমাই আহিল। বিদেশী সাজপাৰত। প্ৰভু ঈশ্বৰৰ লগতে বাকীবোৰ শিষ্যও ব্যস্ত হৈ উঠিল। আথেবেথে বহিবলৈ ঠাই ওলিয়াই দিলে। বিদেশী দুজনে শৰাইত এজাপ টকা থলে। প্ৰভু ঈশ্বৰৰ মুখ উজ্বলি উঠিল। তেওঁৰ সমস্ত মনোনিবেশ বিদেশী দুজনৰ লগত নিমগ্ন হ’ল। দুজনমান লগুৱাই বিদেশী অতিথিৰ বাবে আপ্যায়ন ব্যৱস্থাৰ নিমিত্তে ঢপলিয়াই গ’ল। আমি উঠি গুচি আহিলো।\nমোৰ মনত ভগৱানৰ কথাই পাক লৈছে।ভগৱানৰ পক্ষপাতিত্ব নাথাকে। তেন্তে আশ্ৰমৰ গাতে লাগি থকা গাঁৱৰ নীচ জাতি বুলি গণ্য কৰা শিচ কিয় আশ্ৰমৰ বাহিৰতে পৰি ৰয়? বিদেশী কেইজন কিয় উষ্ণতাৰে আপ্যায়িত হয়?\nঅনন্ত শয্যাত বাসুকী নাগৰ ছত্ৰচায়াত থকা ভগৱানৰ ফটো দেখিছোঁ। গোঁসাই ঘৰত মলাৰ পৰা মাখন চুৰ কৰি খোৱা শিশু কৃষ্ণৰ ফটো দেখিছো। দুয়োজনে ভগৱান। এইজনো তেওঁলোকৰ লগৰে!\nঅনন্ত শয্যাৰ ভগৱানৰ গাৰ ৰং শ্যাম বৰণীয়া। মাখন চুৰ কৰি খোৱা ভগৱানৰো। এইজন ভগৱান বগা। মোৰ মাৰ দৰে।\nভগৱানৰ হাত আজানুলম্বিত হয়। তেওঁৰ হাত দুখন চালো। এখন হাত আঁঠুৰ ওপৰত ৰাখি আনখনে ভক্তলৈ দূৰৈৰ পৰা নিৰ্মালী দলিয়াইছে। ওহো আজানুলম্বিত নহয়। দেউতাহঁতৰ দৰেই। মাত্ৰ দেউতাৰ দৰে বছৰ বছৰ নাঙলৰ মুঠিত ধৰি খহতা হোৱা হাত নহয়। কিজানি মাখনৰ দৰেই কোমল।\nভগৱান অনন্ত শয্যাত অৰ্ধ-শয়ন ভংগীমাত থাকে, বাসুকী নাগে চত্ৰচায়া দিয়ে। এইজন আমাৰ দৰে ঘৰত বাৰান্দাত বহে। মুখত সেই বিষ্ণুৰ মিঠা হাঁহি নাই। আৰু দৃষ্টি। বাৰে বাৰে লুকাই চুৰকৈ ক’লৈ যায়। ভকতে সেৱা লওতে আগবঢাই দিয়া দক্ষিণাটোলৈ নহয়নে?\n“ভগৱানক কিয় পইচা লাগে। ভগৱানৰ পইচাৰ অভাৱ? সন্মুখত শৰাই সজাই ৰাখে যে?”\n“বাহ দেতা ভগৱানৰে ভাল, বহি বহিয়ে পইচা ঘটে। তুমিও ভগৱান হ’ব লাগিছিল।”\nমোলৈ দেউতাই কটমটাই চাইছিল। পৰা হলে পুৰণ অংক বাৰে বাৰে নোৱাৰা বাবে দিয়া এটা প্ৰচণ্ড চৰ মোৰ গালত পৰিলহেঁতেন।\n“এইজনীয়ে আজি প্ৰভু ঈশ্বৰৰ সন্মুখতে…”\nঘৰৰ মানুহবোৰে মোলৈ সেই বিৰক্ত চাৱনীৰে চালে। য’তে ত’তে গণ্ডগোল লগোৱাৰ দৰেই ধৰ্ম আশ্ৰমতো…\n“দেতা প্ৰভু ঈশ্বৰে শৌচ প্ৰস্ৰাৱ কৰেনে?”\n“কৰে। তেওঁ মানুহহে। বহুত পুণ্য আৰু সৌভাগ্যৰ বলত তেওঁ ভগৱান হ’ব পাৰিছে। বুজিচ গোটেই জীৱন মানুহৰ সেৱা পাবলৈ ভগৱানৰ অংশ হ’ব লাগিব।”\n“অৱতাৰ? সেই যে আমি দশৱতাৰ নাচো। ভগৱানৰ দহটা অৱতাৰ। মৎস, কুৰ্ম, নৰসিংহ, বামণ, পৰশুৰাম, হলিৰাম, বৰাহ, শ্ৰীৰাম, বুদ্ধ, কল্কি― এইজন এঘাৰ নম্বৰ অৱতাৰ?”\nদাঁত মুখ কৰচি দেউতাৰ সেই পূৰ্বৰ ৰূপ। পৰা হলে মোৰ গালত এটা কাণতলীয়া চৰ…\nমোৰ মনত দেউতাৰ ভগৱানজন মানুহ হ’বলৈ টনা-আজোৰা লাগিল। পুৱা ভগৱানে বাল্টি লৈ পায়খানা যায়। দেউতাৰ দৰে।আহি গা ধুৱে, কাপোৰ সলাই, জলকীয়া সানি ভাত খায়, ঘটিৰ পৰা পানী খায়, উগাৰ মাৰে দাঁত ব্ৰাচ কৰে…।\nতেওঁক আৱৰি এজাক ভক্ত থাকে। কোনোবাই তেওঁক পাদুকা পিন্ধাই দিয়ে, কোনোবাই পিকদানি ধৰি থাকে, কোনোবাই তেওঁৰ শয্যা তৈয়াৰ কৰে। ভগৱান যে তেওঁ!\nমনত থকাৰে পৰা ঘৰখন, গাঁওখন, অঞ্চলটোৰ মানুহবোৰ, আশ্ৰমখন আৰু আশ্ৰমখনৰ ভগৱানৰ ওপৰত নিৰ্ভৰশীল। জাগতিক নিয়ম-নীতিৰ কোনো কথাই ভগৱানৰ আশীৰ্বাদ নহলে পূৰ্ণ হ’ব নোৱাৰে। ঘৰলোৱা, বিয়াৰ পৰা সবাহ, নোৱাই তোলনী বিয়া পৰ্যন্ত তেওঁৰ আশীষ লাভ কৰি ধন্য হৈছিল বানপানী আৰু সীমাহীন দৰিদ্ৰতাত পিষ্ট হৈ কেলধোপ কেলধোপ কৈ জীয়াই থকা চৌপাশৰ মানুহবোৰ।\nসেৱা কৰিবলৈ গৈ তেওঁৰ চকুলৈ চাই এজন মানুহৰ সন্ধান কৰিছিলো। এবাৰ মাখন কোমল হাত দুখন চুই চোৱাৰ লোভে মোক ব্যাকুল কৰিছিল। সন্মুখত সজাই ৰখা শৰাইত দক্ষিণাৰ পইচাবোৰ হিচাপ কৰাৰ তীব্ৰ ইচ্ছা হৈছিল। এদিনত কিমান পইচা পায়, সেই পইচা যদি আমাৰ দেউতাক দিলেহেঁতেন, গাঁৱৰ মানুহবোৰক বিলাই দিলেহেঁতেন , আমাৰ কিমান চিন্তা নোহোৱা হ’লহেঁতেন! অন্ততঃ স্কুললৈ যাওতে কিতাপ বহীৰ অভাৱ…\n“কি চাই আছ? সেৱা কৰ।”\nমায়ে কিলাকুটিৰে মোক হেচুকিছিল। মানুহবোৰে সেই আশ্ৰমৰ ঈশ্বৰৰ সন্মুখত সাষ্টাঙ্গে পৰি লৈছিল। শুকান, অনুৰ্বৰ, খোলাকটিৰ নিচিনা মাটিত খেতি কৰি ফটুৱৈ ফটা ভৰিবোৰত মোৰ চকু পৰিছিল। টাপলি মৰা ধুতি, চিলাই কৰা চাদৰবোৰ মোৰ চকুত পৰিছিল। মোৰ মূৰ হাউলিব নোখোজে। সন্মুখৰ শৰাইত পইচা পৰিয়েই আছে। ভক্তই আথে বেথে দিয়া দক্ষিণা। সেইজনী মিনা বাই। চাদৰৰ আগৰ গাঁঠিটো খুলি সোঁতোৰ-মোঁতোৰ খোৱা দহটকীয়া এখন শৰাইত দিছিল। ইস্ কিমান দিনৰ চাগৈ সাচতীয়া ধন। আনৰ ঘৰত কাম কৰি খোৱা মানুহজনীৰ!\nপ্ৰভু ঈশ্বৰে নিৰ্মিলিত চকুৰে মুখৰ ভিতৰত বিৰবিৰাই আমাক আশীৰ্বাদ দিছিল। মই মিনা বাইলৈ চাই আছিলো। সাঁচতিয়া দহটকীয়াখন দান দি কি বিছাৰিছিল ভগৱানৰ পৰা? এসাঁজ ভাত নে এসাঁজ কাপোৰ? নে থাকিবলৈ ঠাই? অথবা মদাহী গিৰিয়েকৰ পৰা নোপোৱা মানসিক প্ৰশান্তি? বছৰ বছৰ ধৰি তাকেই বিছাৰে?\nভগৱানক মানুহ বুলি ক’লে জাঙুৰ খাই উঠা ঘৰখন, গাঁওখন, সমাজখনত মই অকলে সন্ধানত নামিছিলো এজন মানুহৰ। সকলোৰে ভগৱানজনৰ মাজত।\nএই শুভ্ৰতা, কোমল মাতৰ শালীন কথাবাৰ্তা, খোজ-কাটলত জোখতকৈ বেছি স্থিৰতা আৰু মুখৰ স্মিত হাঁহি কি জন্মপ্ৰদত্ত?নে দীৰ্ঘদিনিয়া অভ্যাস?\nএই বৈৰাগ্য জীৱন স্ব-আৰোপিত নে বাধ্যবাধকতা!\nএই জীৱনত প্ৰভু ইশ্বৰ সুখী নে অসুখী?এই শুভ্ৰ সাজ-পোচাক, কপালত দীঘলকৈ লোৱা চন্দন, নিজৰে সাঁজোন কাচোন নে অন্য কোনোবাই কৰি দিয়ে?\nকেতিয়াবা প্ৰভুঈশ্বৰৰ নিজকে অভিনেতা যেন নালাগেনে? মোৰ যে কেতিয়াবা তেওঁৰ কাষত ৰ’লে তেনেকুৱা লাগে!\nকি পুণ্য কৰিছিল তেওঁ? কি পুণ্যৰ বলত তেওঁ ভগৱান হোৱাৰ যোগ্যতা অৰ্জন কৰিছিল?\nসঁচাই মায়া-মোহৰ উৰ্ধত হয়নে এই জীৱন, যি জীৱনত শৰাইত দিয়া ভক্তৰ গুৰু দক্ষিণালৈ বাৰে বাৰে ভগৱানৰ চকু যায়?\nমানুহৰ চকুহে সেইকেইটা! লোভৰ চিকমিকনি।\nসেই ভগৱানেই ঢুকাল। ঢুকাল বুলি উচ্চাৰণ কৰিব নাপায়। অজস্ৰ নাপায় শব্দৰে ভৰি থকা আমাৰ জীৱনত এই নতুন নাপায় এটাৰ যোগ হ’ল।\nসন্মুখৰ ৰাস্তাইদি মানুহৰ সোঁত বৈছিল। ধান তেনেকৈয়ে এৰি মায়ে চাদৰ সলাই খুড়ীৰ লগত কেতিয়াবাই ঢাপলি মেলিছিল। বাহৰ প্ৰকাণ্ড খৰাহীত থেলি হেঁচি ধান ভৰাই ময়ো ওলাই গৈছিলো। স্ফূৰ্তি লাগিছিল। নিৰুদ্বেগ, নিস্তব্ধ শীতল গাঁওকেইখনত ঘটনাটোৱে এটা প্ৰকাণ্ড ঢৌ তুলিছিল। ময়ো সেইজাক মানুহৰ লগত চামিল হৈছিলোগৈ। মৃতদেহ বা মৃত্যু বুলিলে ঘৰৰ বাজ নোহোৱা আমাৰ দৰে সৰুবোৰৰ বহুতে মানুহৰ মাজত ঘূৰ্মুতিয়াই ফুৰিছিল। এজাক মানুহৰ শ-শব্দ উচুপনিত ঠাইডোখৰ সলনি হৈছিল। গায়ন-বায়ন, নামৰ ধ্বনিৰে ঠাইডোখৰ উৎসৱ মুখৰ হৈছিল। ভগৱানৰ ওচৰলৈ যাব নোৱাৰা নীচ জাতিৰ বুলি কোৱা মানুহবোৰ আলেঙে আলেঙে ৰৈছিল।\nসমগ্ৰ ৰাইজে দিয়া জয়ধ্বনিৰ মাজত ভগৱানৰ শৰীৰ বিলীন হ’বলৈ আৰম্ভ কৰিছিল।\nক’ৰপৰা জানো ইমান ঘিউ গোট খাইছিল। আটাইবোৰ ঢালি দিছিল প্ৰভু ইশ্বৰৰ নশ্বৰ দেহ সামৰি থোৱা চিতাত। ঘিউত জ্বলা জুইৰ লেলিহান শিখাই আৱৰি ধৰিছিল সেই চন্দন কাঠৰ চিতা।\nমোৰ সেই সময়ত ঘৰত থকা মাৰ দু-আঙুলীয়া মিঠাতেলৰ খালী বটলটোলৈ মনত পৰিছিল।\nঘৰৰ কাষতে ৰূপধৰ বৰ্তাৰ খৰি দিওঁতে যি গোন্ধ ওলাইছিল লাহে লাহে সেই গোন্ধেই চৌপাশে বিয়পি পৰিছিল। মানুহ পোৰাৰ গোন্ধ।\nঃ এতিয়া সৌজন প্ৰভুঈশ্বৰ হ’ব। আশ্ৰমৰ উত্তৰাধিকাৰী। ইয়াৰ পিছতে অভিষেক হ’ব।\nএজন ক্ৰমে ডেকা হ’ব খোজা শিষ্যলৈ মোৰ চকু গৈছিল। চিতাৰ কাষত ৰৈ আছিল। তেওঁৰ দুটোপাল চকুলো পৰিছিল নেকি? প্ৰভুঈশ্বৰৰ লগত থাকিয়েই তেওঁ আশ্ৰমৰ নীতি-নিয়ম শিকি আছিল। মই জুমি জুমি চাবলৈ চেষ্টা কৰিলো। মানুহ পোৰাৰ ধোৱাত একো দেখা নছিলো।\nঅন্য এজন ভগৱান হ’ব– আশ্ৰমৰ তেওঁৰ আসনখন পূৰ কৰিব। এই কথাষাৰে গোটেই অঞ্চলটোৰ মানুহবোৰক ঢৌৱাই গৈছিল। মানুহবোৰে পাহৰি পেলাইছিল চলি যোৱা জনৰ অস্তিত্ব। আহিব লগা জনৰ বাবে চকু তলমল। নিস্তৰঙ্গ জীৱনবোৰত এইবোৰ ঘটনাই সুখৰ পৰিধি ভাঙিছিল।\nকেতিয়াও নেদেখা কিছুমান মাংগলিক অনুষ্ঠান, বৃহৎ সংখ্যক ভক্তৰ ৰাজকীয় আপ্যায়নেৰে আৰু এজন মানুহ ভগৱান হৈছিল। সেই দিনটোত আশ্ৰমৰ চৌপাশৰ দাল-দৰিদ্ৰ, ভোকাতুৰ মানুহবোৰে হেপাহ পলুৱাই দৈ, কোমল চাউল, ক্ৰীম, মিঠাইৰ কেতিয়াও নোপোৱা স্বাদ পাই আহ্লাদিত হৈছিল। টকালি পৰা লুভীয়া জিভাৰে নতুন প্ৰভুঈশ্বৰক ভুৰি ভুৰি কৃতজ্ঞতা দিছিল। এই বিশাল আয়োজনৰ অংশীদাৰ হ’বলৈ পাই নৰমনিচৰ জীৱনে ধন্য মানিছিল।\nসাধু কথাৰ দৰে অভিষেকৰ কথাবোৰে জুইশাল,ঢেঁকীশাল, ধাননী পথাৰত পাহ মেলিছিল।\nঃ তেওঁৰ ঘৰ উজনিত।\nঃ ভগৱানৰ ঘৰ থাকে নেকি? মাক-বাপেক?\nঃ থাকে। মাকে-দেউতাকেই দেখোন তেওঁক ভগৱান হ’বলৈ আশ্ৰমত থৈ গৈছিল উত্তৰাধিকাৰী কৰি,সৰুতেই।\nপথাৰত খেল খেলি ওমলি-জামলি থকা ল’ৰা এটাক ধৰি আনি ভগৱান হ’বলৈ আশ্ৰমত দান কৰি গৈছিল। যাবৰ সময়ত মাকে হিয়ালি-জীয়ালিকৈ কান্দিছিল। এফালে পুত্ৰ ভগৱান হোৱাৰ সপোন, আনফালে মাতৃস্নেহ। মানুহজনী ভাগৰি গৈছিল স্নেহ মমতাৰ টনা-আজোৰাত।\nভগৱান কি এনেকৈ জন্ম হয়! আমাৰ দৰে মাক-দেউতাকৰ ঘৰত! কৃষ্ণৰ দৰে দৈৱকীৰ গৰ্ভত থিত লৈ ৰাতিৰ শিয়ালে দেখুৱাই দিয়া বাটেৰে ভৰ যমুনা পাৰ হৈ গকুলত ডাঙৰ হোৱাৰ দৰে নহয়?\nশিশু কৃঞ্চৰ দৰেই বকাসুৰ, অঘাসুৰ, কালিয়দমনৰ দৰে অলেখ, অযুত অলৌকিক কাহিনী তেওঁৰ আছিলনে?\nশংকৰদেৱৰ দৰে তেওঁ গৰু ৰখোতে ফেটি সাপ ৰখীয়া হৈ আছিলনে? বাৰিষাৰ ভৰা ব্ৰহ্মপুত্ৰ সাঁতুৰি পাৰ হৈছিলনে?\nদেউতাই এই অবুজ-অবাধ্য ছোৱালীজনীক ভগৱানৰ ওচৰলৈ পঠিয়াবলৈ ভয় কৰিছিল। কি বা প্ৰশ্ন কৰেগৈ ঠিক নাই। প্ৰভুঈশ্বৰে বেয়া পাব। দুবেলা দুসাজ খাবলৈ নোপোৱা আমাৰ পৰিয়ালটোৰ গাত পাপ লাগিব। তেওঁৰ আশীৰ্বাদ ন’হলে আমি সদাপাপী ভক্ত কোন কুটা? কেৱল আমিয়েইনে! কত’ মানুহক নিতৌ আশীৰ্বাদেৰে ধন্য কৰে। তেওঁক এবাৰ দৰ্শন কৰিবলৈ, এজোলোকা আশীৰ্বাদ লবলৈ কত’ দূৰদূৰণিৰ মানুহ ঢপলিয়াই আহে! আজিকালি ভগৱানে নিয়মীয়াকৈ ৰাজহুৱা অনুষ্ঠান কিছুমানৰ আয়োজন কৰে। ভক্তৰ বাবে।\nমোৰ বসন্ত ওলাল। তীব্ৰ গাৰ বিষ, জ্বৰত আধামৰা অৱস্থা।\nঃ দেউতা, ভগৱানে দেখোন চুলেই হ’ল মোক। ভাল হৈ যাম। কৃঞ্চই দেখোন কুজা হৈ থকা মানুহ এজনী চিধা কৰি দিছিল। চুবনে মোক প্ৰভুঈশ্বৰে?\nঃ তোৰ আই ওলাইছে। আই শৰাই দিম। বেমাৰী ছোৱালীক প্ৰভুঈশ্বৰে নুচুৱে। এনেই ছোৱালী নুচুৱে তেওঁ।\nঃ কিয় তেওঁ ভগৱান দেখোন?\nবসন্ত ওলালে খং কৰিব নাপায় বাবে দেউতাই চমকি উঠা খং সামৰি ৰাখিলে।\nবিচনাত পৰি পৰি ভগৱানৰ ক্ষমতাৰ কল্পনা কৰিলো। ভগৱানেতো দেউতাৰ হাড়ভঙা পৰিশ্ৰম নোহোৱা কৰিব পাৰে। বছেৰেকত দুবাৰ তিনিবাৰ বানপানী হোৱা ঠাইখিনিত বানপানী নোহোৱা কৰিব পাৰে, মোক ভাল কৰিব পাৰে, তিতাৰাম খুড়াৰ অকৰা ল’ৰাটোক বিচনাৰ পৰা উঠাব পাৰে, নিলাঞ্জনাৰ মাকৰ দিঙিৰ কেন্সাৰ…\nএইজন ভগৱানে একো নকৰে। তেওঁৰ সঘন আশীৰ্বাদ লোৱা কিছুমান মানুহ আন মানুহৰ দৰেই বেমাৰত ভুগি চিকিৎসাৰ অভাৱত আদবয়সতে মৰে। অঞ্চলটোৰ বছৰি খেতিখোলা বানপানীত উটি যায়। খৰ পৰি বাম খেতি শুকাই যায়। মানুহবোৰে এসাজ খায় এসাঁজ লঘোনে থাকে।\nভগৱান বহি থাকে, আশীৰ্বাদ দি পইচা লয়।\nমই প্ৰায়ে কাণ উনাই ৰৈছিলো। মা-দেউতাৰ মুখত ভগৱানৰ বিষয়ে এটা অলৌকিক ঘটনা শুনাৰ হেঁপাহত। আশাও কৰিছিলো যীশুখ্ৰীষ্ট, হজৰত মহম্মদ অথবা বুদ্ধৰ জীৱনত ঘটা ঘটনাৰ দৰে কিবা এটা গাৰ নোম দাং খাই যোৱা অলৌকিক ঘটনা…\nআমাতকৈ ডাঙৰ ছোৱালী এজনী বিবাহপূৰ্বে গৰ্ভৱতী হৈছিল। ঠাইডোখৰত গৰম খবৰটো বিয়পি পৰিছিল। আশ্ৰমৰ শিচ এজনৰে অবৈধ সন্তান। মা-দেউতাই ফুচফুচাই কথা পতা শুনিছিলো– প্ৰভু ঈশ্বৰে বৰ সন্তপৰ্ণে সমাধান কৰিছিল সেই সমস্যাৰ। অপৰাধী শিচজনক আশ্ৰমৰ পৰা পঠাই দিছিল। গৰ্ভৱতী গৰাকীয়ে এবৰ্চন কৰাইছিল।\nমই বেৰত কাণ পাতি সেই কথাই শুনিছিলো। আশাহত হৈছিলো…\nভগৱানক মানুহ কৰাৰ চেষ্টাত থকা ছোৱালীজনীক দেউতাকে বাধা দিব নোৱাৰিলে।\nএদিন কলিমাইক লগত লৈ ভগৱানৰ ওচৰ পাইছিলোগৈ।\nসদায় থকাৰ দৰে ভগৱানৰ ওচৰে-পাঁজৰে অলেখ ভক্ত। ভগৱানৰ আজিকালি বহুত গুৰুত্ব। ৰাজনীতি, সমাজ, সাহিত্য সকলোতে। আশ্ৰমৰ প্ৰতিটো খবৰ আজিকালি বাতৰিতহে দিয়ে। নিজৰ ফটোৰ স’তে। আশ্ৰমকেন্দ্ৰিক সংস্কৃতিৰ চৰ্চাতকৈ প্ৰভুঈশ্বৰৰ চৰ্চাত মানুহ বেছি ব্যস্ত হৈ পৰিছে। সেইদিনাও বাতৰিত ভগৱানৰ ফটো ওলাইছিল, ডাঙৰকৈ। তাকে দেখুৱাই ভক্তই ভগৱানৰ পৰা গুৰুত্ব লৈছিল। দুজনী জধলা ছোৱালী অসময়ত দেখি ভগৱান আচৰিত হৈছিল। ভক্তসকলো। ভগৱানকতো লগ কৰাৰ নিৰ্দিষ্ট সময় থাকে! আমি আগতীয়া অনুমতি লোৱাৰ নিয়ম ভঙ্গ কৰিছিলো।\nঃ মোক টকা লাগে। স্কুলৰ কিতাপ কিনিব পৰা নাই। আপুনি দিয়ক।\nডাঙৰ ব্ৰজ পৰিছিল ক’ৰবাত– ডাঙৰ ধুমুহা এজাকে কঁপাই গৈছিল ভগৱানক। তেওঁ থৰ হৈ চাইছিল মোলৈ।\nমানুহৰ চকুৰে। সেই চকুত অবাধ্য, অভং ছোৱালীজনীৰ প্ৰতি প্ৰবল খং, বিৰাগ আছিল।\nঃ পইচা নাই। আমি আনৰ দান-দক্ষিণাৰ ওপৰতে চলো। আমি উদাসীন। আমাৰে অভাৱ।\nতেওঁ কন্ঠলৈ কষ্ট কৰি কোমলতা আনিবলৈ গৈ বিফল হৈছিল। মুখত ক্ৰোধ আৰু অস্থিৰতাৰ ছাঁয়া পৰিছিল।\nশিচ কেইজনেও মোলৈ কটমটকৈ চাই আছিল।\nমোৰ দুচকু তেওঁৰ শৰাইখনৰ ওপৰতে আছিল। কেইবাখনো শ টকীয়া নোট জলমলাই আছিল। বাৰ টকাৰ বিজ্ঞানৰ, দহ টকাৰ সমাজ অধ্যয়নৰ কিতাপ, তিনি টকীয়া দিস্তা কাগজ কিনিব নোৱাৰি সদায় স্কুলত গালি খাইছিলো। ময়ে নহয়! গাওঁখনৰ কলিমাই, বাবুলি, পুতুকন, বীণা, প্ৰদীপ আটাইবোৰে দৰিদ্ৰতাত চেপা খায় কাছ হৈ পৰিছিল। দুই একে আধাতে স্কুল এৰিছিল।\nকলিমাইৰ টান ফ্ৰকেৰে বুকুৰ আধা অংশ ওলাই আছিল। ভগৱানৰ চকু সেই কুমলীয়া স্ফীট বুকুত পৰিছিল। থৰ হৈ ৰৈছিল। মই নিশ্চিন্ত হৈছিলো মানুহৰ চকু বুলি। এবছৰ মান আগতে গাঁৱত ভাগৱত পঢ়িবলৈ উত্তৰপাৰৰ পৰা কপালত ফোট, ধুতি, চেলেং পিন্ধি এজন শিচ আহিছিল। কথা বাৰ্তাত ভগৱানৰ ৰূপ দিবলৈ আপ্ৰাণ চেষ্টা কৰা মানুহজনে এদিন মোৰ ক্ৰমে স্ফীট হব খোজা বুকুলৈ এনেকৈয়ে চাই আছিল।\nদুইযোৰ চকু একে।\nমই তেওঁৰ চকুত পয়গম্বৰ চকুৰ সন্ধান কৰিছিলো। তেওঁৰ চকুত মানুহৰ চকুহে আছিল।\nআমি দুজনী উভতিছিলো।\nমোৰ নিয়ম ভঙা স্বভাৱ আৰু আক্ৰুশী চকুৰে তেওঁৰ গেৰেজলৈ চাইছিলো। ইমান ডাঙৰ গাড়ী আছে তেওঁৰ। ভগৱানৰ! সেই আৰামী গাড়ীত উঠি ভগৱানে দৰিদ্ৰ পিষ্ট ভকতৰ কাষলৈ যায়। মোৰ দেউতাৰ চাইকেলতো বাদেই, শিল দিয়া উখোৰা-মোখৰা বাটত খোজ দি যাবলৈ এযোৰ চেন্দেলো নাছিল।দেউতাৰ লগতে গাওঁখনৰ আৰু অঞ্চলটোৰ বহুতৰেই নাছিল।\nগেৰেজৰ গাতে ভঁৰালঘৰ। উজনি নামনিৰ শিচে দিয়া ধান-চাউলৰ দান বৰঙণিৰে মেটমৰা হৈ আছিল। সেই মেটমৰা ভঁৰালৰ কাষেৰে আমি উভতিছিলো। পাতলি এৰোৱা সস্তীয়া ফ্ৰক বতাহত উৰি গৈছিল। আমি আমাৰ আঠুৰ ওপৰখিনি নোলাবলৈ ফ্ৰক টানি ধৰিছিলো।\n(…আৰু এদিন সেই ভগৱানৰ এজনে মায়া মোহৰ কুঁৱাৰ ভিতৰলৈ জাপ দিছিল। পৰম্পৰাগত নিয়ম ভংগ কৰি তেওঁ বিয়া পাতিব। ভগৱান মানুহ– মানুহ ভগৱান হ’ব নোৱাৰে।)\n« টুৱেন্টি-টুৱেন্টি – দিগন্ত কুমাৰ ভট্টাচাৰ্য\nবৰ সুন্দৰ লিখনি 👌👌\nৰাণী বৰা নাথ\nমানুহেহে মানুহক ভগৱানৰ ৰূপ দি লয়। সমাজৰ চিন্তাধাৰিৰ এখন বাস্তৱ ছবি ফুটি উঠিছে।\nমানুহ মানুহেই হৈ থাকে, যিমান অভিনয় কৰিলেও ওলাই পৰে৷\nসুন্দৰ লিখনি 👌👌।


Class 8 Mathematics Solution AJB | Jatiya Bidyalay Maths Solutions | অষ্ঠম শ্ৰেণী গণিতৰ সমাধান । অসম জাতীয় বিদ্যালয় | Download Free Class 8 Mathematics Solution PDF | ~ Daily Assam Class 8 Mathematics Solution AJB | Jatiya Bidyalay Maths Solutions | অষ্ঠম শ্ৰেণী গণিতৰ সমাধান । অসম জাতীয় বিদ্যালয় | Download Free Class 8 Mathematics Solution PDF |\nHomeClass 8 Maths (AJB) 196Class 8 Mathematics Solution AJB | Jatiya Bidyalay Maths Solutions | অষ্ঠম শ্ৰেণী গণিতৰ সমাধান । অসম জাতীয় বিদ্যালয় | Download Free Class 8 Mathematics Solution PDF |\nClass 8 Mathematics Solution AJB | Jatiya Bidyalay Maths Solutions | অষ্ঠম শ্ৰেণী গণিতৰ সমাধান । অসম জাতীয় বিদ্যালয় | Download Free Class 8 Mathematics Solution PDF |\nClass Mathematics Solutions\n১. সংহতিৰ আভাস\n২. বাস্তৱ সংখ্য়া\n৩. বৰ্গ সংখ্য়া আৰু বৰ্গমূল\n৪. সূচক আৰু মূল\n৫. বীজীয় ৰাশি আৰু প্ৰক্ৰিয়া\n৬. সৰল সমীকৰণ (ৰৈখিক)\n৭. সৰল বীজীয় অভেদ\n৮. বহুপদৰ উৎপাদক আৰু বৰ্গমূল\n১০. চতুৰ্ভুজ অংকন\n১১. মিশ্ৰ সুত\n১২. সমতল ক্ষেত্ৰৰ কালি\n১৩. পৃষ্ঠকালি আৰু আয়তন\nClass 8 Maths (AJB) 196


বিখ্যাত হ'বলৈ হ'লে ...\nHomeডাঃ মৃণ্ময় কুমাৰ নাথ\n✍ডাঃ মৃন্ময় কুমাৰ নাথ\nটংলা গ্রাম্য চিকিৎসালয়।\nজীৱনত ডাঙৰ বা বিখ্যাত হােৱাৰ সপােন সকলােৱে দেখে । কিন্তু এই সপােন দিঠকত পৰিণত কৰিবলৈ কিমানজন মানুহ সক্ষম হয় সেয়াহে বিচাৰ্য্যৰ বিষয় । এতিয়া প্রশ্ন হয় , ডাঙৰ বা বিখ্যাত হােৱা বুলিলে আমি কি বুজো ? সাধাৰণতে ভাল কামেৰে জীৱনত প্রতিষ্ঠা লাভ কৰাৰ লগতে সমাজত স্বকীয়তাৰে উজলি উঠি সকলােৰে মাজত জনাজাত তথা আদর্শনীয় ব্যক্তিৰূপে পৰিচয় দাঙি ধৰিব পৰা জনকেই আমি ডাঙৰ বা বিখ্যাত লােক বুলি কওঁ । এই ক্ষেত্ৰত 'বিখ্যাত' বা 'ডাঙৰ’ শব্দ দুটা যােগাত্মক ৰূপতহে ব্যৱহাৰ কৰা হৈছে । ভুল পথ বা বেয়া কাম অথবা অপৰাধমূলক কাম কৰি জনজাত হােৱা জনক কুখ্যাত বুলিহে কোৱা হয় । বিখ্যাত বা ডাঙৰ আখ্যা দিয়া নহয়। সেই দৃষ্টিভংগীৰে আমি ক'ব পাৰাে যে এজন ডাঙৰ মানুহ বা বিখ্যাত মানুহ হােৱাৰ লক্ষ্য সকলােৰে থাকে । কিন্তু বহুতেই এই লক্ষ্যত উপনীত হ'ব নােৱাৰে । কিয়নাে জীৱনত প্রতিষ্ঠা লাভ কৰি ডাঙৰ বা বিখ্যাত লােক হােৱাৰ পথ মসৃণ নহয়। বৰং ক'ব পাৰি এই পথ কণ্টকাকীর্ণ । পদে পদে বাধা , বিপদ-বিঘিনি প্রতিকূল পৰিৱেশ আদি বহু কেইটা বিষয়ে এজন লােকৰ প্রতিষ্ঠা লাভ কৰাৰ পথ ৰূদ্ধ কৰি দিয়ে । তথাপিও কিন্তু সকলাে বাধা-বিঘিনি বা প্রতিকূল পৰিস্থিতিৰ মাজেৰেও বহুলােকে জীৱনত প্রতিষ্ঠা লাভ কৰি ডাঙৰ বা বিখ্যাত লােক হিচাপে সমাজত নিজৰ চিনাকি গৌৰৱেৰে দাঙি ধৰিবলৈ সক্ষম হৈছে । সৰুৰে পৰাই যদি আমি কঠোৰ পৰিশ্ৰম , একান্ত সাধনা তথা অধ্যৱসায়েৰে আমাৰ ইপ্সিত লক্ষ্যত উপনীত হ'বলৈ প্রচেষ্টা হাতত লওঁ আমি নিশ্চিত ভাবেই সফলতা লাভ কৰিব পাৰিম আৰু তাৰ বাবেই সকলােৰে সহায় হােৱাকৈ জীৱনৰ লক্ষ্যত উপনীত হৈ ডাঙৰ বা বিখ্যাত হােৱাৰ বাবে প্রয়ােজনীয় কিছু কৌশল এই লিখনিত উল্লেখ কৰিব বিচাৰিছাে । উল্লেখযােগ্য কথা এই যে , এই কৌশলবােৰ জীৱনৰ যিকোনাে স্তৰৰ লােকৰ ক্ষেত্ৰতেই প্রযােজ্য বা গুৰুত্বপূর্ণ , যিসকলৰ জীৱনত ডাঙৰ বা বিখ্যাত হােৱাৰ সপােন আছে । ইয়াৰ বাবে সকলােৱে অসমীয়া বর্ণমালাৰ “প” আখৰটিক বিশেষভাৱে বা একমাত্র প্রাধান্য দিব লাগিব । যি “প” আখৰেৰে সফল জীৱনৰ বাবে অপৰিহাৰ্য্য উপাদানবােৰ আৰম্ভ হৈছে । জীৱনৰ সফলতাৰ বাবে প্রথমেই আমাৰ বাবে অতিকে প্রয়ােজনীয় “প্রত্যাশা” (expectation)। সকলােৰে মনত বা অন্তৰত ডাঙৰ মানুহ বা বিখ্যাত মানুহ বা ভাল মানুহ বা প্রতিষ্ঠিত মানুহ হােৱাৰ প্রত্যাশা থাকিব লাগিব । তেতিয়াহে এজন মানুহে জীৱন পথত সেই প্রত্যাশা বুকুত বান্ধি আগবাঢ়িব পাৰিব । মনৰ মাজত বা বুকুত প্রত্যাশা জন্ম হােৱাৰ পিছতে সফলতা লাভৰ বাবে লাগিব সেই প্রত্যাশাক বাস্তৱায়িত কৰাৰ বাবে এক প্রতিজ্ঞা (promise)। মনৰ মাজত এক প্রতিজ্ঞাৰ জন্ম দিলেহে প্রত্যাশাক আগবঢ়াই লৈ যাব পৰা যায় ।\nজীৱনত সফলতা লাভৰ অন্য এক গুৰুত্বপূর্ণ উপাদান হৈছে প্ৰেৰণা (inspiration)। প্ৰেৰণা পালেহে জীৱন পথত সকলাে বাধা আঁতৰাই আগবাঢ়িব পাৰি , যি প্রেৰণাই প্ৰতিটো ক্ষেত্ৰতে নিজৰ\nলক্ষ্যক বাস্তৱায়িত কৰাৰ বাবে সকিয়াই থাকে । অৱশ্যে এই প্ৰেৰণাৰ কোনাে নির্দিষ্ট সংজ্ঞা বা কোনাে নির্দিষ্ট বিষয়বস্তু নাই । যিকোনাে ঘটনা বা যিকোনাে ব্যক্তি বা যিকোনাে বিষয়বস্তুয়েই মানুহৰ জীৱনৰ প্ৰেৰণা হ'ব পাৰে । ইয়াৰ পাছতে আমাৰ প্রতিষ্ঠা লাভৰ অন্য এক উপাদান হৈছে “প্রত্যয়" (confidence) যাক অন্য অর্থত আমি আত্মবিশ্বাস বুলি ক'ব পাৰাে । আত্ম বিশ্বাস নাথাকিলে কোনাে মানুহেই জীৱনত কোনাে কামতেই সফলতা লাভ কৰিব নােৱাৰে । এইবােৰৰ লগতে আমাৰ সফলতাৰ বাবে আন এক গুৰুত্বপূর্ণ উপাদান হৈছে “পৰিকল্পনা” (planning)। জীৱনৰ লক্ষ্য স্থিৰ কৰাৰ পাছত , সেই লক্ষ্যত উপনীত হ'বলৈ কেনেকৈ আগবাঢ়ি যাব পাৰি তাৰ বাবেই লাগিব এক সুনির্দিষ্ট "পৰিকল্পনা” । পৰিকল্পনা নকৰাকৈ কোনােৱেই কোনাে ক্ষেত্ৰতে মসৃণভাৱে আগবাঢ়ি যাব নােৱাৰে । এক সুখী সফল জীৱনৰ বাবে এক সুনির্দিষ্ট লক্ষ্য স্থিৰ কৰি এটা সুন্দৰ পৰিকল্পনা কৰাৰ পিছত আমাৰ বাবে প্রয়ােজনীয় হৈ পৰিব সেই পৰিকল্পনা মতে আগবঢ়াৰ প্ৰস্তুতি বা প্রয়াস (preparation)। এক সুশৃঙ্খলিত প্রস্তুতি\nঅবিহনে কোনাে পৰিকল্পনা বাস্তৱায়িত কৰিব নােৱাৰি। লাগিলে সেই পৰিকল্পনা যিমানেই সুন্দৰ পৰিকল্পনা নহওঁক কিয় ? প্রয়াস বা প্রস্তুতিৰ পিছতে আমাৰ দৰকাৰী অইন এক উপাদান হৈছে ‘পল' বা অন্য অর্থত 'সময়' (time)। সময় আমাৰ সকলােৰে বাবে অমূল্য । প্রতিটো ক্ষেত্রতে বা প্রতিটো মুহূর্ততে আমি সময়ৰ গুৰুত্ব উপলব্ধি কৰিব লাগিব । আমাৰ অলপ সময়ে যাতে অবাবত খৰচ নহয় সেইটো নিশ্চিত কৰিব পাৰিলে আমি কৰিবলগীয়া কামবােৰ সুনিৰ্দিষ্ট সময়ত সম্পন্ন হৈ উঠিব ।\nওপৰত উল্লেখ কৰা আমাৰ জীৱনত সফলতা লাভৰ বাবে প্রয়ােজনীয় উপাদানবােৰৰ স'তে অন্য এক গুৰুত্বপূৰ্ণ 'প' জড়িত হৈ আছে । সেয়া হৈছে জীৱনৰ সফলতাৰ বাটত বিভিন্ন ক্ষেত্ৰত বিভিন্ন সময়ত অহা “প্রত্যাহ্বান” (challange)। আমি যদি এই প্রত্যাহ্বানক গ্রহণ কৰি সাহসেৰে এই প্রত্যাহ্বানৰ মুখামুখি হৈ প্ৰত্যাহ্বান নেওচি সমুখলৈ আগুৱাই যাব পাৰাে আমাৰ সফলতা নিশ্চিত হৈ উঠিব । কিয়নাে প্রত্যাহ্বানৰ ওচৰত নতশিৰ নহৈ প্রত্যাহ্বানৰ স’তে যুঁজি যােৱাজনেই সদায় জয়ী হ'ব পাৰে । তাৰ পাছতেই আমাৰ বাবে অত্যন্ত গুৰুত্বপূৰ্ণ হৈ উঠিব "প্রতিযােগিতা” ৰ (competition। অর্থাৎ প্রত্যেকেই নিজৰ বুকুৰ মাজত এক প্রতিযােগিতামূলক মনােভাৱৰ জন্ম দিব লাগিব। এক প্রতিযােগিতামূলক মনােভাৱ নহ'লে জীৱনত সফলতা লাভ কৰাটো কেতিয়াও সম্ভৱ নহয়। কাৰণ যােগ্যজনেহে সদায় সকলাে ক্ষেত্রতে টিকি থাকিব পাৰে বা সহজ অর্থত প্রতিষ্ঠা লাভ কৰিব পাৰে ।\nজ্ঞানী জনে কৈ গৈছে ‘যােগ্য ভােগ্য বসুন্ধৰা' । অর্থাৎ যােগ্যজনৰ বাবেহে এই পৃথিৱীখন । সেইবাবেই কর্ম ক্ষেত্ৰক এক প্রতিযােগিতা বুলি গ্ৰহণ কৰি প্রতিদন্দীক হৰুৱাই জীৱনত সফলতা লাভৰ পথ প্রশস্ত কৰিব পাৰি ।\nওপৰত উল্লেখ কৰা এই সকলােবােৰ কৌশল সুন্দৰভাৱে বা আন্তৰিকতাৰে পালন কৰিলে এজন ব্যক্তিৰ জীৱনলৈ সফলতা অহাটো নিশ্চিত আৰু এই সফলতাই এজন মানুহক ডাঙৰ বা বিখ্যাত কৰি তুলিব অথবা জীৱনত প্রতিষ্ঠিত কৰিব। সেইয়াই হ’ব মানুহৰ জীৱনৰ “প্রাপ্তি” (obtaining)। এই প্রাপ্তি আমি জীৱনৰ সফলতাৰ অন্যএক মহত্বপূর্ণ উপাদান বুলি ক'ব পাৰাে যি “প্রাপ্তিয়ে" জীৱনলৈ আনি দিব দুখ ,শান্তি ,কৃতকাৰ্য্যতা , আনন্দ ,প্রাচুর্য্য অথবা তৃপ্তি ।\nএই সকলােখিনি পােৱাৰ পিছতে আমি সমাজত এক “পৰিচয়” (identity) পাম । যি পৰিচয় লাভেই আচলতে আমাৰ জীৱনৰ “ইপ্সিত লক্ষ্য” (ultimate aim)। গতিকে আমি সকলােৱে যদি এই কথাবােৰ মানি লৈ জীৱনটো আগবঢ়াই নিওঁ জীৱনত সফলতা লাভ নকৰাৰ বা এক নিজস্ব পৰিচয় গঢ়ি তুলিব নােৱাৰাৰ কোনাে কাৰণেই থাকিব নােৱাৰে ।\nশেষত এষাৰ কথাৰে মােৰ এই লিখনি সামৰিব খুজিছাে। মােৰ এই পৰামৰ্শ বা কৌশলখিনি জীৱনত অৱলম্বন কৰিলে কাৰাে উপকাৰ নহ'ব পাৰে অথবা কোনােবা এজন লােক ডাঙৰ মানুহ বা বিখ্যাত মানুহ অথবা ভাল মানুহ বা প্রতিষ্ঠিত এজন ব্যক্তি হ'ব নােৱাৰিব পাৰে কিন্তু কাৰাে অপকাৰ নহয় বা কোনাে মানুহ কুখ্যাত অথবা বেয়া নহয় ।\nTags: ডাঃ মৃণ্ময় কুমাৰ নাথ প্ৰবন্ধ


ভানুমতী/তৃতীয় আধ্যা - ৱিকিউৎস\n9779ভানুমতীপদ্মনাথ গোহাঞিবৰুৱা১৮৯০-৯১ (গ্ৰন্থাকাৰে ১৯০৮)\nমোৰ মনত পৰা খিনিত দেউতাক ৰজাঘৰলৈ অসময়ত যোৱা দেখা নাই। আৰু, ডাঙৰীয়া-বিষয়াসকল সেইদৰে ৰজাঘৰলৈ যোৱাৰ বিধিও নাই। সিদিনা সন্ধিয়াপৰত স্বৰ্গদেৱে দেউতাক কিয় মতাই নিছিল আৰু দেউতাৰে সৈতে গুপুতে কি আলচ পাতিলে তাৰ একো সম্ভেদ নাপালোঁ। সেই সম্ভেদ লবলৈ কিমান যে যত্ন কৰিলোঁ, সকলো মিছা হ'ল। এদিন বুঢ়াগোহাঞি ডাঙৰীয়াৰে সৈতে কথা-বাৰ্ত্তা হওঁতে দেউতাই হঠাৎ ৰজাঘৰলৈ যোৱা কথাটো ওলাইছিল। পিচে, দেউতাই ঠাইতে পাক লগাই কথাৰ ধাৰ অইন পাকে বোৱাই নিলে। ডাঙৰীয়াই টলকিব নোৱাৰিলে; কিন্তু মই কথাটোলৈ বেচকৈ মন কৰি আছিলোঁ।\nদেউতা ৰজাঘৰলৈ যোৱাৰ পিচদিনাৰেপৰা মই গোহাঞিদেৱৰ আগত নোলাবলৈ আদেশ পৰিল। ডাঙৰ হবৰেপৰা ভাল মানুহৰ আগত ওলাবলৈ মোৰ স্বভাৱতে লাজ লগা হৈ আহিছিল। গোহাঞিদেৱে সৰুৰেপৰা দেখা কাৰণেহে তেওঁৰ আগত ওলাওঁ-নোলাওঁকৈ ওলাইছিলোঁ। এতিয়া চাকুলী বাইৰ মুখে দেউতাৰ সেই হাক-বচন শুনিবৰ পৰা গোহাঞিদেৱৰ নাম লবলৈকো মোৰ লাজ লগা হ'ল। দেউতাৰ হাক-বচনত মোৰ বেজাৰ পাবৰ কাৰণ নাই, কিয়নো সেইটো সকলো ভাল মানুহৰ ঘৰৰ দস্তুৰ। কিন্তু সেই অসময়ত ৰজাঘৰলৈ যোৱাৰ পিচদিনাই এই হাক-বচন কিয় শুনিবলগীয়া হ'ল ? সেইটো মোৰ দুপতীয়া আশা-লতাৰ কুঁহিত বিঘিনি-পোক লাগিলহি নেকি?\nসেই ৰজাঘৰলৈ যোৱা দিনৰে পৰা এপষ পাৰ হ'ল। এই পষটো আনলৈ শুক্ল; মোলৈ কৃষ্ণ। ইয়াৰ ভিতৰত গোহাঞিদেৱে মোৰ ছাঁটোও দেখিবলৈ পোৱা নাই। আৰু মই কাৰো আগত তেওঁৰ নাম [ ১১ ] পৰ্যন্ত লোৱা নাই। গোহাঞিদেৱে মোক দেখা নাই, কিন্তু মই তেওঁক সদায় দেখোঁ। কিয়নো, তেওঁক চাবলৈ মোৰ বহুত সুবিধা আছে। মই বেৰ-জলঙাইদি জুমি চাব পাৰোঁ, চকোৱাৰ আঁৰত লুকাই চাব পাৰোঁ। গতিকে, সেই পষত গোহাঞিদেৱ মোতকৈও দুৰ্ভগীয়া, সেই পষটো গোহাঞিদেৱলৈ অমাবস্যা ৰাতি।\nএইভাৱে আৰু এপষ গ'ল। গোহাঞিদেৱৰ অন্তৰৰ বিষাদ ভাব মুখত বিৰিঙ্গি ওলাবলৈ ধৰিলে। আনে কিমান মন কৰে কব নোৱাৰোঁ, মই সদায় তেওঁৰ মনটি মৰা যেন দেখোঁ। খোৱা-লোৱাতো তৃপ্তি নোপোৱা যেন দেখোঁ। দেখি দেখি দিনে দিনে মোৰ মন-প্ৰাণ হত হবলৈ ধৰিলে। খোৱা-লোৱাত মোৰ তৃপ্তি নলগা হ'ল। আগতকৈও মোৰ মন বেজাৰ-অশান্তিত বেছি দকৈ বুৰিবলৈ ধৰিলে ! নিলগত থাকোতে গোহাঞিদেৱৰ সুখ-শান্তিৰ নিমিত্তে যিবোৰ কথা আলচিছিলোঁ সি মনতে মাৰ যাবলগীয়া হ'ল। আকাশৰ ফুল আকাশতে মৰহি যোৱা যেন লাগিল। আৰু, ময়েই তেওঁৰ নতুন বিষাদ কাৰণ হলো, এই কথাই মোৰ অন্তৰ দহিবলৈ ধৰিলে। কিন্তু কি কৰিম ! মোৰ মনৰ কথা মইহে বুজিছোঁ, আনক বুজাবলৈ মোৰ উপায় নাই; আৰু বুজিবলৈকো কোনো নাই। পৃথিৱীত আন কোনোবাই মোৰ অন্তৰ ঢুকি পাইছে যদি, তেওঁ গোহাঞিদেৱ, এয়ে মোৰ সৰল বিশ্বাস। এই বিশ্বাসতে মই এফেৰি শান্তি পাওঁ।\nমোৰ যেই হওক, গোহাঞিদেৱৰ কাৰণে চিন্তাই মোৰ অন্তৰ পুৰি-ডেই ছাই কৰিবলৈ ধৰিলে। ঘাট-মাউৰা গোহাঞিদেৱক আমাৰ ঘৰত সুখে-সন্তোষে ৰাখিবলৈ আনি এতিয়া জানিবা তেওঁক মাথোন আন্তৰিক অশান্তি দিয়া হৈছে। আৰু, ময়ে তাৰ কাৰণ হ'লো ! গোহাঞিদেৱৰ শোক-বেজাৰৰ মূল-কাৰণ মই! এই কথা মোৰ প্ৰাণে যে খন্তেকলৈকো নসহে। যাৰ সুখ-শান্তিৰ নিমিত্তে দিন-ৰাতিয়ে মোৰ [ ১২ ] ভাবনাৰ অন্ত নাছিল, যাৰ শোক-বেজাৰ পাহৰাবলৈ মই নানা কথা জুকিয়াই লৈছিলোঁ, আজি সেইজনৰ দুখৰ কাৰণ হ'লো মই! ইয়াতকৈ আৰু হিয়া-বিদৰোৱা কথা মোলৈ কি হব পাৰে ! হায়, এতিয়াও গোহাঞিদেৱৰ বিষাদৰ আচল কাৰণ মইহে বুজিছো। তেওঁ নো আজি কেইদিনমানৰপৰা মনটি কিয় আমোলাই ফুৰে, তাৰ গুঢ় অৰ্থ মইহে ঢুকি পাইছোঁ। আনে ভাবিছে, গোহাঞিদেৱে তেওঁৰ মাউৰা অৱস্থাৰ কথা ভাবিহে বেজাৰ মনেৰে ফুৰে। তেওঁৰ অন্তৰ নুবুজা সকলে বুজিছে, তেওঁ স্বৰ্গীয় দেউতাকলৈ মনত কৰিহে আমন-জিমনকৈ ফুৰে। এদিন দেউতাতে তাৰ প্ৰমাণ পালোঁ। গোহাঞিদেৱক মন মাৰি থাকিবৰ দেখি, এদিন দেউতাই তেওঁক কাষলৈ মাতি আনি এইদৰে বুজনি দিছিল, "দেউটি ! কিয়নো বেজাৰ কৰি থাকাঁ? মৰা মৰি গ'ল, এতিয়া সেইসকলে জীয়ালৈ পিঠিহে দিছেগৈ। এতিয়া তেওঁ দেৱতা, মনুষ্যৰ মৰম-ধৰম তেওঁত নাই। এই মৰতত যাৰপৰাই পিতৃৰ মৰম-চেনেহ পোৱা যায়, তেঁৱেই পিতৃতুল্য। সংসাৰত তৰিবলৈ পিতৃৰ সহায় যি লাগিব, তাৰ অভাৱ তোমাৰ নাই। মই জীয়াই থকা দিন কেইটাত তুমি তেনে অভাৱত পৰিব নালাগিব"। এয়াকে কৈ দেউতা নিৰৱ হ'ল, গোহাঞিদেৱ নিটাল মাৰিয়েই ৰ'ল। দেউতা নিৰৱ হৈছিল, গোহাঞিদেৱৰ পৰা কিবা উত্তৰ পাবলৈ বুলি; কিন্তু গোহাঞিদেৱে ফুটাই এটি কথাও নকলে। কিন্তু, হায়, দেউতাই যি বুজনি দিলে সি গোহাঞিদেৱৰ মৰ্ম্মবেদনা ঢুকি নাপালেগৈ। দেউতাই যি ভাবি সেই কেইআষাৰ জ্ঞান দিলে, সেই ভাবত গোহাঞিদেৱ আচলতে নাই। তেওঁ যি ভাবত, সেই ভাব মইহে বুজিছোঁ। মইহে তেওঁৰ মনৰ আচল ভাব বুজি উচিত বুজনি দিব পাৰিলোহেঁতেন। দেউতাই বুজাওঁতে মই বেৰ-জলঙাইদি জুমি চাই আছিলো। চাই চাই আৰু শুনি শুনি মোৰ মন উচ্ পিচাবলৈ ধৰিলে। মনত এনেহে লাগিছিল, যেন দেউতাৰ আধা-কোৱা [ ১৩ ] হওঁতেই ইফালৰ পৰা মই আচল কথাটো কৈ দিম! যি হওক দেউতাই বুজনি দিলে, গোহাঞিদেৱে শুনিলে। শুনিলে আৰু শুনিলে তেওঁ একো এটি উত্তৰ নিদি দেউতাৰ কাষৰ পৰা ভক্তিভাৱে আঁতৰি তেওঁৰ কোঠাত সোমালগৈ।\nএই ভাৱেই আপদীয়া দিন আৰু কেইবাটাও পাৰ হ'ল। গোহাঞিদেৱৰ মনৰ বিকাৰ গুছাবলৈ মই একো এটা উপায় কৰিব নোৱাৰিলো। গোহাঞিদেৱে ভাবিছিল চাগৈ, মই একেবাৰে তেওঁলৈ পাহৰিলো বুলি। তেওঁ ভাবি লৈছিল জানো মই আপোন-মনে মহা সুখে আছো তেওঁৰ ভাবনা ভাবিবলৈ মোৰ দৰ্কাৰ কি? তেওঁ ভাবিছিল চাগৈ তেওঁৰ অন্তৰৰ বেদনা বুজোতা জগতত আৰু কেও নাই। এনে নিঠুৰ ধাৰণাত চাগৈ গোহাঞিদেৱৰ শোক দিনে বাঢ়িছিল। কিন্তু মোলৈ তেওঁৰ তেনে ভাব নিতান্ত অসহনীয়। মোক তেনে ভাবি যদি তেওঁৰ বেজাৰ বাঢ়িছিল তেন্তে মোতপৰ অভাগিনী আৰু জগতত নাই। ময়ে তেওঁৰ বেজাৰৰ ঘাই কাৰণ, ময়ে তেওঁৰ সেই বেজাৰ বঢ়াওঁতা ইয়াতকৈ আৰু ডাঙৰ সন্তাপৰ কথা মোলৈ কি হ'ব পাৰে! যি হওক কি উপায়ে নো গোহাঞিদেৱৰ মনৰ পৰা এই ভুল ধাৰনা গুচাব পাৰি তাৰ চিন্তাত ধৰিলো। ভাবি ভাবি একো উপায়-বুদ্ধি নাপাওঁ। কত পাঙ্গো কত ভাঙ্গো একো এটা স্থিৰ কৰিব নোৱাৰো। মোৰ উদ্দেশ্য হৈছে যে, মই গোহাঞিদেৱলৈ পাহৰা নাই বুলি কেনেকৈ তেওঁক জানিবলৈ দিয়া হয়। তেওঁ কেনেকৈ বুজিব পাৰে যে, মই সদায় তেওঁৰ ভাবনাতে আছো। কি উপায়ে তেওঁক গম পোৱাওঁ যে মই তেওঁক মোৰ প্ৰাণতকৈও ভাল পাওঁ। দুপৰীয়া নীৰলে সদায় এই চিন্তাত বহোঁ। দেউতা আৰু গোহাঞিদেৱ ৰজাঘৰলৈ ওলাই গলেই ইফালে মোৰ এই চিন্তা। চিন্তো হয়, কিন্তু এদিনো তাৰ অন্ত নাপাওঁ। এইদৰেই কেইবা দিনো গল। এদিন দুপৰীয়া এই চিন্তাত ভাগৰি ফুলনি[ ১৪ ] বাৰীত সোমালোগৈ। দেখিলো, মোৰ গোলাপ কেইজুপি ফুলি জক্‌মকাই আছে। তাৰে ভালকৈ ফুলা এপাহি আৰু ঢোপাকলি এটি তুলি ললো। কি ভাবি কব নোৱাৰো কোনোবা এপাকে গোহাঞিদেৱৰ শোৱা-কোঠাত সোমালোহি। সোমাই ইফালে-সিফালে চালো কোনো নাই। লাহেকৈ কলিটি আৰু ফুলপাহি যোৰ পাতি গোহাঞিদেৱৰ গাৰুটিৰ ওপৰতে সজাই থৈ লৰালৰিকৈ ওলাই আহিলো। গুপুতে এই কামফেৰি কৰি আহি মোৰ মনত কিবা এটা অসাধ্য সাধিলো যেন লাগিল। কিন্তু, এই কামৰ ফলাফল ভাবি মন আকৌ অস্থিৰ হবলৈ ধৰিলে। গোহাঞিদেৱে ভালপোৱা এটি কাম সাধি আহিছো, এনে ভাবে আনন্দত মোৰ মন ফুলাই তুলিছিল। কিন্তু আকৌ চালো, জানোবা তেওঁ আহি ইয়াৰ আচল তত্ব নোপোৱাকৈ এই কথা লৈ জন্ জনাই দিয়েহি! তেতিয়া ভিতৰে বাহিৰে হুলস্থুল লাগি উঠিব। দেউতাই পোনেই মোকহে ভাবিব। নাভাবিবলৈ, মোত বাজে এনে কৰিবলৈ আমাৰ ঘৰত আৰু আছে কোন? এই আশঙ্কাত মন আকৌ জ'য় পৰি আহিল। এইদৰেই এবাৰ এটা ভাবে মন ফুলাই তোলে, আকৌ আন এটাই মুদাই নিয়ে। এনে উগুল-থুগুল ভাবে মনৰ ভিতৰত উৎপাত লগাই থাকোতেই দেখিলো, গোহাঞিদেৱ আহি পদূলিমূৰ পালেহিয়েই! তেওঁ এতিয়াই ভিতৰ সোমাবহি? দেখি নো বুলিব কি? এই উতলা ভাবত মই তৰণি নোপোৱা হৈ উঠিলো। সেই মুহূৰ্ত্তটো মোলৈ বৰ সাংঘাতিক যেন লাগিল! গোহাঞিদেৱ সোমালেহি। ওলাই অহালৈ আৰু মোৰ বাট চাবৰ শক্‌তি নহল!\n"https://as.wikisource.org/w/index.php?title=ভানুমতী/তৃতীয়_আধ্যা&oldid=24651"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৫ মে' ২০১৯ তাৰিখে ২৩:৩৪ বজাত সলনি কৰা হৈছিল।


গৃহ মন্ত্ৰণালয়ে জাৰি কৰা নাই CAAৰ বিধি, জনালে গৃহ মন্ত্ৰণালয়ৰ মুখপাত্ৰই CAA-rules-have-not-been-issued-by-the-Ministry-of-Home-Affairs-till-now-tvpartha– News18 assam\nগৃহ মন্ত্ৰণালয়ে জাৰি কৰা নাই CAAৰ বিধি, জনালে গৃহ মন্ত্ৰণালয়ৰ মুখপাত্ৰই\nকেন্দ্ৰীয় গৃহ মন্ত্ৰণালয়ে জাৰি কৰা নাই নাগৰিকত্ব সংশোধনী আইনৰ বিধি। এই কথা আজি দিল্লীস্থিত সাংবাদিকক টেলিফোন যোগে অৱগত কৰে মন্ত্ৰণালয়ৰ মুখপাত্ৰই।\nLast Updated : November 27, 2020, 12:44 IST\nকেন্দ্ৰীয় গৃহ মন্ত্ৰণালয়ে জাৰি কৰা নাই নাগৰিকত্ব সংশোধনী আইনৰ বিধি। এই কথা আজি দিল্লীস্থিত সাংবাদিকক টেলিফোন যোগে অৱগত কৰে মন্ত্ৰণালয়ৰ মুখপাত্ৰই। বৃহস্পতিবাৰে প্ৰকাশ পোৱা নাগৰিকত্ব সংশোধনী আইনৰ বিধি সন্নিবিষ্ট নথি আছিল সম্পূৰ্ণ ভুৱা। ২০২১ চনৰ মাৰ্চৰ প্রধানমন্ত্ৰী নৰেন্দ্র মোদীৰ বাংলাদেশ ভ্ৰমণৰ পাছতহে বিধি প্ৰস্তুত কৰাৰ সম্ভৱনা আছে বুলি সূত্ৰৰ পৰা জানিব পৰা গৈছে। প্ৰধানমন্ত্ৰীয়ে ঢাকাত অনুষ্ঠিত হ’বলগীয়া বাংলাদেশৰ স্বাধীনতাৰ সোণালী জয়ন্তী উদযাপন সমাৰোহত অংশগ্ৰহণ কৰিব।\nউল্লেখযোগ্য যে, বাংলাদেশৰ প্রধানমন্ত্ৰী শ্বেখ হাছিনাই নাগৰিকত্ব সংশোধনী আইনৰ মুকলিকৈ বিৰোধিতা কৰিছিল। আইনখন গৃহীত হোৱাৰ পাছত বাংলাদেশৰ একাধিক মন্ত্ৰীয়েও ভাৰত ভ্ৰমণ বাতিল কৰিছিল।\nআনহাতে যোৱা ২০ নৱেম্বৰ তাৰিখে মুখ্যমন্ত্ৰী সৰ্বানন্দ সোণোৱালৰ উপস্থিতিত অসম বিজেপিৰ নেতৃত্বৰ কেন্দ্ৰীয় গৃহমন্ত্ৰী অমিত শ্বাহৰ সৈতে অনুষ্ঠিত হোৱা বৈঠকখনতো এই বিষয়টো উত্থাপন হোৱা বুুলি জানিব পৰা গৈছে। বৈঠকত উপস্থিত থকা নাম প্ৰকাশত অনিচ্ছুক এজন নেতাই জনোৱা মতে, কেন্দ্ৰীয় চৰকাৰে অসম আৰু পশ্চিমবংগৰ নিৰ্বাচনৰ আগে-আগে বিধি বলবৎ কৰাৰ সম্ভৱনা আছে ।\nউল্লেখযোগ্য যে, গৃহ মন্ত্ৰণালয়ে কাৰ্যকৰী কৰাৰ পূৰ্বে বিধি সমূহ ‘Parliamentary Committee on Subordinate Legislation’লৈ প্ৰেৰণ কৰিব লাগিব। কমিটীখনৰ অনমোদন ক্ৰমেহে বিধি সমূহ প্ৰযোজ্য হ’ব।\nFirst published: November 27, 2020, 12:44 IST\nUrfi Javed: 'প্ৰযোজকে নিজে আহি মোৰ কাপোৰ খুলি দিয়ে...!' এটা লেচবিয়ান দৃশ্য শ্বুট কৰাৰ ভয়ংকৰ অভিজ্ঞতা শ্বেয়াৰ কৰিলে উৰফি জাভেদে\nDonation Controversy in Sivsagar : চান্দা নহয় আমি দান–বৰঙণিহে লওঁ, সকলো সংগঠনেই দান–বৰঙণি লয়, অনুসূচিত জাতি যুৱ ছাত্ৰ পৰিষদৰ সদস্যক গ্ৰেপ্তাৰৰ বিৰোধিতা\nকোৰোণাৰ আনসকলো ভেৰিয়েণ্টতকৈ ভয়ংকৰ! বিশ্বত আৰম্ভ হৈছে কোৰোণাৰ ওমিক্ৰণ ভেৰিয়ণ্টৰ সংক্ৰমণ, বিয়পিছে ইখনৰ পৰা সিখন দেশলৈ\nKBC 13: এখন দুখন নহয় জন আব্ৰাহামৰ আছে ১৮ খন বাইক ! প্ৰতি সপ্তাহত নিজেই চেম্পুৰে পৰিষ্কাৰ কৰে বাইক ...


xukhdukh.com February 01, 2015 goodnews, ইতিবাচক খবৰ, ভাল খবৰ,\n১. প্ৰৱল উচাহ উদ্দীপনাৰ মাজত কালিৰে পৰা পাঁচদিনীয়াকৈ কলিয়াবৰৰ মৌচন্দা পথাৰৰ আত্মাৰাম শৰ্মা সমন্বয় ক্ষেত্ৰত অনুষ্ঠিত হৈছে অসম সাহিত্য সভাৰ ৭৩ সংখ্যক কলিয়াবৰ অধিবেশন। ইতিহাসত প্ৰথমবাৰৰ বাবে উদ্বোধনী অনুষ্ঠানেৰে আৰম্ভ হোৱা এই সাহিত্য সভাৰ অধিবেশনৰ উদ্বোধনী অনুষ্ঠান ডঃ টি আও ষ্টেডিয়ামত মুকলি কৰে প্ৰাক্তন সভাপতি ৰংবং তেৰাঙে।\n২. ভাৰতে কালি পাঁচ হাজাৰ কিল’মিটাৰ দূৰত্বৰ লক্ষ্যভেদী তথা পৰমাণু অস্ত্ৰ কঢ়িয়াই নিব পৰা অগ্নি-৫ ক্ষেপনাস্ত্ৰৰ সফল পৰীক্ষণ সমাপন কৰাৰ সুখবৰো প্ৰকাশ পাইছে।\n৩. ৰাজ্যজুৰি কালি টাই-আহোম সকলৰ উপৰিপুৰুষৰ সোঁৱৰণত পালিত হয় মে-দাম-মেফি। অসমৰ বিভিন্ন প্ৰান্তৰ লগতে দিল্লীতো অসমীয়া লোকসকলে মে-দাম-মেফি উদযাপন কৰা বুলিও সংবাদ পোৱা গৈছে।\n৪. যি গৰাকী ব্যক্তিৰ ঐকান্তিক প্ৰচেষ্টাত কামৰূপীয়া ঢুলীয়াই ৰাষ্ট্ৰীয় প্ৰেক্ষাপটত এখন বিশিষ্ট আসন পাবলৈ সক্ষম হৈছিল, সেইগৰাকী কামৰূপীয়া ঢুলীয়াৰ বাটকটীয়া গণশিল্পী মোহন ভাইৰা (মোহন চন্দ্ৰ বৰ্মন)ৰ আজি পঞ্চদশ মৃত্যু তিথি। সেই উপলক্ষত সদৌ অসম ছাত্ৰ সন্থা আৰু অসম উন্নতি সভাই বিশেষ অনুষ্ঠানৰ আয়োজন কৰি তেখেতৰ জীৱন আৰু কৰ্মক শ্ৰদ্ধাৰে স্মৰণ কৰাৰ আয়োজন কৰা বুলিও জানিব পৰা গৈছে।\n৫. কলাগুৰু বিষ্ণু প্ৰসাদ ৰাভাৰ ১০৭ সংখ্যক জন্মদিন কালি পালন কৰা হয়। তেজপুৰত সমাধিক্ষেত্ৰ পৰিচালনা সমিতিয়ে ওপজা দিনত আয়োজন কৰা শ্ৰদ্ধাঞ্জলি অনুষ্ঠানত অংশ গ্ৰহণ কৰি, কলাগুৰুৰ নামত সংগ্ৰাহলয় নিৰ্মাণৰ বাবে মুখ্যমন্ত্ৰীয়ে আগবঢ়োৱা বিশ লাখ টকাৰ আৰ্খিক অনুদানৰ ব্যৱহাৰৰ বাবে অতি সোনকালেই মাটি নিৰ্ধাৰণ কৰি পৰিকল্পনাটি বাস্তৱায়িত কৰাৰ বাবে জিলা কৰ্তৃপক্ষক আহ্বান জনায় পৃথ্বীৰাজ ৰাভাই।\n৬. যোৰহাটৰ উদীয়মান কবি টুটুমণি বৰদলৈৰ কাব্যগ্ৰন্থ ‘জীৱনৰ ধূলিয়ৰী বাটেৰে’ কালি যোৰহাট প্ৰেছ ক্লাৱত অনুষ্ঠিত এক উন্মোচনী সভাত উন্মোচন কৰা হয়। উন্মোচন কৰে সদৌ অসম কবি সন্মিলনৰ সভাপতি ডঃ মাণিক শইকীয়াই।\n৭. দুটা বছৰৰ গৱেষণাৰ অন্তত শিৱসাগৰ জিলাৰ বকতাৰ বিখ্যাত বাখৰ বেঙেনা বৃক্ষৰ বয়স নিৰূপণ কৰিবলৈ সক্ষম হৈছে লক্ষ্ণৌৰ বীৰবল ছাহানী ইনষ্টিটিউট অৱ পেলিঅ’বটানিয়ে। বাখৰ বেঙেনা সংৰক্ষণ সমিতিৰ আহ্বানত গুৱাহাটী বিশ্ববিদ্যালয়ৰ অধ্যাপক এছ কে বৰঠাকুৰৰ পৰামৰ্শমতে ডঃ দীপক নাথৰ তত্বাৱধানত বিএছআইপিৰ গৱেষক ডঃ এছ কে বসুমতাৰীয়ে গছজোপাৰ শিপা, ফুল, শিপাৰ মাটি আদিৰ পৰীক্ষণৰ ভিত্তিত ইয়াৰ বয়স প্ৰায় ৫৮০ বছৰ বুলি সদৰী কৰিছে। সংৰক্ষণ সমিতিয়ে চৰকাৰক এই বৃক্ষৰ সংৰক্ষণৰ বাবে যথোপযুক্ত পদক্ষেপ লবলৈকো আহ্বান জনাইছে।\n৮. অ’.এন.জি.ছি.ৰ অসম সম্পদৰ চমকপ্ৰদ সাফল্যই সুধী সমাজৰপৰা প্ৰশংসা বুটলিবলৈ সক্ষম হৈছে। যো‌ৱা বছৰটোত এই ‘মহাৰত্ন’ কোম্পানীটো‌ৱে অসমত ১০০ কোটি টকাৰ লাভ আদায় কৰি বৃহৎ সাফল্য অৰ্জন কৰিছে । ইয়াৰোপৰি শেহতীয়াভা‌ৱে গোলাঘাট জিলাৰ নামবৰ এলেকাত ১.২৭ লাখ মিলিয়ন পৰিমাণৰ প্ৰাকৃতিক গেছৰ ভাণ্ডাৰ আৱিষ্কাৰ কৰিছে বুলিও অ’.এন.জি.ছিয়ে প্ৰকাশ কৰিছে।\n৯. ভাৰতীয় সেনাৰ দ্বিতীয় শীৰ্ষ পদবী লেফ্টেনেন্ট জেনেৰেল হিচাপে অধিষ্ঠিত হৈছে অসমৰ সু-সন্তান প্ৰণ‌ৱ কুমাৰ ভৰালী। শি‌ৱসাগৰৰ হাঁহচৰাত জন্মলাভ কৰা গো‌ৱালপাৰাৰ সৈনিক স্কুলৰ প্ৰাক্তন ছাত্ৰ এইজন মহান ব্যক্তি হৈছে এনে পদবীত আৰোহণ কৰা দ্বিতীয় গৰাকী অসমীয়া।\n১০. ফঁটা ওঁঠ আৰু তালু ফটা লোকসকলৰ বাবে সে‌ৱা আগবঢ়াই অহা ‘অপাৰেচন স্মাইল ইণ্ডিয়া’ই উত্তৰ-পূব বিদ্যুৎ শক্তি নিগম(নীপকো)ৰ সহযোগত ১২ জানু‌ৱাৰীৰৰ পৰা গু‌ৱাহাটীৰ মহেন্দ্ৰ মোহন চৌধুৰীত সম্পন কৰে শৈল্য চিকিৎসা সপ্তাহ । নীপকোয়ে কৰ্পৰেট চ'ছিয়েল ৰেছপনছিবিলিটিৰ অধীনত এই সপ্তাহৰ আয়োজনলৈ সহায় আগবঢ়ায়।


শৰালি হাঁহ - অসমীয়া ৱিকিপিডিয়া\n(শৰালিৰ পৰা পুনঃনিৰ্দেশিত)\n(Lesser Whistling Duck)\nজাৰ্মানীত এটা শৰালি হাঁহ\nপ্ৰজাতি: D. javanica\nশৰালি (ইংৰাজী: Lesser Whistling Duck, বৈজ্ঞানিক নাম-Dendrocygna javanica) ভাৰত উপমহাদেশ আৰু দক্ষিণ-পূব এছিয়া ত প্ৰজনন কৰা এবিধ হাঁহৰ প্ৰজাতি৷ ইহঁত সাধাৰণতে নিশাচৰ আৰু দিনৰ ভাগত বৃহৎ গোটত হ্ৰদ বা জলপূৰ্ণ খেতি-পথাৰত থকা দেখা যায়৷ ই গছৰ খোৰোঙত কেতিয়াবা বাহ সজা দেখা যায়৷ এই দীঘল ডিঙিৰ চৰাইবিধে উৰিলে বহল ডেউকা দুখনে হুইছেলৰ দৰে এটা শব্দ কৰে ৷ ইয়াৰ বুকুখন ৰঙচুৱা যিয়ে ইয়াক একেধৰণৰ প্ৰজাতি বৰ-শৰালিৰ পৰা পৃথক কৰে৷\nSylvan Heights Waterfowl Park ত এটা শৰালি হাঁহ\nএই ৰঙচুৱা মুগা হাঁহবিধ কেৱল বৰশৰালিৰ পৰা পৃথক কৈ চিনাক্তকৰণতহে অসুবিধা হ'ব পাৰে৷ কিন্তু ইয়াৰ পাৰ্থক্য স্পষ্টকৈ দেখুউৱা বৈশিষ্ট্যসমূহ হৈছে শৰালিৰ নেজত ৰঙচুৱা বৰণ আছে কিন্তু বৰশৰালিৰ নেজৰ বৰণ ক্ৰীম বা বগা ৰঙৰ হোৱা দেখা যায়৷ উৰন্ত অৱস্থাত ইয়াৰ মূৰ দেহতকৈ কিছু তললৈ হালি থাকে৷ মতা-মাইকী উভয়ে দেখাত একে হয়৷ ইহঁতে লাহে লাহে উৰে কিন্তু ডেউকা ঘনকৈ কোবায় যাৰ ফলত শব্দৰ সৃষ্টি হয়৷ ইহঁত প্ৰায়ে নিশাচৰ হয় আৰু দিনৰ ভাগত জিৰণি লৈ থাকে৷ \nউৰন্ত অৱস্থাত হুইছেলৰ দৰে শব্দৰ সৃষ্টি কৰা বাহিৰৰ প্ৰাইমেৰী পাখিৰ আকৃতি\nশৰালি প্ৰধানকৈ এবিধ স্থানীয় হাঁহৰ প্ৰজাতি৷ ই ভাৰত উপমহাদেশ তথা দক্ষিণ-পূব এছিয়াৰ জলাশয় সমূহত বহুলভাৱে বিস্তৃত হৈ আছে৷ ইয়াক প্ৰধানকৈ ভাৰত, নেপাল, শ্ৰীলংকা]], মালয়েছিয়া, চিংগাপুৰ]], ইণ্ডোনেছিয়া, ম্যানমাৰ, থাইলেণ্ড আৰু ভিয়েটনামত দেখা পোৱা যায়৷ তদুপৰি ইহঁত আন্দামান, নিকোবৰ, মালদ্বীপকে ধৰি ভালেমান দ্বীপ-পূন্জত বিস্তৃত হৈ আছে৷  ইহঁতে কেতিয়াবা স্থানীয় বতৰৰ পৰিৱৰ্তনৰ বাবে আৰু পানীৰ সহজলভ্যতাৰ প্ৰভাৱত দক্ষিণৰ ফালে পৰিভ্ৰমণ কৰে৷\nশৰালি হাঁহ প্ৰধানকৈ জলজ উদ্ভিদেৰে পৰিপূৰ্ণ জলাশয় সমূহত দেখা যায়৷ দিনৰ ভাগত ই পাৰত জিৰণি লয়৷  আনকি নগৰ অঞ্চলৰ জলাশয় সমূহতো বহতো শৰালি হাঁহ চৰি থকা অৱস্থাত দেখা যায়৷ উদাহৰণস্বৰূপে কলকাতা, গোৱা আদিত শীতকালত এই হাঁহবিধ দেখা যায়৷ \nকলকাতাত এজাক শৰালি\nশৰালিয়ে সাধাৰণতে বৃহৎ জাকত বাস কৰে৷ ইহঁতে প্ৰধানকৈ জলজ উদ্ভিদ আৰু খেতি পথাৰৰ ধান, সৰু মাছ, ভেকুলী আৰু অন্যান্য অমেৰুদণ্ডী প্ৰাণী সমূহ খাই জীয়াই থাকে৷  ই প্ৰায়ভাগ সময় পানীত চৰি কটায়৷ \nএজাক শৰালী হাঁহ ৰ'দ পুৱাই থকাৰ দৃশ্য\nপ্ৰজনন কালত মতা শৰালিয়ে মাইকীজনীৰ সন্মুখত ঠোঁটটো তল-ওপৰ কৰি আৰু চাৰিওকাষে ঘুৰি মাইকীজনীক আকৰ্ষিত কৰিবলৈ চেষ্টা কৰে৷ ইহঁতে বাৰিষা প্ৰজনন কৰে বুলি জনা যায় যদিওখাদ্যৰ সহজলভ্যতাৰ ওপৰত নিৰ্ভৰ কৰি ঠাইভেদে ইয়াৰ ব্যতিক্ৰম হোৱাও দেখা যায়৷ গছৰ খোৰোঙত ডালি আৰু ঘাঁহেৰে ইহঁতে বাহ সাজে৷ কেতিয়াবা চিলনী বা কণামুচৰিৰ পুৰণা বাহতো ইহঁতে কণী পৰা দেখা যায়৷ এবাৰত ৭-১২ টাকৈ কণী পাৰে৷ কণীৰ বৰণ বগা হয়৷ মতা-মাইকী উভয়ে উমনি দিয়ে৷ ৷ কণী পৰাৰ ২২-২৪ দিনৰ ভিতৰত কণী ফুটি পোৱালি জগে৷ \n↑ BirdLife International (2009). "Dendrocygna javanica". IUCN Red List of Threatened Species. Version 3.1. International Union for Conservation of Nature. http://www.iucnredlist.org/apps/redlist/details/100600351। আহৰণ কৰা হৈছে: 11 May 2006.\n↑ Heinroth, O. (1911). "Beitrage zur Biologie, namentlich Ethologie und Psychologie der Anatiden" (German ভাষাত). Proc. Fifth International Ornithological Congress, Berlin. Internation Ornithological Congress. পৃষ্ঠা. 589–702. http://www.archive.org/stream/proceedingsofint51910inte#page/673/mode/1up.\n↑ 3.0 3.1 3.2 Ali, Salim; Sidney Dillon Ripley (1978). Handbook of the Birds of India and Pakistan. Volume 1 (2 সম্পাদনা). প্ৰকাশক New Delhi: Oxford University Press. পৃষ্ঠা. 138–139.\n↑ Rasmussen PC & JC Anderton (2005). Birds of South Asia. The Ripley Guide. Volume 2. প্ৰকাশক Washington DC and Barcelona: Smithsonian Institution and Lynx Edicions. পৃষ্ঠা. 68.\n↑ Phillips, John C. (1922). A natural history of the ducks. Volume 1. প্ৰকাশক Boston and New York: Houghton Mifflin Company. পৃষ্ঠা. 148–156. http://www.archive.org/stream/naturalhistoryof01phi#page/n235/mode/1up.\n↑ Abdulali, Humayun (1965). "Behaviour of Lesser Whistling Teal [Dendrocygna javanica (Horsfield)] in Alipore Zoo, Calcutta". J. Bombay Nat. Hist. Soc. খণ্ড 62 (2): 300–301.\n↑ Lainer, Heinz (2000). "Waterfowl of the Carambolim Lake". Newsletter for Birdwatchers খণ্ড 40 (5): 59–60.\n↑ Mazumdar S; P Ghosh and GK Saha (2005). "Diversity and behaviour of waterfowl in Santragachi Jheel, West Bengal, India, during winter season". Indian Birds খণ্ড 1 (3): 68–69.\n↑ Bolen, Eric G; Rylander, M Kent (1975). "Notes on the morphology and ecology of the Lesser Whistling Teal (Dendrocygna javanica)". J. Bombay Nat. Hist. Soc. খণ্ড 72 (3): 648–654.\n↑ Bharucha, EK (1990). "Common Myna asacampfollower of Lesser Whistling Teals". J. Bombay Nat. Hist. Soc. খণ্ড 86 (3): 450.\n↑ Johnsgard, Paul A. (1965). Handbook of Waterfowl Behavior. Cornell University Press. পৃষ্ঠা. 21. http://digitalcommons.unl.edu/bioscihandwaterfowl/10/.\n↑ Raj, M (1991). "Field observations on the behaviour of Lesser Whistling Teal in Assam". Newsletter for Birdwatchers খণ্ড 31 (5–6): 4–6. http://www.archive.org/stream/NLBW31_56#page/n5/mode/2up.\n↑ Aldrich, HC (1945). "Record clutch of eggs of the Whistling Teal [Dendrocygna javanica (Horsf.)]". J. Bombay Nat. Hist. Soc. খণ্ড 45 (4): 610.\n↑ Yom-Tov, Yoram (2001). "An updated list and some comments on the occurrence of intraspecific nest parasitism in birds". Ibis খণ্ড 143: 133–143. doi:10.1111/j.1474-919X.2001.tb04177.x.\n↑ Parsons, RE (1940). "Does the Common Whistling Teal have more than one brood in the year?". J. Bombay Nat. Hist. Soc. খণ্ড 41 (4): 901.\nৱিকিমিডিয়া কমন্সত Dendrocygna javanica সম্পৰ্কীয় মিডিয়া ফাইল আছে।\nVideos and other media on the Internet Bird Collection\n"https://as.wikipedia.org/w/index.php?title=শৰালি_হাঁহ&oldid=222172"ৰ পৰা সংকলিত\nএই পৃষ্ঠাখন ২৪ এপ্ৰিল, ২০২০ তাৰিখে ১৬:৪০ বজাত অন্তিম সংশোধন কৰা হৈছিল।